text:
ኣብ ሰራሕተኛታት ቤት ፅሕፈት ትልምን ፋይናንስን ወረዳ ደጉዓ ተምቤን ቅድሚ 2006 ዓ/ም ፀገማት ኣረኣእያን ኣተሓሳስባን ብተግባር ዝርኣይሉ ኩነታት ነይሩ። እዚ ዝወለዶ ድማ ንዝገምገመካ ምጥቃዕ፣ ምትእኽኻብ፣ ኣብ ስራሕ ዘይምትሕግጋዝ፣ ጋንታዊ ኣተሓሳስባ ዘይምሓዝ፣ ዘይምቅልላስ፣ ጥንክር ዝበለ ገምጋም ኣብ ዝህልወሉ ድማ ካብ ስራሕ ክትለቅቕ ምድላይ ዝብሉ ፀገማት ነይሮም። ኣተሓሳስባን ተግባርን ኣካብነት ክራይ፣ ከባብያውነት፣ ፀገማት እናርኣኻ ከምዘይርኣኻ ምሕላፍ፣ ንተገልጋላይ ክብሪ ሂብካ ግልጋሎት ዘይምሃብን ምክእኣልን እውን ጎሊሆም ዝተርኣዩ ፀገማት ምንባሮም ብዕሊ ተገምጊሞም። እተን ኣብ ምፍጣር ህንፀት ሰራዊት ልምዓት ፋይናንስ ዝለዓለ እጃም ዘለወን ውዳበታት ዋህዮን ኔት ዎርክታትን እንተኾና እውን ዝተዳኸማ እየን ነይረን።
ካብዚ ብምብጋስ ካብቲ ፀገም ንምውፃእ ኣብ 2007 ዓ/ም ሰፋሕቲ መድረኻት ተኻይዶም። እቶም ኣብ ላዕሊ ዝተገለፁ ፀገማት ድማ ምስ ነብሲ ወከፍ ሰራሕተኛ ብምልጋብ ተገምጊሞም። እቲ መድረኽ ኣብ 2008 ዓ/ም እውን ተጠናኺሩ ቐፂሉ። ብመሰረት እዚ “ኣብ 2007 ዓ/ም ዘይፈታሕናዮም ፀገማት እንታይ፣ እንታይ እዮም? ቁልፊ ፀገምናኸ እንታይ እዩ?” ዝብል ኣጀንዳ ብምሓዝ በሊሕ ደርባዊ ቃልሲ ኣካይዶም። ድሕሪ እዚ ሰራሕተኛታት ካብ ምጥቕቓዕ ወፂኦም መትከላዊ ናብ ዝኾነ መስርሕ ብምእታው ጋንታዊ ኣተሓሳስባን ባህሊ ተተኻኺእኻ ምስራሕን ብወሳናይ መልክዑ እናማዕበለ መፂኡ። ከምኡ እውን ዋህዮን ኔትዎርክታትን ክጠናኸራን መሪሕነተን ከረጋግፃን ዘኽእል መስርሕ ተኣታትዩ ተግባራዊ ክኸውን ጀሚሩ።
ይኹን እምበር እቲ ኣብ ሰራሕተኛታት ዝተርኣየ ውሱን ለውጢ ዘላቕነት ዘለዎን ብብርኪ ኣተሓሳስባ መሰረታዊ ውፅኢት ዘምፀአን ኣይነበረን። ምኽንያቱ ኣብታ ቤት ፅሕፈት ቁመና ሰራዊት ልምዓት ፋይናንስ መሊኡ ኣይተፈጠረን። ካብዚ ዝብገስ እውን ድሕሪ እቲ መድረኽ ተግባርን ኣተሓሳስባን ኣካብነት ክራይን ቀንጠብጠብን ጎሊሆም ተራእዮም እዮም። ንኣብነት ኣብ 2008 ዓ.ም ስልጠና ከይተወሃበ ከም ዝተወሃበ ኣምሲልካ 85 ሽሕ ብር ተጥፋእፊኡ እዩ። እዚ ጉዳይ ኣብ ከይዲ ምፅራይ እናሃለወ ድማ ተሓዚ ገንዘብ እታ ቤት ፅሕፈት 200 ሽሕ ብር ሒዙ ተሰዊሩ። እቲ ተሓዚ ገንዘብ ኣብዚ ሐዚ እዋን ኣበይ ከም ዘሎ ስለዘይፍለጥ ብዝምልከቶም ኣካላት ኣብ ከይዲ ክትትል ይርከብ። እቲ ካልእ ፀገም ኣጭበርቢርካ ኣበል ምውሳድ እዩ። ንኣብነት በዚ ጉዳይ ብሓደ ሰራሕተኛ ተጭበርቢሩ ዝነበረ 14 ሽሕ ብር ክምለስ ተገይሩ እዩ። ብተወሳኺ 360 ሽሕ ብር ምስሓዘ ዝተሓብአ ሰነድ ብዋና ኦዲተር ብዝተገበረ ዳህሳስ ክርከብ ክኢሉ።
ኣብታ ቤት ፅሕፈት ኣብ ስርዓት ኣፈፃፅማ ዕደጋ ንብረት ዝተርኣየ ፀገም እውን ኣሎ። ንኣብነት ዕደጋ ንብረት ብእዋኑን ብፅርየትን ዝፍፀም ኣይኮነን። እተን ዕድጊት ዝፍፀመለን ኣብያተ ፅሕፈት እውን ንፁር ዝኾነ “ስፐስፊኬሽን” ኣብ ምልኣኽ ፀገም ኣለወን። እቲ ኣዐርዩ ዘይተቐረፈ ድማ እተን ኣብያተ ፅሕፈት ንብረት ይትዓደገልና ጥራሕ ዝብላ ምዃነን እዩ። ነቲ ከምዚ ዝበለ ፀገም ንምፍታሕ ብተደጋጋሚ እናተገምገመ ዝመፅአ እኳ እንተኾነ ሓላፍነት ዝወስድ ኣመራርሓ ግና የለን። ዝተዋደደ ስራሕ ብዘይምስርሑ ድማ ንብረት ተዓዲጉ ንኣብያተ ፅሕፈት እንትወሃብ እቲ ንብረት ፅርየት ዘይብሉ ይኸውን። እዚ ዝወለዶ ድማ ኣብ መንጎ ቤት ፅሕፈት ትልምን ፋይናንስን፣ ኣብያተ ፅሕፈት እታ ወረዳን ነጋዶን ዘይተደለየ ውጥጥ የጋጥም ኣሎ።
እቲ ፀገም በዚ ዘብቀዐ ኣይኮነን፤ ዕድጊት ንብረት ካብቲ ዝተቐመጠ “ስፐስፊኬሽን” ወፃእ ምፍፃም እውን ካልእ ጉድለት ኣሰራርሓ እዩ። ንኣብነት ኣብ 2008 ዓ.ም ንትካላት ጥዕና እታ ወረዳ ግልጋሎት ዝውዕሉ ናውቲ ዕድጊት ኣብ ዝፍፀመሉ እዋን መጠራቐሚ ጉሓፍ ንምዕዳግ ኣብ ዝወፅአ “ስፐስፊኬሽን” ሓደ ተወዳዳራይ ንሓንቲ ንብረት ብብር 1‚795 ስዒሩ። እቲ ዘቕረቦ ግና ናይ 400 ብር ዋጋ ኮይኑ። ብምኽንያት እዚ እውን ኣብቲ ጉዳይ ሞያዊ ሓላፍነቶም ዘይተዋፅኡ ሰራሕተኛታት ትልምን ፋይናንስን ጉዳዮም ኣብ ምፅራይ ከምዝርከብ ሓላፊ ቤት ፅሕፈት ትልምን ፋይናንስን ወረዳ ደጉዓ ተምቤን ኣይተ ወልዳይ ኣያሌው ይገልፁ።
ከምዚኦም ዝበሉ ፀገማት ብምህላዎም ዝተመደበ በጀት ብመሰረት ትልሚ ኣብ ስራሕ ንከይውዕል ናይ ባዕሉ ኣሉታዊ ፅልዋ ኣሕዲሩ እዩ። ንኣብነት ኣብ 2008 ዓ/ም ንመሳለጢ ስራሕቲ ዝተመደበ በጀት 79 ሚልዮንን 328 ሽሕን 269 ብር እንትኸውን እቲ 78 ሚልዮንን 614 ሽሕን 312 ብር እዩ ብመሰረት ትልሚ ኣብ ስራሕ ውዒሉ። ስለዝኾነ 713 ሽሕን 957 ብር ናብ ክልል ተመላሲ ኮይኑ እዩ። እዚ ድማ በቲ በጀት ክፍትሑ ዝኽእሉ ፀገማት እናሃለዉ ብሰንኪ ብኣግባቡ ዘይምጥቃም ገንዘብ ተመላሲ ምግባር ማለት ሓደ መርኣዪ እቲ ውድቀት ምዃኑ እዩ። ይኹን እምበር እቶም ልዕል ክብሉ ዝተገለፁ ድኽመታት ዋላ እንተሃለዉ ኣብታ ቤት ፅሕፈት እወንታዊ ካብዝኾነ መልክዑ ክግለፁ ዝኽእሉ ፅቡቓት ነገራት ኣለዉ።
ስርዓትን ኣጠቓቕማን ንብረት ብመሰረት መስርሕ ፋይናንስ ይፍፀም ምህላዉ ደገፍን ክትትልን ይግበር እዩ። ኩለን ኣብያተ ፅሕፈት ቆፀራ ንብረት ከካይዳ ብምግባር እውን ይረጋገፅ። እዚ ድማ ካብ ሕድ ሕድ ቤት ፅሕፈት ሰለስተ ኣባላት ዘለዉዎ ኮሚቴ ብምጥያሽ ዝፍፀም እዩ። ነቶም ኣባላት ኮሚቴ ኣብ ቅድመ፣ እዋንን ድሕርን ቆፀራ ንብረት ክገብርዎ ዝግባእ ምሉእ መብርሂ ተዋሂብዎም እዩ። ብመሰረት እዚ ተቖፂሩ ናብ ቤት ፅሕፈት ትልምን ፋይናንስ ተላኢኹ። በዚ ኣቢሉ ኣብ 2008 ዓ.ም ክልተ ግዘ ቆፀራ ንምክያድ ትልሚ ተታሒዙ ምሉእ ንምሉእ ተፈፂሙ እዩ። ድሕሪ ቆፀራ ድማ ግልጋሎት ዝህብን ካብ ግልጋሎት ወፃእ ዝኾነን ንብረት ክፍለ ተገይሩ። ካብዚ ብምብጋስ እቲ ካብ ግልጋሎት ወፃእ ዝኾነ ንብረት ከምዝተወገደ ክኢላ ምሕደራ ንብረት እታ ቤት ፅሕፈት ወ/ሮ ዘነቡ ታደሰ ይገልፃ። ንኣብነት ኣብ 2008 ዓ/ም ካብ ግልጋሎት ወፃእ ዝኾኑ ንብረታት ብምውጋድ 500 ሽሕ ብር ኣታዊ ንምርካብ ትልሚ ተታሒዙ 553 ሽሕ ብር ኣታዊ ኮይኑ እዩ። እዚ ድማ ኣብ ምውጋድ ንብረት ዝሓሸ ስራሕ ከም ዝተሰርሐ የመላኽት።
ካብተን ኣብ ቤት ፅሕፈት ትልምን ፋይናንስን ተገልገልቲ ዝኾና ኣብያተ ፅሕፈት፣ ምሕደራ ንብረት ቤት ፅሕፈት ትምህርቲ ዳህሲስና ነይርና። ኣብታ ቤት ፅሕፈት ዝረኸብናዮ መረዳእታ ከምዘመላኽቶ፣ ብብርኪ ቤት ፅሕፈት ይኹን ኣብያተ ትምህርቲ ንብረት ብሰነዳት ኣታውን ወፃእን ኣቢሉ ከም ዝንቀሳቐስ እዩ። ቆፀራ ንብረት እውን ይካየድ እዩ። ቆፀራ ንብረት ዝካየደሉ ቅጥዒ ብቤት ፅሕፈት ትልምን ፋይናንስን ይወሃብ። ብመሰረት እዚ ብዘይካ ሓንቲ ሓዳሽ ቤት ትምህርቲ ኣብታ ወረዳ ዝርከባ 63 ኣብያተ ትምህርቲ ቆፀራ ንብረት ኣካይደን እየን። ድሕሪ ቆፀራ ድማ ኩለን ናብ ቤት ፅሕፈት ትምህርቲ ልኢኸን። ቤት ፅሕፈት ትምህርቲ ብወገኑ ናይ ኩለን ጠሚሩ ናብ ቤት ፅሕፈት ትልምን ፋይናንስን ልኢኽዎ እዩ። ኮይኑ ግና ንመሳለጢ ስራሕቲ ተባሂሉ ወፃኢ ዝኾነ ንብረት “ናተይ እዩ” ኢልካ ኣብ ምክትታልን ምክንኻንን ፀገማት ኣለዉ። እቲ ካልእ ፅርየት ዘይብሉ ንብረት ምዕዳግ ይርአ እዩ። ካብኡ ሓሊፉ ብመሰረት ጠለብ ኣብ ምዕዳግ ክፍተታት ይርኣዩ። ብፍላይ ቀለማት ፕሪንተርን እስክርቢቶን ብመሰረት ስፐስፊኬሽን ዘይምዕዳግ ኣጋጢሙ እዩ።
ካልእ ኣብ ወረዳ ደጉዓ ተምቤን ከም መዘራረቢ ኣጀንዳ ኮይኑ ዘሎ ፀገም፣ ቅድሚ 2006 ዓ.ም ዝተኻየደ መደብ መተኣኻኸቢ እቶት እዩ። እቲ መተኣኻኸቢ እቶት (ቴሌቶን) ንመስርሒ መሰናድኦ ቤት ትምህርቲ፣ መዐደጊ ኣምቡላንስ፣ መስርሒ ስታድዮምን ካልኦት መሰረተ ልምዓታትን ተባሂሉ እዩ። ንከምዚ ዝበሉ ልምዓታዊ ስራሕቲ ዝውዕል ምዃኑ ድማ ፈለማ ምስ ህዝቢ እታ ወረዳ ምትእምማን ተገይርሉ። ነዚ ዘሳልጥ ኮሚቴ እውን ተጣይሹ እዩ። ይኹን እምበር ኣብቲ ኮሚቴ ካብ ቤት ፅሕፈት ትልምን ፋይናንስን ዋላ ሓደ ዝተኻተተ ኣካል የለን። ብመንፅር መምርሕን ኣሰራርሓን ፋይናንስ እንትንምዝኖ ካብ ቤት ፅሕፈት ትልምን ፋይናንስን ኣብቲ ኮሚቴ ክካተቱን ክሳተፉን ነይርዎም። ኮይኑ ግና በዚ መስርሕ ዝተፈፀመ ኣይኮነን። ንምንታይ ዝብል ሕቶ እንተተላዒሉ ግን ናይ ግልፅነት ፀገም ከምዘለዎ ኣይተሓትትን።
ከምዚ ዝበለ ግልፅነት ዝጎደሎ ኣካይዳ ብምህላዉ ከዓ ዓብዪ ሕቶ ህዝቢ ወረዳ ደጉዓ ተምቤን ኮይኑ ኣሎ። ንዝኾነ ይኹን ኣብ ውሽጢ ሓንቲ ወረዳ ዝንቀሳቐስ በጀት ቤት ፅሕፈት ትልምን ፋይናንስን እታ ወረዳ ክፈልጦን ብመስርሕ ፋይናንስ ክመሓደርን ግድን እዩ። ከምኡ እውን ብመሰረት ዝተትሓዘሉ ትልሚ ኣብ ልምዓታዊ ስራሕቲ ይውዕል ምህላዉ ናይ ምክትታል ሓላፍነት ኣለዎ። ኣጀማምርኡ ሰናይ ተግባር ሒዙ ዝተበገሰ መደብ መተኣኻኸቢ እቶት ወረዳ ደጉዓ ተምቤን ብመሰረት ዝተሓሰበሉ ዕላማ ክፍፀም ዘይምኽኣሉ ኣብ ብዙሓት ጥርጣረ ከሕድርን እምነት ክስእንን ካብ ምግባር ብተወሳኺ ጠንቂ ሰናይ ምምሕዳር እታ ወረዳ ኮይኑ ይርከብ።
ኣብዚ ጉዳይ ተወሳኺ መብርሂ ንምርካብ ንኣካቢ ጉዳያት በጀትን ኦዲትን ቤት ምኽሪ ወረዳ ደጉዓ ተምቤን መምህር ሃፍቱ ይሕደጎ ሓቲትናዮም። እቶም ወሃቢ ርኢቶ፣ እቲ ጉዳይ ብተደጋጋሚ እናተልዓለ ዝመፅአን ዕልባት ዘይተረኸቦን ጉድለት ኣፈፃፅማ ከምዝኾነ ይዛረቡ። እቲ ዝተኣከበ ገንዘብ ከባቢ ሰለስተ ሚልዮን ብር ከም ዝኾነ እዩ ዝንገር። ኣብ ፈለማ ናይ ባዕሉ ሰነድ ነይርዎ። ይኹን እምበር እቲ ሰነድ ኦዲት ተገይሩ፣ ዝተኣከበ፣ ንኣምቡላንስ መዐደጊ፣ ንቤት ትምህርቲ መስርሒ ዝወፅአ፣ ሐዚ ዘሎ ቀራዪ ገንዘብ ዘመላኽት ንፁር መረዳእታ የለን። በዚ ድማ ኣብቲ ጉዳይ ዘሎ ፀገም ግልፅነትን ተሓታትነትን ኣብ ወረዳ ደጉዓ ተምቤን ኩሉ ግዘ እናተልዓለ ዝፀንሐን ሐዚ እውን ዝቕፅል ዘሎን ፀገም እዩ። ብርግፅ መሰናድኦ ቤት ትምህርቲ ተሰሪሑ እዩ። ይኹን እምበር በቲ ዝተሓሰበሉን ደረጅኡ ዝሓለወን ኣይኮነን ዝብሉ ሕቶታት ዘልዕል እዩ። ዝኾነ ኾይኑ ብዛዕባ እዚ ጉዳይ ካብ ሕሉፋት ዓመታት ኣዐርዩ ብዝተጠናኸረ መልክዑ ኣብ መድረኽ ተሃድሶ 15 ዓመት 2009 ዓ/ም ተላዒሉ ኣብ ምፅራይ ይርከብ። ብወገንና እውን እዚ ጉዳይ መፍትሒ ክሳብ ዝረክብ ከምእንከታተሎ ንሕብር።
ብኣጠቓላሊ ሃፍቲ ህዝብን መንግስትን ብመሰረት መምርሕን ኣሰራርሓን ፋይናንስ ክመሓደር ምግባር ናብ ድርድር ዘይኣትው መሰረታዊ ጉዳይ እዩ። ስለዝኾነ በዚ ንምምሕዳር ዘኽእሉ ንፁራት ኣዋጃት፣ ደንብታት፣ መምርሕታትን ሪፎርምታትን ፋይናንስ ተዳልዮም ኣብ ተግባር ይርከቡ። ነዚኦም ዘተግብር መሓውር እውን ኣሎ። እቲ ወሳኒ ድማ ነዚኦም ንምትግባር ዓብዪ ተልእኾ ዝተሓንገጠ ሓይሊ ብኣተሓሳስባ መንፈስ መገልገላይነትን ዋንነትን እንትሓድሮ እዩ። እዚ ኣተሓሳስባ ኣብ ዝወነኑ መሓውራት ዘለውዎ ቤት ፅሕፈት መደባት እንትዕወቱ፣ በጀትን ንብረትን ብመሰረት ስርዓት ኣሰራርሓ ፋይናንስ እንትመሓደር ንዕዘብ ኣለና። ብኣንፃሩ ሓላፍነቶምን ግቡኦምን ኣብ ዘይዋፅኡ ድማ መደባቶም ከም ሽንቲ ግመል ንድሕሪት እንትጉተት ንዕዘብ ኢና።
ምኽንያት ውድቀት ቤት ፅሕፈት ትልምን ፋይናንስን ወረዳ ደጉዓ ተምቤን እውን ካብዚ ወድዓዊ ሓቂ እዚ ይብገስ። ኣብታ ቤት ፅሕፈት ቁመና ዘለዎ ሰራዊት ፋይናንስ ብዘይምፍጣሩ ቀንጠብጠብ ይርአ ኣሎ። ነዚ ንምዕጋት ተደጋጋሚ መድረኻት ተኻይዶም ዝተገምገመ እኳ እንተኾነ ከምቲ “ሰቒላቶ ረሓቐ፣ ለዊሳቶ ቧሓቐ” ዝብሃል ተግባራት ቀንጠብጠብ ዝፈትሑ መድረኻት ኣይተኻየዱን። እቶም ኣብ ቀንጠብጠብ ዝሳተፉ ዘለዉ ዘረፍትን መጭበርበርትን ዝመሃርሉ ሕጋዊ ስጉምቲ እውን እንትውሰድ ኣይትዕዘብን። ንምንታይ፣ ንምንታይ? ናይ ኩልና ዘይተመለሰ ሕቶ እዩ ዝኸውን። ስለዚ እዚ ጉዳይ ዕልባት ንክረክብ ዝምልከቶም ኣካላት ብፍላይ ቢሮ ትልምን ፋይናንስን ክልል ትግራይን ዋና ኦዲተር ክልል ትግራይን ትኹረት ሂቦም ክሰርሕሉ ይግባእ።


c: text/html

text:
ገበር | ንልማዳትካ ብኸመይ ከም እትቈጻጸሮ
3. ኣይትተሓለል
ሓድሽ ልማድ ንምምዕባል 21 መዓልቲ ኸም ዚወስድ ዚገልጽ ህቡብ ሓሳብ ኣሎ። እተገብረ ምርምር ከም ዚሕብሮ ግና፡ ዓበይቲ ለውጥታት ንምግባር ንገሊኦም ሰባት ካብዚ ዚሓጽር፡ ንኻልኦት ድማ ካብዚ ኣዝዩ ዚነውሕ ግዜ ኺወስደሎም ይኽእል እዩ። ይኹን እምበር፡ እዚ ተስፋ ኬቝርጸካ ኣለዎ ድዩ፧
ብዛዕባ እዚ ኣብነት እሞ ሕሰብ፦ ኣብ ሰሙን ሰለስተ ግዜ ኣካላዊ ምውስዋስ ናይ ምግባር ልማድ ከተማዕብል ደሊኻ ንበል።
ኣብታ ቐዳመይቲ ሰሙን፡ ሸቶኻ ትወቅዕ።
ኣብታ ኻልአይቲ ሰሙን፡ ሓንቲ መዓልቲ ትዘልል።
ኣብታ ሳልሰይቲ ሰሙን፡ ሸቶኻ ትወቅዕ።
ኣብታ ራብዐይቲ ሰሙን፡ ሓንሳእ ጥራይ ትሰርሕ።
ኣብታ ሓምሸይቲ ሰሙን፡ እንደገና ሸቶኻ ትወቅዕ፣ ካብታ መዓልቲ እቲኣ ንደሓር ከኣ ነፍሲ ወከፍ ሰሙን ሸቶኻ ትወቅዕ።
ነዚ ሓድሽ ልማድካ ቐጻልነት ከም ዚህልዎ ኽትገብሮ ሓሙሽተ ሰሙን ወሲዱልካ። እዚ ነዊሕ ግዜ ኺመስል ዚኽእል እኳ እንተዀነ፡ ሸቶኻ ምስ ወቓዕካ፡ ሓድሽ ልማድ ስለ ዘማዕበልካ ኣዚኻ ኽትሕጐስ ኢኻ።
ስርዓት መጽሓፍ ቅዱስ፦ “ጻድቕሲ ሸውዓተ ሳዕ ይወድቕ እሞ መሊሱ ይትንስእ።” —ምሳሌ 24:16።
መጽሓፍ ቅዱስ ከይንሕለል የተባብዓና እዩ። እቲ ኣብ መወዳእታ ዜገድስ፡ ክንደይ ሳዕ ወዲቕና ዘይኰነስ፡ ክንደይ ሳዕ ተንሲእና እዩ።
እቲ ኣብ መወዳእታ ዜገድስ፡ ክንደይ ሳዕ ወዲቕና ዘይኰነስ፡ ክንደይ ሳዕ ተንሲእና እዩ
ክትገብሮ እትኽእል ነገራት
ልማድካ እንተ ደጊሱካ፡ ኣኺሉካ ፈሺልካ ማለት ከም ዝዀነ ጌርካ ኣይትደምድም። ሸቶኻ ንምውቃዕ ክትጽዕር ከሎኻ፡ ዕንቅፋታት ኬጋጥመካ ኸም ዚኽእል ኣብ ግምት ኣእቱ።
ኣብቲ እተዓወትካሉ ግዜያት ኣተኵር። ንኣብነት፡ ነቲ ምስ ደቅኻ ሓሳብ ንሓሳብ እትለዋወጠሉ መገዲ ኸተመሓይሾ ትጽዕር እንተ ኣሊኻ፡ ‘ንደቀይ ሓሪቐ ኽጭድረሎም ሓሲበስ፡ ከምኡ ዘይገብርኩሉ እዋን መዓስ እዩ፧ ኣብ ክንዳኡ እንታይ እየ ገይረ፧ ነዚ ደጊመ ኽገብሮ ዚኽእልከ ብኸመይ እየ፧’ ኢልካ ንገዛእ ርእስኻ ሕተታ። ከምዚ ዝኣመሰለ ሕቶታት ምሕታት፡ ኣብ ክንዲ ኣብቲ ዘጋጠመካ ዕንቅፋታት፡ ኣብቲ ዝረኸብካዮ ዓወታት ንኸተተኵር ኪሕግዘካ እዩ።
ስርዓታት መጽሓፍ ቅዱስ፡ ኣብ ካልእ መዳያት ህይወት፡ ማለት ሕጕስ ስድራ ቤት ኣብ ምህናጽ፡ ናይ ሓቂ ሓጐስ ኣብ ምርካብ ከምኡ እውን ንጭንቀት ክትዋጽኣሉ ኣብ እትገብሮ ጻዕሪ ብኸመይ ኪሕግዘካ ኸም ዚኽእል ክትፈልጥ ትደሊዶ፧ ትደሊ እንተ ዄንካ፡ ንናይ የሆዋ መሰኻኽር ኣዘራርቦም፣ ወይ ከኣ ኣብቲ jw.org ዚብሃል ወብ ሳይትና ርአ።
ብዝያዳ ፍለጥ
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።

robotstxt: allowed

filter: keep


text:
ሰላም ኣብ ርሑቕን ቀረባን በረኻን ዓድን ኮይንኩም ንፈነወ ማሕበረሰባዊት ሬድዮ ድምጺ ወጋሕታ ሳሊና ትከታተሉ ዘለኹም ኩቡራትን ክቡራንን ሰማዕትና እነሆ ሓዳስ ዓመተ 2017 ኣሃዱ ኢልና ካብ እንረግጻ ድሮ መዓልታት ተቖጺሩ ኣሎ፡፡ ዓመት መጸ ድማ ትምኒታት ምድርዳር ዋላ’ኳ ሓጥኣት ተዘይኮነ መስርሕ ትግባረ ምስ ዘይጽንበሮ ግና ካብ ጣዕሳ ዝሰገረ ፋይዳ ክርከቦ ማለት ዘበት’ዩ፡፡ እቲ ምንታይ’ሲ ንኩሉ እትትምነዮ ነገራት ረሃጽካ ምስዘይተፍስሰሉ ልክዕ ከምቲ ካብ ሰማይ ማና ክወርደካ ምጽባይ ዝዓይነቱ ጽውጽዋይ ስለዝኸውን፡፡
ናበይ’ዩ እዚ ኩሉ ሸኾርተት’ዶ ትብሉ ኣለኹም፡፡ እወ ጉዳይ ዛዕባናን ውራይናን’ኳ ናብቲ ኣብ ዓለምና መወዳድርቲ ዘይብሉ ኣቦ መብጻዓ መላኺ ኢሳይያስ ዘድሃበ’ዩ ክኸውን፡፡ እዚ መሪሒነት ቁንጮ ህግደፍ ኣብዞም ዘሕልፍናዮም 25 ጽንኩራት ዓመታት ማእለያ ኣልቦ መብጻዓታት ክድርድር ገና ቀለሞም ከይነቐጹ ባዕሉ ክግህሶም ካብ እንዕዘብ ነዊሕ እዋን ገይሩ’ዩ፡፡ እዚ ከምዚ ክንገብር ኢና’በር ከምዚ ገይርና ዘይፈልጥ ፋሉል ስርዓት ኣብዛ ብክልተ እግርና ኣዳዕዲዕና ረጊጽናያ ኣብ ዘለና ሓዳስ ዓመተ 2017 ሰፊሕ ቃለመሕተት ክገብር ምዃኑ ብትካል ምድንጋር 03ን ካልኦት ኣምሰሉታት ኣሳሳይቱ መራኸብቲ ብዙሃንን ክድበለሉን ክጋዓረሉን ንሰምዕ ኣሎና፡፡
ሎሚ ዝኾነ ኤርትራዊ “ሎምቕነ ፕረዚደንት ኢሳይያስ ኣፈወርቂ ኣብ ቲቪ ኤረ ቀሪቡ ቃለመሕተት ክገብር’ዩ“ ዝብል ሓበሬታ ክሰምዕን ወጮ ተገምጠልካዮ ወጮ ክብልን ሓደ ኮይኑ ኣሎ፡፡ ኣብዚ ቀረባ ዓመታት’ኳ እንተሪኢና ኣብ ሓደ ቅኒተ መስመር ዝዓለቡ ግን ከኣ ውርጽጽና ቃላቶም ዝተፈለዩ ሓረጋት እናምጽአ ንዓመታ ኣብዛ ሃገር ጽጋብ ክኸውን’ዩ ቀጺሉ ጻዕርና ኣብ ንሓፍሰሉ እዋን በጺሕና ህዝቢ ጻምኡ ዝኽፈለሉ ግዜ ቀሪቡ ሕጂ ድማ ቁጠባዊ ግስጋሰና ኣብ ቀረባ ርሕቐት’ዩ እናለበ ኣብ ባይታ ብዘየለዉ ተግባራት ጉንዲ እዝንና ብሓሶት ካብ ዘላድደና እነሆ 2ተ ዓሰርተ ዓመታት የሕሊፍና፡፡
እነሆ ኣብዛ ሓዳስ ዓመተ ኮይኑ ን2016 ድማ ብውልቃዊ ፍልስፍንኡ ገይሩ ክውቅራን ከጸባብቓን ገዛ ተዓጺዩ ከም ኣመሉ ንክዋሳእ ኣብ ሓያል ፍብረኻዊ ታዕሊም ተጸሚዱ ይርከብ ምህላዉ ባዕላ ወዳሲቱን ኣገልጋሊቱን ማዕከን ሓሶት 03 ኣብ ትዝርግሖ ዘላ ወረታት ምርግጋጽ ይከኣል፡፡
እምበኣርከስ ኩቡራትን ክቡራን ሰማዕትን ተኸታተልትን ሬድዮ ወጋሕታ ሳሊና ንሕና ካብ ሕሉፍ ተሞክሮ ፍረ ኣልቦ ቃለመሕተት ቁንጮ መሪሒነት ህግደፍ መላኺ ኢሳይያስ ተበጊስና ኣብ ቀጻሊ ክገብሮ ንዝሕሰብ ዘሎ መደረ ወይ’ዉን ኣሽካዕላል ክንብሎ ገለ ቅድመ ግምታት ክንብሎ ክንፍትን ኢና እንተ ብወገንኩም ድማ ከከም ፊን ዝበለኩም ኮን ደኾንኩም ደርጉሑ እንተ ንሕና ካብ ማሓዩር ነጻ ዝኾነ ሓሳባት ንድሕድሖ ኣሎና፡፡
ምናልባት መላኺ ኢሳይያስ ኣብ ፈለማ ንክትሕተት ክምድባ ዝኽእል ሕቶ ተባሂላ እትግመት ሕቶ ህሉዉ ዞባና ብፍላይ ከኣ ኩነታት ኢትዮጵያ ወይ ብናቱ ኣገላልጻ ወያነ እትብል ሓረግ’ያ፡፡ እዚ ስርዓት’ዚ ንውሽጣውን ዘቤታውን መግድራ ኩሉ ግዜ ናብ ናይ ደገ ሓይልታት እናለቓቐበ ማእዝን ዜጋታት ከመዛብዕ ጸኒሑ’ዩ፡፡ እነሆ ሎሚ’ዉን ህዝቢ ኢትዮጵያ ነድሪ’ዩ ተሓዚ የብሉን ስርዓት ወያነ ኣብቂዑ’ዩ ሕቑኡ ተገሚዑ’ዩ ኣብ ኣሜሪካ ዝነበረ ደጋፊኡ ምምሕዳር ዋሽንግተን ድማ ዕድመ ስልጣኑ የብቅዕ ብምህላዉ ዘራይ ዝኾኖ የብሉን… ወዘተ ብምባል ኣዝዩ ኣረብራቢ መደረ ከስምዕን ብተወሳኺ ኣብ ኩነታት ኒል ኣመልኪቱ ድማ ምስ ግብጺ ዘሎ ምትፍናን ከም ሓደ በሊሕ ርእሲ ዝወነነ ፈላስፋ ኣብ ክውንነትን ፍልጠትን ዘይተሞርኮሰ ህውተታ ከካይድ ክጽዕር’ዩ፡፡ ኣስዒቡ ኣብ ጉዳይ ሊብያ ሶሪያ ዝካየድ ዘሎ ሽርሕን ተጻብኦን ሃገራት ዓለም ብፍላይ ድማ ንኣሜሪካ ክኹንን ክስማዕ’ዩ ጽንሕ ኢሉ ድማ መዘክር ኣእምርኡ ብኣልኮላዊ መስተን ጭንቀትን ዝተመዛበለ ኢሳይያስ ነቲ ሃገራት ወሽመጥ ዓረብ ኣብ የመን ዘካይድኦ ዘለዋ ወፍሪ መጥቃዕቲ ድንደና ፍትሓዊ ምዃኑን ንሱ’ዉን ኣካል ናይቲ ግብረሽበራውያን ንምጥፋእ ዓሊሙ ዝካየድ ዘሎ መስርሕ ከም ዝዃነን ከይሓነኸ ክዛረብ’ዩ፡፡ እሞ እዞም ሕጂ ግብረሽበራውያን ዝበሃሉ ዘለዉ ዕጡቓት ሑቲ ትማሊ ኣብ ኤርትራ ዓስኪሮም በዚ ነፋሒቶ ዝኾነ ስርዓት ኩለንተናዊ ደገፍ ክግበረሎም ከሎ ድኣ እንታይ ነይሮም ንስለ ሓርነት ዝቃለሱ ተጋደልቲ ምዃን’ኳ ዕድመ ንእስነቶም በጃ ህዝቦም ንክህቡ ነግፈረግ ንዘይብሉ ኤርትራውያን ብጾቱ ኣብ ጠላዕ ጸሓይ ዝኸሓደ ስርዓት ደኣ ንጓኖት እንተከሓደ ዝገርም ኣይኾነን፡፡
ምስ’ዚ ተኣሳሲሩ ኣብ ጉዳይ ዓሰብ ንዝተባህሉ ሓበሬታታት ኣመልኪቱ’ዉን ከም ኣመሉ ኣሉ ቀጣን ክብል’ዩ፡፡ ወደብ ዓሰብ ንኢማራት ኣይሃብና ኣይለወጥና ክብል’ዩ፡፡ እንተኾነ ሕቡራት ኢማራት ዓረብ ንወደብ ዓሰብ ብመልክዕ ሊዝ ን30 ዓመታት ከምዝገዝአቶ ኣብ ሃገራት ኣዕራብ ዝሕተማ ጋዜጣታትን መርበባት ሓበሬታን እንከይተረፋ ርግጸኛታት ኮይነን የሕሊፈኖ’የን፡፡ ኤርትራውያን ወተሃደራት ኣብቲ ኣንጻር የመናውያን ዕጡቓት ሑቲ ዝግበር ዘሎ ቃልሲ ይሳተፉ ኣለዉ ንዝብል እዋናዊ ሕቶ ድማ ብተዘዋዋሪ መገዲ ኣቢሉ ሰንዓ ምዃኑ ድሕሪ ምሕባር እቲ ወረ ናይ ወያነን ኣሜሪካን ምዃኑ ክሕብር ክፍትን’ዩ፡፡ ምናልባት ኣብዚ ክቡራትን ክቡራንን ሰማዕትና ድሕሪ ሕርያ ዶናልድ ትራምፕ ምናልባት መላኺ ኢሳይያስ ህድእ ዝበለ ዲፕሎማሲያዊ ቋንቋ ክጥቀም ተኽእሎ ኣሎ’ዩ፡፡
ካልእ ትሕጃ መግቢ ንምስሳን ኣብ 2017 ካብ ዝተታሕዙ ሕርሻዊ ውጥን ንኽዘና ማይ ዝምልከቱ ዓበይቲ ፕሮጀክትታት ዝበሉ ነዊሕ ዓመታት ዝተደጋገሙ ሕቶታት ኣካል ናይዚ ዓመተ’ዚ ቃለመሕተት ክኾኑ ግምታት ኣሎ፡፡
ወዮ ኣብ መልሓስ ጨለ ኣብ ተግባር ግና ዘየለ ሕሱም መራሒ ውሑዳን ኢሳይያስ ግና ኣብ ዝናብ መጺና ምስ ባህርያዊ ክሊማዊ ምግልባጥ ውሑስ ዓቐንን ዝርግሐን ናይ ዝናብ ስለዘየለ ኣብ ውሕስነት መግብን ሕርሻዊ መደባትን ዓመት ብዓመት ክትዛረብ ኣይትኽእልን ኢኻ፡፡ ክራማት ብርኩት’ዶ ነይሩ ዝርግሒኡ’ኸ? ከመይ ነይሩ? እናበልካ ክትግምግም ትኽእል ኢኻ ዝብሉ ነንገዛእ ርእሶም ዝላተሙ ሓሳባት ካብ ምድርዳር ዓዲ ኣይክውዕልን’ዩ፡፡ ኣብዚ ግና አብ ሃገርና ስቡሕ ክራማት ብተደጋጋሚ እንተዝመጽእ’ኸ ቆፎ ሓረስታይ ሃገርና’ዶ ከም ልቡ ምመልአ ወይስ ገባቲ ህግደፍ ከም ኣሉ ፈቆዶ ዓድታትን ጎደቦታትን ሚዛን ተተስኪሙ ምህርቲ እንዳማቱ ምስ ገበቶ ሕሉፍ ተግባራቱን ታሪኹን ምስክርና’ዩ፡፡
ኣብ ጉዳይ ኽዘና ማይ ኣመልኪቱ ድማ ካብ ተሓታትነት ንምህዳም ክብል ከም ኣመሉ ብዛዕባ ምኽዛን ማይ ብዙሕ ክዛረብ ከምዘይደልይ ክገልጽ ክፍትን’ዩ ምኽንያቱ ድማ ማይ ስለዝኸዘንካ ጥራይ ክንድ’ዚ ሚሊዮን ትርብዒት ሜትሮ ማይ ዝሕዝ ዲጋ ሰሪሕና ኣለና እናበልካ ዘይጭበጡ ተስፋታት ጥራይ ኢኻ ትዛረብ ክብል ቅድሚ ሕጂ ኣብ 2014 ኣብ ዝገበሮ ቃለመሕተት ገሊጹ ነይሩ’ዩ፡፡ ወይለይ እቶም ትማል ኣፍልቡ ነፊሑ ዝንየተሎም ዝነበረን ባዕሉ ሃንዳሲ ኮይኑ ወትሩ ዝከታተሎም ዝነበረን ዲጋታት ደኣ ኮን ደኾን ፈሽሎም ’ዶ ዋላስ ድበት መሊኦም፡፡ እቶም ትማሊ ውሕስነት መግቢ ሃገርና ከረጋግጹ ተባሂሎም ዝተሃነጹ ዲጋታት ፋንኮ ባድሚት ከርከበት ገርሰት ዓዲ ሃሎን ገርገራን ወዘተ ዘይጭበጡ ተስፋታት ’ዶ ተባሂሎም፡፡ ምዃን’ኳ ብኣስገዳድን ብናጻ ጉልበት መንእሰያትን ዝተሃነጹ ፕሮጀክትታት መቸም ፍጹም ከድምዑ ሪኢና ከቶ ኣይንፈልጥን፡፡ ብተወሳኺ ዘይስነሞጎታዊ ኢድ ኣእታውነት ክእለተ ኣልቦ መላኺ ኢሳይያስ ተሓዊስዎ፡፡ ብሓቂ ኣብ ኤርትራ ካብ ዝተሓንጸጹ ፖሊስታት ከድምዕ ዝነበሮ ወፍሪ ዋርሳይ ይከኣሎ’ዩ ነይሩ፡፡ እዚ መደብ’ዚ’ዉን ካብ ሓልዮት ህንጸት ሃገር ዝተበገሰ ዘይኮነስ ካብ ዒላ ተንኮል ህግደፍ ዝተቐድሐ ንገለ ተጋደልትን መላእ ወለዶ እዛ ሃገርን ጅሆ ንምትሓዞም ዝተገብረ እከይ ሜላ ስለዝነበረ ጉልበትን ሃፍቲ ሃገርን ደራዒሙ ካብ ዜሮ ናብ ዜሮ’ዩ ተሰኒዱ፡፡
ካልእ እቲ ቀንድን ኣገዳስን ሕቶ ተባሂሉ ትጽቢት ዝግበረሉ ድማ ጉዳይ ምቕያር ባጤራ ናቕፋን ንዕኡ ስዒቡ ዝመጸ ወሰኽ መሃያ ገለ ወተሃደራትን’ዩ፡፡ ኣብዚ እዚ መላኺ ጉጅለ ብዕሱባቱ ተደሪሱ ብኡኡ ተባሪኹ ብመንገዲ ውልቀ ሕዛእቱ ቲቪ ኤሬ ንዝሓለፈ ሓተታ ክደግም ዋላ ሕንኽ ኣይክብልን’ዩ፡፡ እታ ውልቀ ሕዛእቱ ዝኾነት መስኮት ቴሌቪዥን ህግደፍ ብ24 ታሕሳስ 2016 “ገስጋስ 2016ን መጻኢ ዓመቱን” ኣብ ትሕቲ ዝብል ኣርእስቲ ኣብ ዘመሓላለፈቶ ሓተታ ዓመተ 2016 ኣብ ፖለቲካዊ ቁጠባዊ ማሕበራውን ዲፕሎማሲያውን መዳያት ውጽኢታዊ ስራሕ ዝተፈጸመላ ዓመት ምንባራ መዲራ፡፡ እዚ ነዛ ሓተታ ዝባረኻ መላኺ ድማ ኣብዚ ሕጂ ክህወተተሉ ዝበሃል ዘሎ ቃለመሕተት ዝያዳ ኣማዕሪጉን ኣጸባቢቑን ነዛ ሓተታ ካብ ምቕራባ ዓዲ ነይክውዕልን’ዩ፡፡ ብፍላይ ምቕያር ወረቐታዊ ባጤራ ከምቲ ዝተተለመሉ ቅርጻዊ ቁጠባዊ ምትዕርራይ ምስ ናይ ሕልኽልኻት መሰጋገሪ መድረኽ ማክሮ ቁጠባዊ ርግኣት ንምፍጣርን ሕጋዊ ኣሰራርሓ ንምምዕባልን ዘኽእል ባይታ ከምዝፈጠረ ኣምሲሉ ክምድር’ዩ፡፡
ንምዃኑ ድሕሪ ምቕያር ባጤራ ናቕፋ መንብሮ ህዝብና ኣብ ከመይ ኩነታት ድዩ ዝርከብ ዘሎ? ኣብ ነፍሲ ወከፍ ቤት ኤርትራዊ ተደጋጊማ እትስማዕ ልምድቲ ቃል’ኳ እንተሃለወት ደቂና መንዚዑ ዝእሰር ኣሲሩ ዝባረሩ ኣባሪሩ ከይኣኽሎ እነሆ ሎሚ ድማ ገንዘብና ሓይሩ ብከብድና ክንሓስብ ገይርና ዝብል’ዩ፡፡ ብኣውርኡ ድማ ዕላማ ናይዚ ዓፋንን ገባትን ጉጅለ ህዝቢ ኣብ ልዕሊኡ ይወርዶ ንዘሎ ፖለቲካውን ወታደራውን ጭቆና ኣመት ሂቡ መኣንታን ከይብድሆ እንተስ ብስእነት ማይ ባኒ እንተስ ብግፋ ብምፍራስ ኣባይቲ እንተስ ብምህጋር መሬት ብምህጋር ገንዘቡ ቅሳነት ከምዝስእን ብምግባር ኣጥሚኻን ኣሪዒድካን ዝብል ፖሊሲ’ዩ ክኽተል እዩ መሪጹ ዘሎ፡፡ ሎሚ ምስሊ ሕብረተሰብና ሪጋ ምስ ዝብል ኣምር ተላፊኑ ካብ ዝነብር እነሆ ነዊሕ እዋን ኮይኑ እታ ዝርከባ ስድራ ገለን ናብ ሪጋ ባንካ ሪጋ ላምባ እቲ ካልእ ናብ ሪጋ ባኒ ሪጋ ማይ ኮይኑ ናብርኣ፡፡ እቲ ዝገርም ድማ ንገዛእ ገንዘብካ ግብሪ ክትከፍለሉ ዘገድድ መላኺ ዝርአና ኣብ ሃገረ ኤርትራ ጥራሕ’ዩ፡፡ ደሓር ከኣ ውራይ ክተሓልፍ ኣብ ዝደለኻሉ እዋን ነቲ ደም ሪሂጽካ ዘጥረኻዮ ገንዘብካ ንክራይ ቬሎ ንመግቢ ንመስተ ንባንዲ ንክራይ መኪና ወዘተ ክንደይ ከምዘድልየካ ኣብ ምምሕዳር መጺእካ ቅጥዒ ብምምላእ ኣመስክር ትብሃል፡፡ ብሓጺሩ ምቕያር ባጤራ ናቕፋ ንረብሓ ህዝብን ሃገርን ዓሊሙ ዝተበገሰ ዘይኮነስ ኣብ ትሕቲ ፍጹም ኩለንተናዊ ምቁጽጻር የኢትኻ ምዩቕ ዝብል ሕብረተሰብ ንከይፍጠር ምግባር’ዩ፡፡ ምናልባት ምቕያር ባጤራ ኣብ ኢሳይያስን ኣዳኸርቱን ገለ ቁጠባዊ ረብሓ ኣምጺኡ ክኸውን ይኽእል’ዩ እንተ ህዝብና ግና ብገዛእ ገንዘቡ ልክዕ ከም መቑነን ሰራዊት ኣብ ወርሒ ብቋሬጣ ይዕደሎ ኣሎ፡፡ ህዝብና ድማ ካብ ሕሱም መረረት ነቒሉ ካብ ናቕፋ ምቕያር ይሓይሽ ስርዓት ምቕያር ይብል’ሎ፡፡
ካልእ እዚ ኣብ ፍብረኻ ሓሶት መወዳድርቲ ኣልቦ መላኺ ኢሳይያስ ንወሰኽ ደሞዝ ኣመልኪቱ ድሕሪ ነዊሕ እዋን ሓይልታት ምኽልኻል ደረጃ ብደረጃ ሞስኡ ይረክብ ኣሎ ከምኡ’ዉን ኣብ መንግስቲ ሰራሕተኛ ዝነበረ ዘይብቑዕ መሃያ ኣራሚ ስጉምትታት ይውሰድሉ’ሎ ብምባል ክምድር’ዩ፡፡ ግርም ኣብ ጉዳይ ወሰኽ ደሞዝ ገለ ተስፋ ዝህቡ ተርእዮታት ተዓዚብና ነይርና፡ እቲ ዝገርም ግና ብቃል ዝተኣወጀ ኣሸሓት ኣብ ተግባር ዝተመጠወልና ግና 2ተ ሚኢትታት፡፡ እዚ ኩቱር ንዕቐትን ኣሽካዕላልን ኣብ ልዕሊ እቲ ለዋህ ህዝብና ብሓፈሻ ኣብ ልዕሊ መንእሰያት ድማ ብፍላይ’ዩ፡፡ ምኽንያቱ ከኣ ሓቁ’ዩ ንጀጋኑ ስንኩላትና ብዓረር ጠያይቱ ክቆልቦም ከሎ ትም፡ ኣብ ልዕሊ ፍትሓዊ ሕቶ ስሩዕ መሃያ ዝሓተቱ ገዳይም ተጋደልቲ ስጉምቲ ምእሳርን ምስዋርን ክወስድ ከሎ ትም፡ ኣብ ልዕሊ ኩለን ጎረባብትና ብውልቃዊ ስሚዒታቱን ርድየቱን መጋሪያ ኵናት ክውልዕ ከሎ ትም፡ ንላዕለዎት ሓለፍቲ መንግስትን ግንባርን ንሙሁራትን ጋዜጠኛታትን ህዝባዊ ሕቶ ጥራይ ተሓንጊጦም ስለዝተላዕሉ ይትረፍ ሰብ ኣራዊት ክሰፍሮ ኣብ ዘይትትምነዮ ኣጻምእ በረኻታት ክሕይሮም ከሎ ትም፡ ኣሕዋትናን ኣሓትናን ኣብ ዶባት ብቀጭ ሕርሙ ክቑሎቡ ከለዉ ትም፡ ኣባይትና ብዶዘራት ከፍርሶ ከሎ ትም፡ መወዳእትኡ ዝነበረና ሃፍቲ ገንዘብ መንዚዑ ኣብ ዋኒኑ ክኽዝኖ ከሎ ትም መሪጽና፡፡ እነሆ ሎሚ ድማ ኣብ ዓለም ተሰሚዑን ተራእዩን ዘይፈልጥ ቅዲ ወሰኽ ደሞዝ ኣብ ዘበነ ተካል ስርዓት ንዕዘብ ኣለና፡፡ ኣብዚ’ዉን ትም መሪጽና፡፡
እቲ ዝገርም ወሰኽ ደሞዝ ሕግን ስርዓትን ኣኽቢሮም ግቡኦም ኣብ ምፍጻም ንዝርከቡ ካብ 1ይ ስጋብ 29ን ዙርያ ኣባላት ሃገራዊ ኣገልግሎት ብማዕረ 1800 ናቕፋ ክኽፈሎም ምዃኑ’ዩ ዓፋኒ መላኺ ኢሳይያስ መምርሒ ኣውሪዱ፡፡ እቲ ስዒቡ ዝመጸ ትራጀዲ ወይ ድማ ዳእላ ኮሜዲ’ዉን ክበሃል ይኽእል’ዩ፡፡ ኣብ ኣፈጻጽምኡ ክዕየር እንከሎ ድማ
610 ንስድራቤቱ ይቑረጽ ስድራ እንተዘይብሉ ኣብ ባንኪ ይውህለለሉ ይብል
300 ናቕፋ ንሎጂስትካዊ መዓላ ማለት ንወርሓዊ መቑነን ወተሃደራዊ ልባስን
224 ናቕፋ ንግብሪ መንግስቲ
180 ናቕፋ ንመስርሕ ኣባይቲ
100 ናቕፋ ንመማቕርቲ
90 ናቕፋ ንጥሮታ
10 ናቕፋ ንዕብየት ስፖርት
5 ናቕፋ ንደበስ ስውኣት
3 ናቕፋ ንኣባልነት ህግደፍ ተባሂሉ ምንዕንዕ ብምባል ካብቲ ቅድሚ ሕጂ ኣብ ኢዱ ዝበጽሖ ዝነበረ 600 ናቕፋ ተመናኒሁ ሕጂ 278 ናቕፋ ክዋሃቦ ተወሲኑ’ዩ፡፡
እዚ ካብ ንዕቐትን ኣሽካዕላልን ዝሰገረ ካልእ ምኽኒት ወይ’ዉን ከረድእን ከአምንን ዝኽእል ሓሳባት ከቶ የልቦን፡፡ ደሓር ከኣ ገባርን ሓዳግን መሪሕነት ቁንጮ ህግደፍ መን ኢለኹም ንስድራይ ሃቡለይ ኣብ ባንኪ ኣቐመጡለይ ኢሉ ተዝሓቶም እንታይ ኮን ምበሉ? ነተን ዝተረፋ 278 ናቕፋ መንዚዖም ንሓንሳብን ንሓዋሩን መቃበጽዎ’ዶ ዋላስ ኣብ ጎዳጉዲ መብለይዎ ርግጸኛ ኢና ካብ ክልቲአን ሓዲኤን’የን ዕጭኡ፡፡
እሞ ክቡራትን ክቡራንን ፍትሕን ሓርነትን ዝጸማእኹም ደቂ ኤረይ እዚ ብዘይ ናይ ህዝብና ሃንቃን ባርኾትን ንልዕሊ 25 ዓመታት ብሓይሊ መልጢ ዝገዝኣና ዘሎ ጭፍራ ጉጅለ ኣብ ሓሶትን ምድንጋርን ተጸሚዱ ብዘይትግበሩ መብጻዓታትን ኣብ ባይታ ብዘየለዉ ስራሕቲ ልምዓትን እናጋዓረ ክመጽእ ንሕና ድማ ብሽርሕታቱ እናተገዳዕና ብኩለንተናዊ መለክዒታት ካብ ዝነበረና ናብ ድሕሪት እናንሳሕብና ካብ እንመጽእ ቀሊል ዓመታት ኣይተቖጸረን፡፡ እነሆ ሎሚ’ዉን ምናልባት ኣብ መስኮት ቲቪ ኤረ ቀሪቡ ቃለመሕተት ክህብ እንተፈቲኑ ዝያዳ ካልኦት ዓመታት ዓይኑ ብጨው ሓጺቡ ንዘየለ ልምዓት ፡ሰላምን ብልጽግናን ከምዘሎ ነቲ ኣብ ሃገር ከም ቅንጥሻራ ኣስፋሕፊሑ ዘሎ ጃምላዊ ግህሰት መሰላት ድማ ከምዘየለን ጠቐነ ወያነን ኣሜሪካን ምዃኑን ንከረድኣና ስጋብ መረቕ ጎረርኡ ዝውድእ ክግዕር’ዩ፡፡
እንተ ንሕና ግና ህዝብን ሃገርን ንዘንት ዕለት ብሓሶትን ምድንጋርን ከተማሓድሮም ኣይክትኽእልን ኢኻ እናበልና ኣብ ዕጹው ገዛ ንዝድረሱ ቃለመሕተታት መላኺ ኢሳይያስ ብመርትዖ እናደገፍና ኣብ ቃልዕ ኣውጺእና ከነፍሽሎም ኩሉና ደለይቲ ለውጢ ኤርትራውያን ሃገራዊ ግቡኡና ምዃኑ ክንግንዘብ ይግባእ፡፡
እዚወደሓንኩም


text:
ካብ ከባቢ ዓለም
እስራኤልን ዮርዳኖስን ፍልስጥኤምን
ምዉት ባሕሪ ኣብ ዓመት ሓደ ሜተር ዚኸውን ይንኪ ኣሎ። ገሊኦም ሰባት፡ ኣብ ዓመተ 2050 እቲ ቐላይ ምሉእ ብምሉእ ከይነቅጽ የስግኦም እዩ። ሰበ ስልጣን፡ መፍትሒ ንምርካብ ይጽዕሩ ኣለዉ። ሓደ ኻብቲ መጽናዕቲ ዚግበረሉ ዘሎ ኣማራጺ፡ ካብ ቀይሕ ባሕሪ ማይ ወሲድካ ነቲ ጨው ብምፍላይ፡ እቲ ጨው ናብ ምዉት ባሕሪ ኸም ዚኣቱ ምግባር እዩ፣ እቲ ጨው ዘይብሉ ማይ ከኣ ንህዝቢ ይዝርጋሕ። ኰይኑ ግና፡ እዚ ኣማራጺ እዚ ንገሊኦም ሓያስያን፡ ነቲ ኣብ ምዉት ባሕሪ ዚርከብ ፍልይ ዝበለ ስርዒት ኢኮ ኸይጐድኦ የስግኦም ኣሎ።
ጀርመን
ኣብ መዓልቲ በዓል ልደት ብሰንኪ ሕማም ልቢ ናብ ሆስፒታል ዚኣትዉ ሰባት፡ ካብቶም ኣብ ካልእ እዋን ዚኣትዉ ብሓደ ሲሶ ይበልጹ። እቲ ትካል ከም ዝሓበሮ፡ እቶም ሰባት ኣደዳ ሕማም ልቢ ዚዀኑ ብሰንኪ ልዑል ውጥረት እዩ፣ ከምዚ ዜጋጥም ድማ፡ ህያባት በዓል ልደት ንምርካብ ላዕልትን ታሕትን ስለ ዚብሉ እዩ፣ ኣባላት ስድራ ቤትን ፈተውትን እውን እንተ ዀኑ፡ ዓብዪ ህያብ እዮም ዚጽበዩ።
ብሪጣንያ
እቲ 405 ዓመት ከም ዝገበረ ጌርካ ዚሕሰብ ዝነበረ “ሞሉስካ ኣይስላንድ” ዚብሃል እንስሳ፡ ብ2006 ኣብ ዘይግዜኡ ኣብ ዝሞተሉ እዋን፡ ዕድሚኡ ብልክዕ 507 ዓመት ከም ዝነበረ ተመራመርቲ ስነ ፍልጠት ብሪጣንያ ኣፍሊጦም። ስለዚ፡ ዝነውሐ ዕድመ ብህይወት ዝነበረ እንስሳ * እዩ ማለት እዩ። እቲ እንስሳ፡ ተመራመርቲ ናብ ቤተ ምከራኦም ንምውሳድ ኣብ መዝሓሊ ምስ ኣእተውዎ እዩ ሞይቱ።
ላቲን ኣመሪካን ካሪበያን
ኣብ ላቲን ኣመሪካን ካሪበያን ዚርከባ 33 ሃገራት፡ ኣብቲ ኣብ መጀመርታ እዚ ዓመት እዚ ኣብ ሃቫና፡ ኩባ ዝገበራኦ ኣኼባ፡ ነቲ ኣብ መንጎአን ዜጋጥም ግጭት ብዘይ ሓይሊ ንኺፈትሓኦ ብምስምማዕ፡ መሬተን “ዞባ ሰላም” ምዃኑ ኣዊጀን። ኣብቲ ኣኼባ ኻብ እተኣከቡ ሰባት፡ እቲ ዋና ጸሓፊ ውድብ ሕቡራት ሃገራት ዝዀነ ባን ኪ-ሙን ሓደ እዩ ነይሩ።
^ ሕ.ጽ. 7 “ዝነውሐ ዕድመ ብህይወት ዝነበረ እንስሳ” ኺብሃል ከሎ፡ ነቶም ከም መርጀን ዝኣመሰሉ ንኣሽሓት ዓመታት ብህይወት ዝነበሩ ፍጥረታት ዜጠቓልል ኣይኰነን።


text:
‘ንኣምላኽ ምስ ፈለጥካዮ፡’ ሕጂ እንታይ ክትገብር ኢኻ፧
“ንኣምላኽ ምስ ፈለጥኩምዎ።”
1. ሓደ መራሕ ነፋሪት፡ ቅድሚ በረራ ነቲ ዝርዝር መዘኻኸሪታት ተጠቒሙ ኣብታ ነፋሪት መርመራ ዚገብር ስለምንታይ እዩ፧
ኣዝየን ምዕቡላት ዝዀና ነፈርቲ ዜብርሩ መራሕቲ ነፈርቲ፡ ቅድሚ በረራ ኺርእይዎ ዘለዎም ልዕሊ 30 ዚኸውን ነገራት ዝሓዘ ዝርዝር መዘኻኸሪታት ኣለዎም። ኵሉ ግዜ ቐቅድሚ ምብራሮም ብጥንቃቐ ነቲ ዝርዝር መዘኻኸሪታት ብምስዓብ ኣብታ ነፋሪት መርመራ እንተ ዘይገይሮም፡ ኣመና ዜሕዝን ሓደጋ ኼጋጥሞም ይኽእል እዩ። ነቲ ዝርዝር መዘኻኸሪታት ወትሩ ኺስዕብዎ ዚንገሮም ብፍላይ ንኸመይ ዝበሉ መራሕቲ ነፈርቲ ምዃኑ ትፈልጥዶ፧ ነቶም ኣዝዮም ምኩራት ዝዀኑ እዩ ዚንገሮም። ከመይሲ፡ እቶም ምኩራት መራሕቲ ነፈርቲ፡ ቅሱናት ኪዀኑን ነቲ ቕድሚ ምብራሮም ዚገብርዎ መርመራ ዕሽሽ ኪብልዎን ይኽእሉ እዮም።
2. ክርስትያናት እንታይ ዓይነት ዝርዝር መዘኻኸሪታት ኪጥቀሙ እዩ ምሕጽንታ ተዋሂብዎም ዘሎ፧
2 ንስኻ እውን ልክዕ ከም ሓደ ድሕንነት ዜተሓሳስቦ መራሕ ነፋሪት፡ እምነትካ ምእንቲ ኸይትደክም፡ ዝርዝር መዘኻኸሪታት ክትጥቀም ትኽእል ኢኻ። ኣብ ቀረባ እዋን እተጠመቕካ ኹን ንኣምላኽ ንነዊሕ ዓመታት ዘገልገልካ ብዘየገድስ፡ ኣብ የሆዋ ኣምላኽ ዘሎካ እምነትን ንዕኡ ዘሎካ ተወፋይነትን ክሳዕ ክንደይ ዓሚቚ ምዃኑ ወትሩ ምምርማርካ ኣገዳሲ እዩ። ኵሉ ሳዕን ብትግሃትን ከምኡ እንተ ዘይጌርካ፡ ኣብ መንፈሳዊ ሓደጋ ኽትወድቕ ትኽእል ኢኻ። መጽሓፍ ቅዱስ፡ “እቲ ደው ኢሉ ዘሎ ዚመስሎ፡ ከይወድቕ ይጠንቀቕ” ኢሉ ይምሕጸነና እዩ።—1 ቈረ. 10:12።
3. እቶም ኣብ ገላትያ ዝነበሩ ክርስትያናት እንታይ ኪገብሩ ነበሮም፧
3 ኣብ ገላትያ ዝነበሩ ክርስትያናት፡ እምነቶም ክሳዕ ክንደይ ዓማቝ ምዃና ኺምርምሩን ንመንፈሳዊ ናጽነቶም ኬማስውሉን ነበሮም። የሱስ ብመስዋእቱ ኣቢሉ፡ ነቶም ብእኡ ዚኣምኑ ሰባት ንኣምላኽ ብዜደንቕ መገዲ ንኺፈልጥዎ፡ ማለት ደቂ ኣምላኽ ንኪዀኑ ኣጋጣሚ ኸፊቱሎም እዩ። (ገላ. 4:9) ይኹን እምበር፡ ሰብ ገላትያ ንኸምዚ ዝበለ እተባረኸ ርክብ ዓቂቦምዎ ኪቕጽሉ እንተ ደልዮም፡ ንትምህርቲ እቶም ሕጊ ሙሴ ጥራይ ኪስዓብ ከም ዘለዎ ገይሮም ዚሓስቡ ዝነበሩ ተሓለቕቲ ኣይሁድነት ኪነጽግዎ ነበሮም። እቶም ኣብ ጉባኤታት ዝነበሩ ዘይተገዝሩ ኣህዛብ፡ ኣብ ትሕቲ ሕጊ ሙሴ ዀይኖም ኣይፈልጡን እዮም ነይሮም። ስለዚ፡ ኣይሁድ ኰኑ ኣህዛብ መንፈሳዊ ዕቤት ኪገብሩ ኣድልይዎም ነበረ። እዚ ኸኣ፡ ብሕጊ ሙሴ ኣቢልካ ጽድቂ ኸም ዘይርከብ ምእማን ዜጠቓልል እዩ ነይሩ።
ንኣምላኽ ንምፍላጥ ዚውሰድ ናይ መጀመርታ ስጕምቲ
4, 5. ጳውሎስ ንሰብ ገላትያ እንታይ ምኽሪ እዩ ሂብዎም፧ እዚ ንዓና ዚምልከተናኸ ብኸመይ እዩ፧
4 እቲ ሃዋርያ ጳውሎስ ንሰብ ገላትያ ዝሃቦም ምኽሪ ኣብ መጽሓፍ ቅዱስ ተመዝጊቡ ዚርከበሉ ምኽንያት፡ ኣብ ዝዀነ ይኹን እዋን ዘለዉ ናይ ሓቂ ክርስትያናት ነቲ ኣብ መጽሓፍ ቅዱስ ዚርከብ ዝበለጸ ሓቂ ዝባኖም ብምሃብ ናብ ድሕሪት ምእንቲ ኸይምለሱ እዩ። የሆዋ ንሃዋርያ ጳውሎስ፡ እቶም ኣብ ጉባኤ ገላትያ ዝነበሩ ክርስትያናት ጥራይ ዘይኰኑስ፡ ኵሎም ኣምለኽቲ የሆዋ ንኺጸንዑ ዜተባብዕ መልእኽቲ ምእንቲ ኺጽሕፍ ብመንፈሱ ደረኾ።
5 ኵላትና፡ ብኸመይ ካብ መንፈሳዊ ባርነት ወጺእና ናይ የሆዋ መሰኻኽር ከም ዝዀንና ኽንዝክር ጽቡቕ እዩ። ከምኡ ንምግባር ምእንቲ ኺሕግዘና፡ ነዚ ዚስዕብ ክልተ ሕቶታት እስከ ንመርምሮ፦ ነቲ ቕድሚ ምጥማቕካ ዝወሰድካዮ ስጕምቲ ትዝክሮዶ፧ ንኣምላኽ ብኸመይ ከም ዝፈለጥካዮን ንሱ ንኣኻ ብኸመይ ከም ዝፈለጠካን፡ ሳላ እዚ ኸኣ ናይ ሓቂ መንፈሳዊ ናጽነት ብኸመይ ከም ዝረኸብካን ትዝክሮዶ፧
6. እንታይ ዝርዝር መዘኻኸሪ ኢና ኽንምርምር፧
6 ናብ ጥምቀት ዜብጽሓና ትሽዓተ ስጕምቲ ወሲድና ኢና። እዚ ስጕምቲ እዚ፡ ልክዕ ከም መንፈሳዊ ዝርዝር መዘኻኸሪ ዀይኑ ኣብቲ፡ “ናብ ጥምቀትን ናብ ቀጻሊ ዕቤትን ዚመርሕ ስጕምቲ” ዘርእስቱ ሳጹን ተገሊጹ ኣሎ። ወትሩ ነቲ ትሽዓተ ስጕምቲ ምዝካርና፡ ናብቲ ኣብዛ ዓለም እዚኣ ዘሎ ነገራት ንኸይንምለስ ኬተባብዓና እዩ። ልክዕ ከምቶም ምኩራት ግናኸ ጥንቁቓት ዝዀኑ መራሕቲ ነፈርቲ ቕድሚ ምብራሮም ነቲ ዝርዝር መዘኻኸሪ ዚምርምርዎ፡ ንሕና እውን ነቲ መንፈሳዊ ዝርዝር መዘኻኸሪና ወትሩ ኽንምርምሮ ኣሎና።
እቶም ኣምላኽ ዚፈልጦም፡ ብመንፈስ ይዓብዩ
7. ነየናይ ቅርጺ ኢና ኽንስዕብ ዘሎና፧ ስለምንታይከ፧
7 እቲ መራሕቲ ነፈርቲ ዚጥቀሙሉ ዝርዝር መዘኻኸሪ፡ ቅድሚ በረራ ኺገብርዎ ዘለዎም ነገራት ከም ዘሎ የዘኻኽሮም እዩ። ንሕና እውን ኣዘውቲርና ንገዛእ ርእስናን ነቲ ኻብ እንጥመቕ ንነጀው ዝጀመርናዮ ልምድን ክንምርምሮ ንኽእል ኢና። ጳውሎስ ንጢሞቴዎስ፡ “እቲ ኻባይ ዝሰማዕካዮ ቕርጺ እቲ ጥዑይ ቃል፡ በቲ ምስ ክርስቶስ የሱስ ብዘሎካ ሓድነት ዚርከብ እምነትን ፍቕርን ሓዞ” ኢሉ ጸሓፈሉ። (2 ጢሞ. 1:13) እቲ “ጥዑይ ቃል፡” ኣብ ቃል ኣምላኽ እዩ ዚርከብ። (1 ጢሞ. 6:3) ልክዕ ከምቲ ሓደ ሰኣሊ ዚስእሎ ንድፊ ብዛዕባ እቲ ስእሊ ብሓፈሻኡ ዚሕብር፡ ‘ቅርጺ ሓቂ’ እውን ነቲ የሆዋ ኻባና ዚደልዮ ብቕዓት ንኽንርድኦን ንኽንስዕቦን ዚሕግዘና ሓፈሻዊ ሓሳባት ይህበና እዩ። ስለዚ እምበኣር፡ ክሳዕ ክንደይ ምስ ቅርጺ ሓቂ ጠቢቕና ንመላለስ ከም ዘለና ንምርኣይ፡ ነቲ ናብ ጥምቀት ዝመርሓና ስጕምቲ ንመርምሮ።
8, 9. (ሀ) ብፍልጠትን ብእምነትን እናዓበና ኽንከይድ ዘሎና ስለምንታይ ኢና፧ (ለ) ኣገዳስነት መንፈሳዊ ዕቤትን ስለምንታይ ብቐጻሊ ኽንዓቢ ኸም ዘሎናን ብምሳሌ ኣረድእ።
8 ኣብቲ ዝርዝር መዘኻኸሪታት ብቐዳምነት ዚስራዕ፡ ኣገዳስነት ፍልጠት እዩ። ፍልጠት ድሕሪ ምጥራይና ድማ፡ እምነትና ኽትዓቢ ትኽእል። ኰይኑ ግና፡ ብፍልጠት ኰነ ብእምነት እናዓበና ኽንከይድ ኣሎና። (2 ተሰ. 1:3) ዕቤት ከኣ ብተኸታታሊ ዚግበር ለውጢ ዜጠቓልል እዩ። “ምዕባይ” ኪብሃል ከሎ፡ ምውሳኽን ምስፋሕን ማለት እዩ። ስለዚ፡ ድሕሪ ጥምቀት፡ ዕቤትና ምእንቲ ኸይድኽድኽ፡ መንፈሳውነትና ብቐጻሊ ኺዓቢ ኣለዎ።
9 ንመንፈሳዊ ዕቤትና ምስ ዕቤት ኦም ከነመሳስሎ ንኽእል ኢና። ሓደ ኦም ብፍላይ ኣዕሚቑ ሱር እንተ ሰዲዱ፡ ብዜደንቕ መገዲ ኺዓቢ ይኽእል እዩ። ንኣብነት፡ ገሊኡ ዓበይቲ ኣእዋም ሊባኖስ፡ ክንዲ 11 ደርቢ ዘለዎ ህንጻ እዩ ዚኸውን፣ ድልዱልን ኣዐርዩ ንውሽጢ ዝኣተወን ሰራውር ኣለዎ፣ ዙርያ ጕንዱ ድማ 12 ሜተር እዩ። (መሃ. 5:15) ሓደ ኦም ኣብ ፈለማ ዚገብሮ ዕቤት ብንጹር ዚርአ እኳ እንተ ዀነ፡ ድሕሪኡ ዚገብሮ ዕቤት ግና ብቐሊሉ ኣይርአን እዩ። ይኹን እምበር፡ በብዓመቱ ጕንዱ ይሰፍሕን ሰራውሩ እናዓመቘ ይኸይድን እዩ፣ በዚ ኸምዚ ድማ ዝያዳ ድልዱል ኦም ይኸውን። ናይ ሓደ ክርስትያን መንፈሳዊ ዕቤት እውን ምስዚ ኺመሳሰል ይኽእል እዩ። ኣብቲ ፈለማ መጽናዕቲ መጽሓፍ ቅዱስ ዝጀመርናሉ እዋን፡ ቅልጡፍ መንፈሳዊ ዕቤት ክንገብርን ክንጥመቕን ንኽእል ኢና። ኣባላት ጉባኤና እውን ንዕቤትና ተሓጒሶም የስተብህሉሉ እዮም። ድሕሪኡ፡ ፈለምቲ ዄንና ነገልግል ወይ ካልእ ፍሉይ መሰል ንረክብ ንኸውን። ኣብቲ ስዒቡ ዘሎ ዓመታት እንገብሮ ቐጻሊ መንፈሳዊ ዕቤት፡ ካልኦት ብቐሊሉ ዜስተብህሉሉ ኸይከውን ይኽእል እዩ። ይኹን እምበር፡ ብእምነትን ብፍልጠትን “ናብ እኹል ሰብኣይ፡ ናብ ልክዕ ምልኣት ብጽሕና ክርስቶስ” ክንዓቢ ኣሎና። (ኤፌ. 4:13) ስለዚ፡ ዕቤትና ኻብቲ ኸም ንእሽቶ ጠጥዒ ዝነበርናሉ ጀሚሩ፡ ክሳዕ እቲ ልክዕ ከም ድልዱልን ጽኑዕን ኦም ብሱላት ዝዀንናሉ እዋን ይቕጽል እዩ።
10. ብሱላት ክርስትያናት እውን እንተ ዀኑ ብመንፈሳዊ መዳይ ኪዓብዩ ዘለዎም ስለምንታይ እዮም፧
10 ይኹን እምበር፡ ዕቤትና ደው ኪብል የብሉን። ፍልጠትና ኺሰፍሕ ኣለዎ፣ እምነትና ድማ እናዓመቘት ክትከይድ ኣለዋ። ከምኡ እንተ ጌርና፡ ኣብቲ ኸም መሬት ዝዀነ ቓል ኣምላኽ ሱር ስለ እንሰድድ፡ ምንቕ ኣይክንብልን ኢና። (ምሳ. 12:3) ኣብታ ክርስትያናዊት ጉባኤ ዘለዉ ብዙሓት ኣሕዋትን ኣሓትን ከምኡ እዮም ገይሮም። ንኣብነት፡ ንልዕሊ ሰላሳ ዓመት ሽማግለ ዀይኑ ዘገልገለ ሓደ ሓው፡ ሕጂ እውን ይዓቢ ኸም ዘሎ ዀይኑ እዩ ዚስምዖ። ከምዚ ድማ በለ፦ “ንመጽሓፍ ቅዱስ ዘሎኒ ሞሳ ይዓቢ እዩ ዘሎ። ኵሉ ግዜ ድማ ንስርዓታትን ንሕግታትን መጽሓፍ ቅዱስ ኣብ ግብሪ ኸውዕለሉ ዝኽእል ሓድሽ ኣጋጣሚታት እረክብ እየ። ንኣገልግሎት ዘሎኒ ሞሳ እውን እንተ ዀነ እናዓበየ እዩ ዚኸይድ ዘሎ።”
ነቲ ምስ ኣምላኽ ዘሎካ ዕርክነት ኣደልድሎ
11. ንየሆዋ ብዝያዳ እናፈለጥናዮ ኽንከይድ እንኽእል ብኸመይ ኢና፧
11 ብመንፈሳዊ መዳይ ክንዓቢ እንተ ደሊና፡ ንየሆዋ ኸም ዓርክናን ከም ኣቦናን ጌርና ኽንቀርቦ ኣሎና። ስምረቱ ኽንረክብ ይደሊ እዩ። ከምቲ ሓደ ቘልዓ ኣብ ሕቝፊ ዚሓልየሉ ወላዲኡ ኪኸውን ከሎ ፍቕርን ድሕንነትን ዚስምዖ፡ ወይ ከኣ ከምቲ ምስ ሓደ ናይ ሓቅን እሙንን ብጻይና ኽንከውን ከለና ድሕንነት ዚስምዓና፡ የሆዋ ድማ፡ ከም ዜፍቅረናን ድሕንነትና ኸም ዚሕልወልናን ክንፈልጥ ይደሊ እዩ። ከም እትፈልጦ ግና፡ ምስ የሆዋ ጥብቂ ርክብ ምምስራት ግዜ ይወስድ እዩ። ንኽንፈልጦን ንኸነፍቅሮን ግዜ የድልየና እዩ። ስለዚ፡ የሆዋ ጋህዲ ምእንቲ ኪዀነልና፡ ግዜ መዲብና በብመዓልቱ ንቓሉ ኸነንብቦ ኣሎና። ብዘይካዚ፡ ንነፍሲ ወከፍ ሕታማት ግምቢ ዘብዐኛን ንቕሑ!ን ኰነ ንኻልእ ኣብ መጽሓፍ ቅዱስ እተመስረተ ጽሑፋት ከነንብቦ ኣሎና።
12. ብየሆዋ ምእንቲ ኽንፍለጥ፡ እንታይ ኣገዳሲ ነገር ክንገብር ኣሎና፧
12 ኣዕሩኽ ኣምላኽ ብጸሎትን ምስ ካልኦት ብምሕባርን ብመንፈሳዊ መዳይ ይዓብዩ እዮም። (ሚልክያስ 3:16 ኣንብብ።) ‘ኣእዛን የሆዋ ናብ ምህልላኦም እየን።’ (1 ጴጥ. 3:12) የሆዋ ልክዕ ከም ፈቃር ወላዲ፡ ነቲ ንኺሕግዘና ኢልና ናብኡ እነቕርቦ ጸሎት ጽን ኢሉ ስለ ዚሰምዖ፡ ‘ብጸሎት ክንጸንዕ’ ኣሎና። (ሮሜ 12:12) ኣምላኽ እንተ ዘይሓጊዙና፡ ብሱላት ክርስትያናት ኴንና ኽንመላለስ ኣይንኽእልን ኢና። ነቲ እዚ ስርዓት እዚ ዜውርዶ ጸቕጢ ብናይ ገዛእ ርእስና ዓቕሚ ኽንቃወሞን ክንዋጽኣሉን ድማ ኪኸብደና እዩ። ጸሎት ዘይነዘውትር እንተ ዄንና፡ ነቲ ኣምላኽ ብፍታው ኪህበና ዚኽእል ብርታዐ ኽንረኽቦ ኣይንኽእልን ኢና። እሞኸ ብትሕዝቶ ጸሎትካ ዕጉብ ዲኻ፡ ወይስ ምምሕያሽ ክትገብር ኣሎካ፧—ኤር. 16:19።
13. ምስ ኣመንቲ ዝዀኑ ብጾት ምሕባር ንመንፈሳዊ ዕቤትና ኣገዳሲ ዝዀነ ስለምንታይ እዩ፧
13 የሆዋ በቶም ‘ኣብኡ ዚምዕቈቡ’ ስለ ዚሕጐስ፡ ንኣምላኽ ድሕሪ ምፍላጥና እውን እንተ ዀነ፡ ኣዘውቲርና ምስቶም ንዕኡ ዚፈልጥዎ ኣባላት ጉባኤና ኽንሓብር ኣሎና። (ናሆ. 1:7) ኣብዛ ብተስፋ ምቝራጽ መሊኣ ዘላ ዓለም፡ ምስ ዜተባብዑና ኣሕዋትን ኣሓትን ምሕባርና ጥበባዊ እዩ። እዚ እንታይ ጥቕሚ ኣለዎ፧ ኣብታ ክርስትያናዊት ጉባኤ “ንፍቕርን ንሰናይ ግብርን” ዜነቓቕሑና ውልቀ ሰባት ንረክብ ኢና። (እብ. 10:24, 25) ነታ ጳውሎስ ንእብራውያን ኣብ ዝጸሓፋ መልእኽቲ ዝጠቐሳ ፍቕሪብግብሪ ኸነንጸባርቓ እንተ ዄንና፡ ምስቶም ከማና ዓይነት ኣተሓሳስባ ዘለዎም ኣምለኽቲ ኣብ ጉባኤ ኽንሓብር ኣሎና። ስለዚ፡ ኣዘውቲርና ኣብ ኣኼባታት ክንእከብን ክንሳተፍን ኣሎና።
14. ምንሳሕን ምምላስን ቀጻሊ መስርሕ ዝዀነ ብኸመይ እዩ፧
14 ኣብ ፈለማ ክርስትያናት ምእንቲ ኽንከውን፡ ክንንሳሕን ክንምለስን፡ ማለት ካብ ሓጢኣት ክንርሕቕ ነይሩና። ኰይኑ ግና፡ ንስሓ ቐጻሊ መስርሕ እዩ። ዘይፍጹማት ደቂ ሰብ ከም ምዃንና መጠን፡ ሓጢኣት ልክዕ ከምቲ ኣድብዩ ጸኒሑ ብሃንደበት ዜጥቅዕ እተጠቕለለ ተመን ኬጥቅዓና ይኽእል እዩ። (ሮሜ 3:9, 10፣ 6:12-14) ስለዚ፡ ንቑሓት ክንከውን ኣሎና፣ ንጌጋታትና እውን ሸለል ክንብሎ የብልናን። እቲ ዜሐጕስ ግና፡ ምስ ድኽመታትና ኽንቃለስን ለውጢ ኽንገብርን ከለና፡ የሆዋ ይዕገሰና እዩ። (ፊል. 2:12፣ 2 ጴጥ. 3:9) ንኣጠቓቕማ ግዜናን ንብረትናን ክንቈጻጸሮን ካብ ስስዐ ኽንርሕቕን ኣሎና። ሓንቲ ሓብቲ፡ “ኣብ ሓቂ እኳ እንተ ዓበኹ፡ ብዛዕባ የሆዋ ዝነበረኒ ኣረኣእያ ግና እተፈልየ እዩ ነይሩ። ኣመና እፈርሆ ስለ ዝነበርኩ፡ ከሐጕሶ ዘይክእል ኰይኑ ይስምዓኒ ነበረ” ኢላ ጸሓፈት። ድሕሪ ግዜ፡ እዛ ሓብቲ እዚኣ፡ ብምኽንያት ሓያሎ ብሕታዊ ዕንቅፋታት፡ “ብመንፈሳዊ መዳይ ሰንፈለል” ትብል ነበረት። “ንየሆዋ ስለ ዘየፍቅሮ ዘይኰነስ፡ ኣጸቢቐ ስለ ዘይፈልጦ እየ። ንነዊሕ እዋን ብዕቱብ ምስ ጸለኹ ግና፡ ለውጢ ኽገብር ጀመርኩ” በለት። ኣስዕብ ኣቢላ ድማ፡ “የሆዋ ልክዕ ከም ሓደ ቘልዓ ብኢደይ ሒዙ ነቲ ዜጋጥመኒ ዝነበረ ዕንቅፋት በብሓደ ንኽሰግሮ እንታይ ክገብር ከም ዘሎኒ እናኣርኣየ ብለውሃት ሓጊዙኒ እዩ” በለት።
15. የሱስን ኣቦኡን ነየናይ እዮም ዜስተብህሉሉ፧
15 ብዛዕባ ብስራት መንግስቲ ኣምላኽ “ንህዝቢ ንገሩ”። ጴጥሮስን ካልኦት ሃዋርያትን ካብ ቤት ማእሰርቲ ብተኣምራዊ መገዲ ምስ ወጹ፡ መልኣኽ ኣምላኽ ከምቲ ኣብ ላዕሊ ዘሎ በሎም። (ግብ. 5:19-21) እወ፡ ሓደ ኻብቲ ዝርዝር መዘኻኸሪና ኼጠቓልሎ ዘለዎ ነገራት፡ ሰሙናዊ ኣገልግሎት ወፍሪ እዩ። የሱስን ኣቦኡን ንእምነትናን ንኣገልግሎትናን የስተብህሉሉ እዮም። (ራእ. 2:19) ኣብቲ ኣቐዲሙ ዝነበረ ሕጡብ ጽሑፍ እተጠቕሰ ሽማግለ ኸም ዝገለጾ፡ “ኣገልግሎት ወፍሪ ቐንዲ ኽፍሊ ህይወትና እዩ።”
16. ብዛዕባ እቲ ንየሆዋ ዝገበርካዮ ወፈያ ምስትንታንካ ጽቡቕ ዝዀነ ስለምንታይ እዩ፧
16 ብዛዕባ እቲ ዝገበርካዮ ወፈያ ኣስተንትን። እቲ ምስ የሆዋ ዘሎካ ብሕታዊ ርክብ ካብ ዝዀነ ይኹን ንላዕሊ ዝኸበረ እዩ። ንሱ ነቶም ናቱ ዘበሉ ይፈልጦም እዩ። (ኢሳይያስ 44:5 ኣንብብ።) ስለዚ፡ ንትሕዝቶን ንዕምቈትን እቲ ምስ የሆዋ ዘሎካ ርክብ ብጸሎት መርምሮ። እቲ እተጠመቕካሉ ዕለት ኣገዳሲ ኸም ዝዀነ እውን ዘክር። እዚ ኸኣ፡ ጥምቀትካ ኻብ ዝዀነ ይኹን ውሳነ ንላዕሊ ኣዝዩ ኸም ዜገድስ ኬዘኻኽረካ እዩ።
ጸኒዕካ ብምምልላስ፡ ንየሆዋ ብዝያዳ ቕረቦ
17. ንየሆዋ ብዝያዳ ምእንቲ ኽንቀርቦ፡ ተጻዋርነት ኣገዳሲ ዝዀነ ስለምንታይ እዩ፧
17 ጳውሎስ ንሰብ ገላትያ ኺጽሕፈሎም ከሎ፡ ብተጻዋርነት ብዛዕባ ምምልላስ ኣጕሊሑ ነበረ። (ገላ. 6:9) ሎሚ ዘለዉ ክርስትያናት እውን ብተጻዋርነት ኪመላለሱ ኣለዎም። ፈተናታት እኳ እንተ ኣጋጠመካ፡ የሆዋ ኺሕግዘካ እዩ። መንፈስ ቅዱስ ምእንቲ ኺወሃበካ፡ ወትሩ ጸሊ። የሆዋ ንሓዘንካ ብሓጐስ፡ ንጭንቀትካ ድማ ብሰላም ኪትክኦ ኸሎ፡ እፎይታ ኺስምዓካ እዩ። (ማቴ. 7:7-11) ብዛዕባ እዚ ዚስዕብ እሞ ሕሰብ፦ የሆዋ ንኣዕዋፍ ዚከናኸነን ካብ ኰነ፡ ነቶም ዜፍቅርዎን ነቶም ንዕኡ ርእሶም ዚውፍዩን ሰባትከ ኽንደይ ኣብሊጹ ዀን እዩ ዚከናኸኖም! (ማቴ. 10:29-31) ዚመጸካ ጸቕጥታት ብዘየገድስ፡ ንድሕሪት ኣይትመለስ፣ ከቶ ድማ ኣይተሓለል። የሆዋ ዚፈልጠና ምዃኑስ ከመይ ዝኣመሰለ ዜደንቕ በረኸት ኰን እዩ!
18. ‘ንኣምላኽ ምስ ፈለጥካዮ፡’ ሕጂ እንታይ ክትገብር ኣሎካ፧
18 ንኣምላኽ ካብ እትፈልጦን ካብ እትጥመቕን ነዊሕ ዘይገበርካ እንተ ዄንካ፡ ሕጂ እንታይ ክትገብር ኢኻ፧ ንየሆዋ ብዝያዳ ኽትፈልጦ ጽዓር፣ ናብ መንፈሳዊ ብስለት ድማ ዕበ። ካብ እትጥመቕ ነዊሕ ዓመታት ዝገበርካ እንተ ዄንካኸ፡ ሕጂ እንታይ ክትገብር ኢኻ፧ ንስኻ እውን ነቲ ብዛዕባ የሆዋ ዘሎካ ፍልጠት ከተዕምቖን ከተስፍሖን ጽዓር። በቲ ሕጂ ምስ የሆዋ ኣምላኽ ዘሎና ርክብ ክንዓግብ የብልናን። የግዳስ፡ ምስቲ ፈቃር ኣቦናን ዓርክናን ኣምላኽናን ዝዀነ የሆዋ ዘሎና ርክብ ይዓቢ እንተ ኣልዩ ንምርግጋጽ፡ በብእዋኑ ነቲ መንፈሳዊ ዝርዝር መዘኻኸሪታትና ኽንምርምሮ ኣሎና።—2 ቈረንቶስ 13:5, 6 ኣንብብ።


text:
Erena on Facebook
Welcome to Radio Erena!
ፕረዚደንት ደቡብ ሱዳን ኣብ ግብጺ ወግዓዊ ናይ ስራሕ ምብጻሕ የካይድ
Radio Erena: 11 January 2016
ፕረዚደንት ደቡብ ሱዳን ሳልቫ ኪር ሚያርዲት፣ ኣብ ግብጺ ወግዓዊ ናይ ስራሕ ምብጻሕ ንምፍጻም ብሰኑይ 9 ጥሪ ናብ ካይሮ ከምዝኣተወ ማዕከናት ዜና ግብጺ ሓቢረን።
ግብጺ ከም መቀጸልታ ናይቲ ምስ ጉዳይ ናይል ዝተኣሳሰራ ሃገራት እተካይዶ ዘላ ጽዑቕ ዲፕሎማስያዊ ዘተ፣ ፕረዚደንት ኣል ሲሲ፣ ንፕረዚደንት ደቡብ ሱዳን ሳልቫ ኪር ሚያርዲት ናብ ካይሮ ከምዝዓደሞ ተንተንቲ ይገልጹ።
ክልቲኦም መራሕቲ ዘካየድዎ ዘተ፣ ኣብ ጉዳይ ናይሊ ዘተኮረ ኮይኑ፣ ኣብ መንጎ ክልትኤን ሃገራት ክህሉ ብዛዕባ ዝክእል ምትሕግጋዝን ንግዳዊ ልውውጥን'ውን ተዘራሪቦም።
ናብ ሊብያ ዝሰግሩ ዝነበሩ ኤርትራውያን ዝርከብዎም 115 ስደተኛታት ተቐይዶም
Radio Erena: 10 January 2017
ምስ 'ጃንጃዊድ' ምትእስሳር ከምዘለዎም ዝንገረሎም ኣዕራብ ሚሊሻ ሱዳን፣ ናብ ሊብያ ንምስጋር ዝወጠኑ 115 ስደተኛታት ከምዝሓዙ ንመግለጺ እቲ ጉጅለ ብምጥቃስ ሱዳን ትሪቡን ሓቢራ።
እቶም መብዛሕቶም ዜጋታት ኤርትራ፣ ኢትዮጵያን ሶማልን ምዃኖም ዝተሓበሩ ስደተኛታት፣ ብሰንበት 8 ጥሪ 2017 ድሕሪ ምትሓዞም ናብ ፖሊስ ሱዳን ከምዘረከብዎም እቲ ኣዛዚ ናይቲ ሚሊሻ ገሊጹ።
መንግስቲ ሱዳን ምስ ሃገራት ኤውሮጳ ብፍላይ ከኣ ምስ ኢጣልያ ድሕሪ ዝኣተዎ ስምምዕ፣ ዋሕዚ ስደተኛታት ንምግታእ ኣብቲ ምስ ሊብያ ዘዳውብ ከባቢ ሰሃራ፣ ፍሉያት ሓይልታት ምልሻ ከምዘዋፈረ ይፍለጥ።
ኣብ ኣዲስ ኣበባን ጂቡትን ዝመደበሮም ክልተ ዲፕሎማሰኛታት ንመንግስቲ ኤርትራ ራሕሪሖም
Radio Erena: 09 January 2016
ኣብ ኣዲስ ኣበባን ጂቡትን ዝነበሩ ክልተ ዲፕሎማሰኛታት መንግስቲ ኤርትራ፣ ነቲ መንግስቲ ብምርሕራሕ ፖለቲካዊ ዑቕባ ከምዝሓተቱ ምንጭታት ሬድዮ ኤረና ካብ ሚኒስትሪ ጉዳያት ወጻኢ ኣረጋጊጾም።
እቶም ምንጭታት ኣብ ዝልኣኽዎ ሓበሬታ፣ ፈጻሚ ጉዳያት ኤምባሲ ኤርትራ ኣብ ጅቡቲ፣ ኣቶ ዑመር ሳልሕ ሰርማዒ ነቲ መንግስቲ ብምርሕራሕ ኣብ ኣመሪካ ዑቕባ ንምሕታት ከምዝወሰነ ኣፍሊጦም።
ኣብ መንጎ ኤርትራን ጂቡትን ድሕሪ ዝተወልዐ ግጭት፣ ጂቡቲ ንኣምባሳደር መንግስቲ ኤርትራ ኣቶ መሓመድ ስዒድ መንታይ ካብታ ሃገር ክወጽእ ድሕሪ ምግዳዳ፣ እቲ ኤምባሲ ብፈጻሚ ጉዳያት ኣቶ ዑመር ሳልሕ'ዩ ክእለ ጸኒሑ።
ስማዊ ወሰኽ ደሞዝ ንኣዘዝቲ ሰራዊት የሰሓሕብ
Radio Erena: 09 January 2017
መንግስቲ ኤርትራ፣ ኣተግቢረዮ ዝበሎ ስማዊ ወሰኽ ደሞዝ ኣባላት ሰራዊት፣ ኣብ መንጎ ኣዘዝቲ የሰሓሕብ ምህላዉ ተሓቢሩ።
ኣብዚ ቀረባ ካብ ኤርትራ ናብ ጎቤት ሃገር ዝሰገረ ኣባል ፋይናንስ ሚኒስትሪ ምክልኻል ንሬድዮ ኤረና ኣብ ዝሃቦ ሓበሬታ፣ እቲ መንግስቲ ኤርትራ ኣተግቢረዮ ዝበሎ ስማዊ ወሰኽ ደሞዝ፣ ኣብ ተራ ኣባኣት ሰራዊት ምዕዝምዛማት ፈጢሩ ጥራይ ዘይኮነ፣ ኣብ መንጎ ኣዘዝቲ ሰራዊት'ውን የሰሓሕብ ምህላዉ ኣረዲኡ።
እቲ ስሙ ክንዕቅበሉ ዝሓተተ ኣባል ፋይናንስ ምክልኻል፣ ኣባላት ሰራዊት ብዛዕባ'ቲ ስማዊ ወሰኽ ደሞዝ ምዕዝምዛማት ኣብ ዘስምዕሉ ዘለዉ እዋን፣ ኣዘዝቲ ሰራዊት ኣብ ኣኼባታት መብርሂታት ክህብዎም መምርሒ ከምዝተዋህቦም ጠቒሱ።
ኣብ ከተማ ጁባ፣ ኣብ ስርቂ ተዋፊሮም ጸኒሖም ዝተባህሉ 26 ዜጋታት ኡጋንዳን ሶማልን ተቐይዶም
Radio Erena: 09 January 2017
ሓይልታት ጸጥታ ደቡብ ሱዳን፣ ኣብ ከተማ ጁባ፣ ምስ ስርቂ ዘረፋን ብዝተተሓሓዘ ገበናት 26 ዜጋታት ሶማልን ኡጋንዳን ቀይዶም።
ኣፈኛ ሓይልታት ሰራዊት ደቡብ ሱዳን ሳንቶ ዶሚክ ኣብ ዝሃቦ መግለጺ፣ መካይንን ብቦዳ ቦዳ ዝፍለጣ ሞተርሳይክልን እናተጠቕሙ ኣብ ስርቅን ዘረፋን ተዋፊሮም ዝጸንሑ 26 ናይ ወጻኢ ዜጋታት ኣብ ኣብ ድሮ ሓድሽ ዓመት ኣብ ዝተኻየደ ስርሒት ምቕያዶም ኣረጋጊጹ።
እቶም ኣብ ከተማ ጁባ፣ ኣብ ስርቂን ዘረፋን ተዋፊሮም ዝነበሩ ዜጋታት ኡጋንዳን ሶማላን ኣብ ቀይዲ ከምዝኣተዉ ዝግለጽ ዘሎ፣ ሓይልታት ጸጥታ ደቡብ ሱዳን ብዘይፍቓድ ጠበናጁ ንዝውንኑ ሰባት ገዛ ገዛ እናኣተው ኣብ ዝፍትሽሉ ዝነበሩ እዋን ምዃኑ ሬድዮ ዳባንጋ ጠቒሳ።


text:
2ይ ክፋል (1ይ ክፋል ኣብዚ ርአ)
ብዛዕባ ንግዲ ድያሞንድን መን'ዩ ወዲ ፊተወራሪ ዝብል ሓተታ እነሆ ሙሉእ ትሕዝቱኡ ይቕጽል ሰናይ ንባብ።
ኣብ መወዳእታ 1994፣ መጀመርታ ናይ 1995 ዝምድና ካቢላን ኢሰያስን ኣብ ኣዝዩ ጥቡቕ ኲነት ነበረ። ክሳብ ክንደይ ተጋደልቲ ሕይወት ዝቐዘፈ ናይ ወታሃደራዊ ሓገዝ'ውን ከይተረፈ ተዋሂቡ። እዚ ናይ ኢሳያስ ሕግብግብ ምስ ካቢላ ናይ ክልተኣዊ ዝምድና ኤርትራን ኮንጎን ዘይኮነ፣ ናይ ሕኸኸኒ ክሓከካ እዩ ነይሩ። ኢሰያስ እቲ ናይ ገንዘብ ብክቡር ዕንቊ ኣልማዝ (ድያሞንድ) ጽምኣቱ ብደም ኑጹሃት ተጋደልቲ ዘርወየሉ ግዜ እዩ። እቲ ኣዝዩ ዘሕዝን ድማ፣ ናይቶም ኣብዚ ናይ ካቢላ ኲናት ክረድኡ ተባሂሎም ዝኸዱ ኤርትራውያን ሬሳታትካ'ዶ ክንሰደልካ ተባሂሉ ምስ ተሓተተ፤ ዝሞቱ ሰባት እንታይ ክገብሩለይ ኢሉ ምብጫው ኢዩ።
ናይዚ ብኣልማዝ ዓስቡ ዝኸፈለሉ ግዜ ምስ ኣኽለ ንኢሰያስን ሓጎስ ክሻን ዘሰሓሓበ ነጥቢ ኔሩ። እዚ ድማ ኢሳያስ ዝተፈላለዩ ሰባት ንልኣኽ ክብል ከሎ፣ ሓጎስ “ክሻ” ገብረሂወት ኸኣ ሓደ ሰብ ይኣክል ይብል ኔሩ። ናይ ኢሳያስ ምኽንያት፣ ሓደ ሰብ ጥራይ እንተሊእኽና፣ እቲ ምስጢር ብብዙሕ ሰብ እኳ እንተዘይተፈልጠ፣ እቲ ውልቀሰብ ግን ስስዐ ክሓድሮ ይኽእል እሞ ክሰርቀና ክጅምር ኢዩ በሃላይ ኔሩ። ሓጎስ ክሻ ብወገኑ እቲ ናብ ኮንጎ ምምልላስ ዉሑድ ስለዘይኮነ ነዚ ሚስጢር ከይላባዕ ስግኣቱ ይገልጽ ኔሩ። ናይ ኢሳያስ ሓሳብ እዩ ሲዒሩ።
በዚ ድማ እሙናት ዝበሃሉ ሓደ ሓደ እግሪ እንዳኸዱ ኣልማዝ (ድያሞንድ) ኮንጎ ንኣስመራ ኣውሓዝዎ። እቲ ሉኡኽ ልክዕ ኣስመራ ክበጽሕ ከሎ፣ ሓጎስ “ክሻ”ን የማነ “ማንኪ” ገበረኣብን ንመዓርፎ ነፈርቲ ከይዶም ይቕበልዎ። ሒዞም ንኹዉል ገዛ (safe house) ይኸዱ። ንብረቶም ተቐቢሎም ምስ ከቢድ መጠንቀቕታ የፋንውዎ። ክልቲኦም “ማንኪ”ን “ክሻ”ን ተተሓሒዞም ናብ ኢሰያስ ይኸዱ። ናይ ዝተቐበልዎ ኣልማዝን (ድያሞንድ)፤ ጸብጻብን ምስኣቕረብሉ ‘ጻዕዳ ይጽናሕኩም’ ኢሉ የፋንዎም። ብድሕሪ'ዚ እቲ ክውህለል ዝሓገየ ኣልማዝ (ድያሞንድ) ነታ እምንቲ ዝኾነት ሰይቲ ሓጎስ “ክሻ” ማለት ንወ/ሮ ኣበበሽ ይወሃብ። ንሳ ብወገና ብመንገዲ ሓደ ኣብ ሽወደን ዝነብር ዋህዮ ብትወስዶ ዝነበረት መጽናዕቲ ምስ ሓደ ወዲ 28 ዓመት ደቡብ ኣፍሪቃዊ የራኽባ፡። እዚ ውልቀሰብ ቤተሰቡ ኣብ ንግዲ ኣልማዝ (ድያሞንድ) ንሓያለ ዓመታት ዝተተኽሉ ብምንባሮም ነቲ ዘቕርቡላ ዝነበሩ ኣማራጺታት ኩሉ ብምንጻግ፣ እቲ ዘይሕጋዊ መንገዲ ጸሊም ዕዳጋ፣ ናይ እንካን ሃባን ብጥረ ገንዘብ መሪጻ ስጋብ $60,000,000 (ሱሳ ሚልዮን ዶላር) ኣታዊ ጌራ ይበሃል።
ህ.ግ.ደ.ፍ. ካብ ሓደ ቅርሺ ብሕጊ፣ ሳንቲም ብስርቂ ስለዝፈትዉ፣ እቲ ልዕሊ ሚእቲ ሚልዮን ዝግመት ናይ ኣልማዝ (ድያሞንድ) ሽዩጥ ሱሳ ናብ ጸሊም ዕዳጋ መሪጾም ተሳቲፎሞ። እቲ መንእሰይ'ውን እንተኾነ ካብዚ ናይ ህ.ግ.ደ.ፍ. ዘይሓምቕ ገንዘብ ረቢሑ። ዓይኒ አስያስ ኮይንዎ ግን ገንዘቡ ከይበለዐን ብ2003 ኣብ መበል 37 ዓመቱ ብሓደጋ ኣብ በልጅም ዓሪፉ። ዓርኩ ዝነበረት ኤርትራዊት ኣብ ስነ ጽባቐን ስነ ቅርጽን ጹቡቕ ተበጊሳ ዝነበረት፣ ፈቨን ተኸስተ፣ ዓይኒ ኢስያስ ንዓኣ'ውን ኣይመሓራን ኣደዳ መስተን ኮከይንን ኮይና ኣብ ዝሕዝን ዓለም ትነብር ኣላ።
መን'ዩ ወዲ ፊተወራሪ
መልኣከ ገብረማርያም (ወዲ ፊተወራሪ) ኣብ ኣስመራ ተወሊዱ ዝዓበየ ኮይኑ፤ ስጋብ 8ይ ክፍሊ ኣብ መለስተኛ ተማሂሩ። ብድሕሪ'ዚ ከም ኩሉ ኤርትራዊ ኣብ 1974 ንሜዳ ወሪዱ ምስ ህዝባዊ ግንባር (ህ.ግ.) ተሰሊፉ። ድሕሪ ታሊዕም እንዳ ቁጠባ ተመዲቡ ነዊሕ ከይጸነሐ፣ ኣብ ሓደ ኣጋጣሚ ሓደ ብጻዩ ከም ሓውሲ ዳእላ ኣሕሪቕዎ ብሽጉጥ ክጎዮ አስያስ ምስ ረኣዮ፡ ብዘይ ወዓል ሕደር ኣብታ “K & K” (Kidnap & Kill Company) ጉጅለ መቕተልትን መጭወይትን ክሰሓብ ግዜ ኣይወሰደሉን። ልክዕ ከም ስሙ ድማ መልኣከ “ሞት” ተቐይሩ። እሱ ዘጥፈኦም ኤርትራውያን ኣደታቶም ይቕጸረኦም። ሓደ ካብኣቶም ንምጥቃስ ስዒድ ሳልሕ ኣብ ሱዳን ከም ዝቐተሎ ይፍለጥ (እዚ ምስ ናይ ሊዮን ትሮትስኪ ብስታሊን ዝለኣኾ ሰብ ዝተቐተለ ኣዝዩ ተመሳሳልነት ኣለዎ)። ወዲ ፊተወራሪ ካብቶም ወገንነት ዘጥቀዖም ሓደ ኮይኑ መስፍን ሓጎስ (ሓማሴን-ማእከል) እምበይታ ኣብ ዘስመዓሉ ዝነበረ ግዜ፣ ኢሳያስ ንወዲ ፊተወራሪ ጽዊዑ፣ ትሪኦ'ለኻ እዚ ዓሻ ወዲ ሓወቦና ምስዘን ናይ ደቡብ ኮይኑ ይርብሽ ኣሎ ምስ በሎ፣ ከይዱ ብኢዱ ጎቲቱ ኣምጺኢሉ። ን12 ሰዓት ድማ ውረድ ደይብ ተባሃሂሎም ብዘይ ገለ ምርድዳእ ተፈላልዮም።
ኣብዚ ቐረባ እዋን ኣብ ናይሮቢ ክሃድም ዝተገደደ ቀሺ ብርሃነ ወይ ብባዕሉ መልኣከ ገብረማርያም “ወዲ ፊተውራሪ” ወይ ድማ ንሱ ብዝለኣኾም ሰባት እዩ ተሃዲዱ ናብ ስደት ኣምሪሑ።
ካብ 2002 ንነጀው ኣብ ሱዑዲያ ንሽሙ ቆንስል ኮይኑ እኳ እንተተመዘዘ፣ ንጥፈታቱ ግን ኣመንዝራታት ምውፋርን መስተ ምሻጥን ከም ዝነበረ ናይ ቀረባ መቕርቡ ይገልጹ። ካብቲ ብዙሕ ሓደ ክልተ ከምዚ ዝስዕብ ክግለጽ ይከኣል።
1. ኣብ 2004 ኣብ ሱዑዲያ ዝምቕማጦም ሓጅ ኣሕመድ ዒሳ ኣቡኡ ንኣምባሳደር ኣብ ሱዳን ዒሳ ኣሕመድ ዒሳ ነስመራ ኣብ ዝተበገስሉ ግዜ ወዲ ፊተወራሪ ሰለስተ ኪሎ ወርቂ ኣማሊእዎም። ኣብ ኣስመራ በዓልቲ ቤቱ ለተገብሪኤል ተቕቢላቶ። እዚ ወርቂ'ዚ ድማ ብግቦ ዝተዋህለለ ወርቂ ናይ ዉልቁ ንብረት እዩ።
መልኣከ ገብረማርያም (ወዲ ፊተውራሪ) ምስ ኢሰያስ
2. ኣብ ስዊዘርላንድ ብኮንትሮባንድ ክኣትው ዝተታሓዘ ሰለስተ ኮንተይነር ዊስኪ ኣብ ዕዳጋ ወሪዱ ብጨረታ ክሽየጥ ምስ ቀረበ ህ.ግ.ደ.ፍ. ተጫሪቶም $1.25 ንሓንቲ ጥርሙስ ገዚኦም ንምጽዋዕ (ባጽዕ) ከም ዝኸይድ ገበሩ። ኣብኡ ኮንተይነር ቀይሮም “ናውቲ ስተሽነሪ” ተባሂሉ ንሱዑዲያ ተላኢኹ። ንሓደ ጥርሙስ ብ850 ሪያል ሱዑዲ ድማ ክሸጡ ጀሚሮም። ዝተወሰና ጥርሙስ ምስ ሸጡ፣ እቲ ናይ ኤርትራ ኤምባሲ ኣብ ብርቱዕ ምክትታል ስለ ዝነበረ መንግስቲ ሱዑዲያ በቲ ሕጋዊ መንገዲ ኪፍትሹ ሓቲቶም ወያ ሰለስተ ኮንተይነር “ስተሽነሪ” ዊስኪ ኮኑ ተረኺቡ፡፡ በዚ ብዙሕ ንዝተቖጠዑ ሱዑዳዊያን፣ ሰለስተ እግሩ ዝተመላለሰ ሓጎስ “ክሻ”፣ መንግስቲ ኣፍልጦ ከም ዘይነበሮ ከእምኖም ፈቲኑ ኮይኑ ግን ኣይሰመረሉን። ሰለስተ ኮንተይነር ዊስኪ ኣብ ባሕሪ ተጓሒፉ። ህ.ግ.ደ.ፍ. ድማ ስጋብ $152,000,000 ሚእትን ሓምሳን ክልተን ሚልዮን ዶላር ዝግመት ገንዘብ ከሲሮም። በዚ ዝተላዕለ ሓጎስ “ክሻ”ን መልኣከ “ወዲ ፊተወራሪ”ን ድማ ሕለፊያ ኮይኑ ስጋብ'ዚ ሰዓት ኣብ ምፍጣጥ ይርከቡ። በዚ ኣዝዩ ዝጎሃየ ኢሳያስ ንመልኣከ ንሱዳን ከምዝቕየር ጌሩ።
3. እቲ ፍሽለት ንሱዳን'ውን ተኸታቲልዎ'ዪ ከይዱ። ብኮ/እምናይ ሱሌማን ዝፍለጥ ሰላይ ከም ዲፕሎማት ኣትዪ፣ በብእዋኑ ኣዝዩ ብዙሕ ብዓይነት ዝተፈላለየ ኣጽዋር ከልሑኽ ጀሚሩ ኣብቲ ከም መንበሪኡ ተኻሪይዎ ዝነበረ ገዛ ክኽዝኖ ጀሚሩ። ነዚ ከተስተባህል ዝጀመረት ኣገለጋሊት እምናይ፣ ጓል 23 ዓመት ኤርትራዊት ከይትዛረብ ተባሂሉ ብእምናይ ብስሚ ተቐቲላ። እቲ ዝተዓዘበቶ ግን ንሓደ ክልተ መሓዙታ ኣዕሊላተን ስለ ዝነበረት ደዊለን ምስ ሰኣነኣ፣ ንፖሊስ ሓቢረን ፖሊስ ናብ ገዛ እምናይ መጺኦም ተፍትሽ መሰካየዱ እቲ ኣጽዋር ከሽፎሞ። እምናይን ወዲ ፊተወራሪን ነስመራ ተሳሒቦም። እምናይ ሽዑኡ ክድስክል ከሎ ወዲ ፊተወራሪ ድማ ኣብቲ ፕሮፈሽናል ስርሑ ማለት መቕዘፍቲ ተመሊሱ ኣብዚ ስእሊ እውን ከምቀደሙ ምስ ዓርኩ ኢስያስ ኣብ ምርኢት ይረአ።
እዚ ኣብ ላዕሊ ዝበሃል ዘሎ ኩሉ ንፕሮፖጋንዳ ወይ ከምቲ ባዕላቶም ህ.ግ.ደ.ፍ. ዝብልዎ ን03 ሃልኪ ከምዘይኮነ ክሕብር ይፈቱ። እዞም ገበነኛታት ኣብ ቤት ፍርዲ ቀሪቦም ንሰምዓሉ ግዜ ሩሑቕ ኣይኮነን።
ይቕጽል....
ሰብኣዊ ካብ ለንደን


text:
መልሲ ሕቶታት መጽሓፍ ቅዱስ
ንደቂ ሰብ ኣብ መጻኢ እንታይ ተዳልዩሎም ኣሎ፧
ደቂ ሰብ ስነ ፍልጠታዊ ምዕባለታት ምግባሮም ከም ዚቕጽሉ ዜጠራጥር ኣይኰነን። ግናኸ፡ ንሓድሕዶም ዚተሓላለዩ ሰባት ዝሓቘፈ ሕብረተ ሰብ ባዕሎም ኬቝሙ ይኽእሉ ድዮም፧ ኣይፋሎምን። ሎሚ ዓለም ብስስዐ እያ እትምራሕ ዘላ። ይኹን እምበር፡ ኣምላኽ ንደቂ ሰብ ዚጠቅም ዕላማ ኣለዎ።—2 ጴጥሮስ 3:13 ኣንብብ።
ቃል ኣምላኽ፡ ኣብ ዚመጽእ እዋን ንሓድሕዶም ዚፋቐሩ ሰባት ዝሓቘፈ ዓለምለኻዊ ሕብረተ ሰብ ከም ዚህሉ ይገልጽ እዩ። ሽዑ ሰባት ብደሓን ኪነብሩ፡ ዚጐድኦም ከኣ ኣይኪህሉን እዩ።—ሚክያስ 4:3, 4 ኣንብብ።
ስስዐ ብኸመይ እዩ ኺውገድ፧
ኣምላኽ ንሰብ ኪፈጥሮ ኸሎ፡ ሰብ ዝዀነ ይኹን ናይ ስስዐ ባህርይ ኣይነበሮን። እቲ ቐዳማይ ሰብ ግና፡ ብምርጫኡ ንኣምላኽ ብዘይምእዛዙ፡ ፍጽምናኡ ኣጥፍአ። ንዓና ኸኣ ናይ ስስዐ ባህርይ ኣውረሰና። ይኹን እምበር፡ ኣምላኽ ብየሱስ ኣቢሉ ንደቂ ሰብ ፍጹማት ኪገብሮም እዩ።—ሮሜ 7:18, 21, 24, 25 ኣንብብ።
የሱስ ምስ ፍቓድ ኣምላኽ ብምስምማዕ፡ መስዋእቲ ዀይኑ ሞተ፡ ነቲ ብሰሪ ዘይምእዛዝ እቲ ቐዳማይ ሰብ ንዝመጸ ሳዕቤናት ደምሲስዎ እዩ። (ሮሜ 5:19) የሱስ በዚ ኸምዚ ኣቢሉ፡ ካብቲ ጌጋ ንምግባር ዚድርኽ ናይ ስስዕ ባህርይ ናጻ ዝዀኑ ሰባት ዝሓቘፈ ሕብረተ ሰብ ኬመጽእ እዩ።—መዝሙር 37:9-11 ኣንብብ።
ብዝያዳ ፍለጥ
ኣምላኽ ንምድሪ ዘለዎ ዕላማ እንታይ እዩ፧
መጽሓፍ ቅዱስ፡ ኣምላኽ ንምድሪ ዝፈጠራ ስለምንታይ ምዃኑ፡ መከራ መዓስ ከም ዜብቅዕ፡ ከምኡውን ኣብ ዚመጽእ ምድሪ እንታይ ከም እትኸውንን ነቶም ኣብኣ ዚነብሩ ሰባት እንታይ ከም ዜጋጥሞምን ይገልጽ እዩ።
እቲ ኻብ ኵሉ ዝበለጸ ውህበት ኣምላኽ ዝዀነ በጃ
በጃ እንታይ እዩ፧ ንዓኻኸ ብኸመይ ይጠቕመካ፧


text:
ክርስትያናዊ ህይወት
ንጀይ ዳብሊው ላይብረሪ ትጥቀመሉዶ ኣሎኻ፧
ጀይ ዳብሊው ላይብረሪ (JW Library) ብናጻ ኽትጥቀመሉ ዚከኣል ሶፍትዌር ኣፕሊኬሽን ኰይኑ፡ መጽሓፍ ቅዱስን ካልእ ጽሑፋትን ቪድዮታትን ናይ ኣውድዮ መደባትን ናብ ተሌፎንካ፡ ታብለትካ ወይ እውን ናብ ኮምፕዩተርካ ኸተራግፍ የኽእለካ።
ብኸመይ ከም እትረኽቦ፦ ኣብ ኢንተርነት፡ ኣብ ኣፕሊኬሽን ስቶር ኣቲኻ፡ ጀይ ዳብሊው ላይብረሪ ጽዓን። እዚ ኣፕሊኬሽን እዚ፡ ኣብ እተፈላለየ ኤለክትሮኒካዊ መሳርሒታት ክትጥቀመሉ ዚከኣል እዩ። ገና ኻብ ኢንተርነት ከይወጻእካ፡ ነቲ ኣፕሊኬሽን ብምኽፋት፡ ናብ ኤለክትሮኒካዊ መሳርሒኻ ኸተራግፎ እትደሊ ነገራት ምረጽ። ኣብ ቤትካ ኢንተርነት እንተ ዘይብልካ፡ ኢንተርነት ኣብ ዚርከቦ ቦታ፡ ማለት ኣብ ኣዳራሽ መንግስቲ ኣምላኽ፡ ኣብ ህዝባዊ ቤት ንባብ ወይ እውን ኣብ ጥቓኻ ኣብ ዚርከብ ቤት ሻሂ ዄንካ ኸተራግፍ ትኽእል ኢኻ። ጽሑፋት ናብ ኤለክትሮኒካዊ መሳርሒኻ ሓንሳእ ምስ ተራገፈ፡ ድሕሪኡ ንኽትጥቀመሉ ኢንተርነት ኣየድልየካን እዩ። ሓድሽ ነገራት ብቐጻሊ ናብ ጀይ ዳብሊው ላይብረሪ ስለ ዚውሰኽ፡ በብግዜኡ ናብ ኢንተርነት ብምእታው፡ ነቲ እተሓደሰ ኣፕሊኬሽን ክትጽዕኖ ኣሎካ።
ብኸመይ ከም ዝጠቕመካ፦ ጀይ ዳብሊው ላይብረሪ ብሕታዊ መጽናዕቲ ኽትገብርን ኣብ ኣኼባታት ጉባኤ ንዚውሃብ ክፍልታት ክትከታተልን ሓጋዚ እዩ። ኣብ ኣገልግሎት፡ ብፍላይ ድማ ብዘይ ወግዓዊ መገዲ ኣብ እንምስክረሉ ግዜ እውን ጠቓሚ እዩ።


text:
ምዕራፍ 109
ንተጻረርቱ ዀነኖም
ማቴዎስ 22:41–23:24 ማርቆስ 12:35-40 ሉቃስ 20:41-47
ክርስቶስ ወዲ መን እዩ፧
የሱስ ነቶም ግቡዛት ተጻረርቱ ኣቃልዖም
እቶም ተጻረርቲ ንየሱስ ኣብ ቅድሚ ህዝቢ ኼሕፍርዎ ወይ ብዘረባኡ ጠሊፎም ናብ ሮማውያን ኣሕሊፎም ኪህብዎ ኣይከኣሉን። (ሉቃስ 20:20) ብ11 ኒሳን ኣብ ቤተ መቕደስ ከለዉ ኸኣ፡ ናይ ሓቂ መንነቱ ንምግላጽ፡ “ብዛዕባ ክርስቶስ እንታይ ይመስለኩም፧ ወዲ መንከ እዩ፧” ኢሉ ሓተቶም። (ማቴዎስ 22:42) ክርስቶስ ወይ መሲሕ ካብ መስመር ወለዶ ዳዊት ምዃኑ ኣጸቢቑ ይፍለጥ ነይሩ እዩ። ስለዚ፡ ንሳቶም ከምኡ ኢሎም መለሱሉ።—ማቴዎስ 9:27፣ 12:23፣ ዮሃንስ 7:42።
የሱስ ድማ፡ “ከመይ ኢሉ ደኣ እዩ ዳዊት ብመንፈስ ተመሪሑ፡ ‘ጐይታይ’ ዚብሎ፧ ከመይሲ፡ ከምዚ ኢሉ እዩ፦ ‘የሆዋ ንጐይታይ፡ “ንጸላእትኻ ኣብ ትሕቲ እግርኻ ኽሳዕ ዝገብሮም፡ ኣብ የማነይ ተቐመጥ” በሎ።’ እሞ ደኣ፡ ዳዊት፡ ‘ጐይታይ’ ካብ ዚብሎ፡ ከመይ ኢሉ ወዱ ይኸውን፧” ኢሉ ሓተቶም።—ማቴዎስ 22:43-45።
እቶም ፈሪሳውያን፡ ወዲ ዳዊት ዝዀነ ሰብ መጺኡ ኻብ ግዝኣት ሮማውያን ሓራ ኼውጽኦም ይጽበዩ ብምንባሮም፡ ኣጽቀጡ። የሱስ ግና ነቲ ኻብቲ ኣብ መዝሙር 110:1, 2 ዚርከብ ቃላት ዳዊት ብምጥቃስ፡ እቲ መሲሕ ሰብኣዊ ገዛኢ ጥራይ ከም ዘይከውን መረጋገጺ ኣቕረበ። እቲ መሲሕ፡ ጐይታ ዳዊት ምዃኑ፡ ኣብ የማን ኣምላኽ ምስ ተቐመጠ ኸኣ፡ ንስልጣኑ ኸም ዚጥቀመሉ ገለጸ። የሱስ በዚ ምላሹ ንተጻረርቱ ኣፎም ኣትሓዞም።
ደቀ መዛሙርቱን ብዙሓት ካልኦትን እውን ይሰምዑ ነበሩ። ድሕርዚ፡ የሱስ ንዓታቶም ብዛዕባ ጸሓፍትን ፈሪሳውያንን ኣጠንቀቖም። እቶም ሰባት እቲኦም ሕጊ ኣምላኽ ንምምሃር “ኣብ መንበር ሙሴ ተቐሚጦም” ነበሩ። የሱስ ድማ ንሰማዕቱ፡ “ዚብሉኹም ኵሉ ግበሩን ሓልዉን፣ ግናኸ፡ ይብሉ ደኣ እምበር፡ ዚብልዎ ኣይገብሩን እዮም እሞ፡ ከም ግብሮም ኣይትግበሩ” በሎም።—ማቴዎስ 23:2, 3።
የሱስ ቀጺሉ፡ “ክታባቶም የግፍሑ” ብምባል ሓደ ኻብቲ ግብዝናኦም ዚርኣየሉ መዳያት ገለጸ። ገሊኦም ኣይሁድ ኣብ ግምባሮም ወይ ኣብ ኢዶም ነቲ ሓጺር ጥቕስታት እቲ ሕጊ ዝሓዘ ኽታባት ይኣስሩ ነበሩ። ፈሪሳውያን ከኣ ነቲ ሕጊ ቕንኣት ከም ዘለዎም ምእንቲ ኼምስሉ፡ ነዚ ኽታባት እዚ የግፍሕዎ ነበሩ። “ዘፈር ክዳውንቶም እውን የንውሑ” ነበሩ። እስራኤላውያን ኣብ ክዳውንቶም ኣዝፋር ኪገብሩ ተኣዚዞም ነበሩ፣ ፈሪሳውያን ግና ዝነውሐ ዘፈር እዩ ነይርዎም። (ዘሁልቍ 15:38-40) ነዚ ዅሉ ድማ፡ “ብሰብ ምእንቲ ኺርኣዩ” ይገብርዎ ነበሩ።—ማቴዎስ 23:5።
ደቀ መዛሙርቲ የሱስ እውን እንተ ዀኑ ምርኡያት ንምዃን ትምኒት ኪሓድሮም ይኽእል ነይሩ እዩ፣ ስለዚ፡ ንዓታቶም ከምዚ ኢሉ መዓዶም፦ “መምህርኩም ሓደ እዩ እሞ፡ መምህር ኣይትበሃሉ፣ ንስኻትኩምሲ ዅላትኩም ኣሕዋት ኢኹም። ኣቦኹም እውን ሓደ፡ ንሱ ድማ ሰማያዊ እዩ እሞ፡ ኣብ ምድሪ ንሓደ እኳ ኣቦይ ኣይትበሉ። መራሒኹም ሓደ፡ ንሱ ኸኣ ክርስቶስ እዩ እሞ፡ መራሕቲ እውን ኣይትበሃሉ።” እሞ ደኣ እቶም ደቀ መዛሙርቲ ብዛዕባ ርእሶም እንታይ ኣረኣእያ ኺህልዎም ይግባእ፧ የሱስ ቀጺሉ፡ “እቲ ኻባኻትኩም ዝዓበየስ፡ ኣገልጋሊኹም ይኹን። ርእሱ ዜልዕል ዘበለ ኺትሕት፡ ርእሱ ዜትሕት ዘበለ ኸኣ ኪልዕል እዩ” በሎም።—ማቴዎስ 23:8-12።
የሱስ ቀጺሉ ነቶም ግቡዛት ጸሓፍትን ፈሪሳውያንን ብተኸታታሊ ወይለኹም እናበለ ኸምዚ ኢሉ ዀነኖም፦ “ኣቱም ግቡዛት ጸሓፍትን ፈሪሳውያንን፡ መንግስተ ሰማያት ንሰባት ትዓጽዉሎም፣ ንስኻትኩም ባዕላትኩም ኣይትኣትዉን፡ ነቶም ኪኣትዉ ዚደልዩ እውን ኣይትፈቕዱሎምን ኢኹም እሞ፡ ወይለኹም።”—ማቴዎስ 23:13።
ፈሪሳውያን ነቲ የሆዋ ዝያዳ ኣገዳሲ ገይሩ ዚርእዮ ዝነበረ ነገራት ኣኽቢሮም ኣይርእዩን እዮም ነይሮም፣ እዚ ኸኣ ኣብቲ ባዕሎም ሓደ ኻብ ሓደ ኣብሊጾም ብምርኣይ ዜውጽእዎ ዝነበረ ስርዓት ይርአ ነይሩ እዩ። የሱስ ከኣ ብሰንኪ እዚ ዀኒንዎም እዩ። ንኣብነት፡ “ብቤተ መቕደስ ዚምሕል፡ ግዴታ የብሉን፣ ብወርቂ ቤተ መቕደስ ዚምሕል ግና፡ ግዴታ ኣለዎ” ይብሉ ነበሩ። በዚ ኸምዚ፡ ካብቲ መንፈሳዊ ኣገዳስነት ዘለዎ ቦታ ኣምልኾ የሆዋ፡ ኣብቲ ኣብ ቤተ መቕደስ ዚርከብ ወርቂ ኣትኵሮ ብምግባር ብስነ ምግባር ዕዉራት ምዃኖም የርእዩ ነበሩ። ‘ነቲ ኣብ ሕጊ ዘሎ ዝኸበደ ነገር፡ ማለት ፍትሕን ምሕረትን ተኣማንነትን ከኣ ሸለል ይብሉ ነበሩ።’—ማቴዎስ 23:16, 23፣ ሉቃስ 11:42።
ድሕርዚ፡ የሱስ ንፈሪሳውያን፡ “ኣቱም ካብ መስተኹም ቃርማ እተጻርዩ፡ ገመል ከኣ እትውሕጡ፡ ዕዉራት መራሕቲ!” በሎም። (ማቴዎስ 23:24) ቃርማ ርኹስ ጌርካ ይርአ ብምንባሩ፡ ካብ ወይኖም የጻርይዎ ነበሩ። ነቲ ኣብ ሕጊ ዘሎ ዝኸበደ ነገር ሸለል ምባሎም ግና፡ ምስቲ ርኹስ ዝዀነ ገመል ምውሓጥ ኪመሳሰል ይኽእል እዩ።—ዘሌዋውያን 11:4, 21-24።
ብዝያዳ ፍለጥ
የሱስ ክርስቶስ—እቲ ተስፋ እተገብረሉ መሲሕ
የሱስ ንዅሉ እቲ መጽሓፍ ቅዱስ ብዛዕባ መሲሕ ዚንበዮ ትንቢታት ፈጺምዎ እዩ። እዚ ትንቢታት እዚ ብኸመይ ብዝርዝር ከም እተፈጸመ ኻብ መጽሓፍ ቅዱስካ ኣረጋግጽ።


text:
Erena on Facebook
Articles
ፕሮጀክት ዓርቢ ሓርነት ንጥፈታቱ ይቕጽል
ኣብ ውሽጢ ኤርትራ ዝርከቡ ኣባላት ዓርቢ ሓርነት ነቲ ብተሳተፍቲ ስርሒት ፎርቶ ኣብ 21 ጥሪ ዝቐረበ ጠለባት፣ ብዕለት 6 ናይዚ ወርሒ’ዚ ናብ ድምጺ ሓፋሽ ብምድዋል ብቐጥታ ኣብ ኣየር ከም ዝስማዕ ምግባሮም፣ ኣካየድቲ’ቲ ፕሮጀክት ናብ ሬድዮ ኤረና ኣብ ዝለኣኹዎ ሓበሬታ ኣፍሊጦም።
እቲ መልእኽቲ፣
1) ቀጥታዊ ምፍታሕ ናይ ፖለቲካን ሕልናን እሱራት
2) ምትግባር ‘ቲ ኣብ 1997 ብሃገራዊ ባይቶ ኤርትራ ዝጸደቐ ሃገራዊ ቅዋም
3) ምትካል ህዝባዊ ድሞክራስያዊ ስርዓት
4) ህጹጽ ምላሽ ንጠለባት ስራዊት ዝብል እዩ ኔሩ።
ኣብ ኣስመራ ዝርከቡ ኣባላት ዓርቢ ሓርነት ኣብ ብርክት ዝበለ ከባቢታት ከተማ ኣስመራ ካብ ሓደ መጋቢት 2013 ጀሚሩ መዓልታዊ ካብ ሰዓት 5:00 ድቀ ዝጅምር ንስርሒት ፎርቶ ዝድግፍ ህዝባዊ ኣብያታት ኣብ ኩለን ከተማታት ኤርትራ ክካየድ ዝጽውዕ ፖስተራት ምልጣፎም እውን ኣፍሊጦም።
እዚ ከም'ዚ ኢሉ ከሎ ኣብ ከተማታት ከረንን ደቀምሓረን ዝነብሩ ብስርሒት ፎርቶ ዝተታባብዑ ኤርትራውያን መንእሰያት፣ ተማሳሳሊ መልእኽቲ ዘለዎ ፖስተራትን ጽሑፋትን ከም ዝተለጠፉ ብማዕከናት ዜና ምቅልሑ ይዝከር።
እዞም እቲ ኣብ ልዕሊኦም ክወርድ ዝኽእል ከቢድ ሓደጋ ድምብርጽ ከይበሎም ዝንቀሳቐሱ ዘለዉ ደለይቲ ለውጢ ነዚ ተጀሚሩ ዘሎ ናይ ለውጢ ምንቅስቓስ፣ "እቲ ደወል ተደዊሉ 'ዩ፣ እቲ ሰዓት ከኣ ኣኺሉ 'ዩ" ኣብ ትሕቲ ዝብል ኣምር ክቕጽልዎ ከምዝኾኑ ድሕሪ ምርግጋጽ: ነቲ ካብ ዕለት 22 ናይዚ ሒዝናዮ ዘለና ወርሒ ዝጅምር ብምኽንያት ካልኣይ ወርሒ ፍጻሜ ስርሒት ፎርቶን፣ ንዝኽሪ እቶም ልክዕ ቅድሚ ክልተ ዓመት ኣብ ማእከላይ ባሕሪ ሂወቶም ዝሰኣኑ ኣስታት 400 ኤርትራውያን ክካይድ ተወጢኑ ዘሎ ነፍሲ - ወከፍ ዓርቢ ተማሃሮን ሰራሕተኛታትን ኤርትራ ካብ ትምህርትን ስራሕን ኮብኩሩ ዝጽውዕ ህዝባዊ ኣብያ ኣብ ምትግባር ተርኦም ክጻወቱ ምኻኖም ደጊሞም መብጽዓ ከምዝኣተዉ፣ ናብ ሬድዮ ኤረና ኣብ ዝለኣኹዎ ሓበሬታ ገሊጾም።
ከም ዝዝከር ኣብ ኩሉ ኩርናዓት ዓለም ዘርከቡ ኤርትራውያን ንስርሒት ፎርቶ ዝድግፍ ሰለማዊ ሰልፍታት ብምክያድን ኣብ ብርክት ዝበላ ሃገራት 'ውን ናብ ኤምባሲታት ኤርትራ ብምእታው ጠለባት ስርሒት ፎርቶ፣ ጠለባት ህዝቢ’ዮም ክብሉ ቃሎም ከምዘስምዑ ይፍለጥ።


text:
ገበር፦ ትንሳኤ የሱስ
ትንሳኤ የሱስ ብሓቂዶ ተፈጺሙ እዩ፧
ኣስታት 2,500 ዓመት ይገብር ዚነብር ዝነበረ ሄሮዶታስ እተባህለ ግሪኻዊ ጸሓፍ ታሪኽ፡ ብዛዕባ ኣብ ግዜኡ ዝነበሩ ግብጻውያን ዚገልጽ ዛንታ ኣዘንትዩ ኣሎ። ከምዚ ኢሉ ኸኣ ጸሓፈ፦ “ኣብ እንዳ ሃብታማት ድግስ ኪግበር ከሎ፡ ድሕሪ ድራር ሓደ ሰብኣይ፡ ኣብ ሓደ ብግቡእ እተቐብአን እተቐርጸን፡ ሓደ ወይ ክልተ እመት ድማ ዝንውሓቱ ሳጹን ሬሳ እተነብረ፡ ብዕንጨይቲ እተሰርሐ ምስሊ ሬሳ ተሰኪሙ ይዘውር። ንነፍሲ ወከፍ ዕዱም እናኣርኣየ ኸኣ፡ ‘ስተ ተሓጐስ፡ ግናኸ ናብዚ እሞ ርአ፣ ንስኻ እውን ምስ ሞትካ፡ ልክዕ ከምዚ ኢኻ እትኸውን’ ይብሎ።”
ብዛዕባ ህይወትን ሞትን ከምዚ ዝኣመሰለ ኣመለኻኽታ ዘለዎም፡ ግብጻውያን ጥራይ ኣይኰኑን። ሎሚ እውን “ብላዕ፡ ስተ፡ ተሓጐስ” ዚብል ኣዘራርባ ልሙድ እዩ። ሰባት፡ ‘ህይወት ብሞት ዜብቅዕ እንተ ዀይኑ፡ ከም ድላይካ ዘይትነብር፧ ቅኑዕ ንምግባር ኢልካ ስለምንታይ እትጭነቕ፧ ሞት መወዳእታ ዅሉ እንተ ዀይኑ፡ ንሕጂ ጥራይ ምንባር እዩ ትርጕም ዘለዎ’ ይብሉ። ሃዋርያ ጳውሎስ እውን እቶም ብትንሳኤ ዘይኣምኑ ሰባት፡ “ምዉታት ዘይትንስኡ እንተ ዀይኖምሲ፡ “ጽባሕ ክንመውት ኢና እሞ፡ ንብላዕን ንስተን” ዚብል ኣረኣእያ ኸም ዘለዎም ገሊጹ ኣሎ።—1 ቈረንቶስ 15:32።
ይኹን እምበር፡ ጳውሎስ፡ ‘ምዉታት ንዘለኣለም ተረሲዖም ኺተርፉ እዮም’ ዚብል እምነት ኣይነበሮን። ምዉታት ተንሲኦም ንዘለኣለም ኪነብሩ ኸም ዚኽእሉ እዩ ዚኣምን ነይሩ። እቲ ዝነበሮ እምነት ከኣ ኣብ ሓደ ዓብዪ ኣገዳስነት ዝነበሮ ማንም ኪብድሆ ዘይክእል ሓቂ፡ ማለት ኣብ ትንሳኤ * የሱስ ክርስቶስ እተመስረተ እዩ ነይሩ። ትንሳኤ የሱስ፡ ንእምነት ቀዳሞት ክርስትያናት ዘደልደለ ዝዓበየ ፍጻመ እዩ ነይሩ።
ትንሳኤ የሱስ ንዓና እንታይ ትርጕም ኣለዎ፧ ብሓቂ ኸም እተፈጸመኸ ብኸመይ ክንፈልጥ ንኽእል፧ ጳውሎስ ነቶም ኣብ ቈረንቶስ ዝነበሩ ክርስትያናት ኪጽሕፈሎም ከሎ ብዛዕባ እዚ እንታይ ከም ዝበለ ንርአ።
ክርስቶስ ዘይተንስአ እንተ ነይሩኸ፧
ገሊኦም ኣብ ጥንታዊት ቈረንቶስ ዝነበሩ ክርስትያናት፡ ብዛዕባ ትንሳኤ ተደናጊሮም ነበሩ፣ ገሊኣቶም እሞ ኸኣ ትንሳኤ ቓል ብቓሉ ኸም ዚፍጸም ኣይኣምኑን እዮም ነይሮም። ሃዋርያ ጳውሎስ ናብቶም ኣብኡ ዝነበሩ ክርስትያናት ኣብ ዝጸሓፋ ቐዳመይቲ መልእኽቱ፡ ትንሳኤ እንተ ዘይፍጸም ነይሩ፡ እንታይ ኬጋጥም ከም ዚኽእል ከምዚ ብምባል ኣብርሂዎ ኣሎ፦ “ትንሳኤ ምዉታት ዘየልቦ እንተ ዀይኑስ፡ ክርስቶስ እውን ኣይተንስአን። ክርስቶስ ዘይተንስአ እንተ ዀይኑ ድማ፡ ስብከትና ኸንቱ እዩ፣ እምነትኩም እውን ከንቱ እያ። ምዉታት ዘይትንስኡ እንተ ዀይኖም ከኣ፡ . . . ሓሰውቲ መሰኻኽር ኣምላኽ ኴንና ንርከብ ኢና። . . . እምነትኩም ከንቱ እያ፣ ንስኻትኩም ገና ኣብ ሓጢኣትኩም ኣለኹም። እቶም ምስ ክርስቶስ ሓድነት ሃልይዎም ዝዓረፉ እውን ጠፊኦም እዮም።”—1 ቈረንቶስ 15:13-18።
“ካብ 500 ንዚበዝሑ ኣሕዋት ብሓንሳእ ተራእዮም፣ . . . ድሕሪኡ፡ ንያእቆብ፡ ድሕሪኡ ኸኣ ንዅሎም ሃዋርያት ተራእዮም፣ ድሕሪ ዅላቶም ድማ ንዓይ፡ ከም ንቝላዕ ተራእየኒ።”—1 ቈረንቶስ 15:6-8
ጳውሎስ ንሓሳባቱ፡ ‘ምዉታት ዘይትንስኡ እንተ ዀይኖም፡ እቲ ዝሞተ ክርስቶስ እውን ኣይተንስአን’ ብዚብል ኪርታዕ ዘይክእል ቃላት እዩ ጀሚርዎ። ክርስቶስ ዘይተንስአ እንተ ነይሩኸ፡ እንታይ መጋጠመ፧ ስብከት ብስራት መንግስቲ ኣምላኽ ከንቱ ወይ ዓብዪ ሓሶት ምዀነ ነይሩ። ከመይሲ፡ ትንሳኤ ክርስቶስ፡ ቀንዲ ኽፍሊ ክርስትያናዊ እምነትና እዩ። ምስቲ ብዛዕባ ልዑላውነት ኣምላኽ፡ ብዛዕባ ስሙ፡ ብዛዕባ መንግስቱ፡ ከምኡውን ብዛዕባ ድሕነትና ዚገልጽ ኣብ መጽሓፍ ቅዱስ ዚርከብ መሰረታዊ ትምህርትታት ከኣ ኣጸቢቑ እተኣሳሰረ እዩ። የሱስ ዘይተንስኤ እንተ ነይሩ፡ እቲ ጳውሎስን ካልኦት ሃዋርያትን ዚሰብክዎ ዝነበሩ መልእኽቲ ኸንቱ ምዀነ።
ካልእ ሳዕቤናት እውን ምሃለወ ነይሩ። ክርስቶስ ካብ ምዉታት ዘይተንስአ እንተ ነይሩ፡ ክርስትያናዊ እምነት ከንቱን ኣብ ሓሶት እተመስረተን ምዀነ ነይሩ። ብዘይካዚ፡ እቲ ጳውሎስን ካልኦትን ብዛዕባ ትንሳኤ የሱስ ጥራይ ዘይኰነስ፡ ብዛዕባ እቲ ንዕኡ ዘተንስኦ የሆዋ ኣምላኽ ዚሰብክዎ ዝነበሩ መልእኽቲ እውን ሓሶት ምዀነ ነይሩ። ከምኡውን፡ እቲ፡ “ክርስቶስ ምእንቲ ሓጢኣትና ሞተ” ዚብል መልእኽቲ እውን ሓሶት ምዀነ ነይሩ፣ ከመይሲ፡ እቲ መድሓኒ ኻብ ሞት ኪድሕን እንተ ዘይክእል ነይሩ፡ ንኻልኦት ኬድሕኖም ኣይምኸኣለን። (1 ቈረንቶስ 15:3) እቶም ገሊኦም ሰማእታት ኰይኖም ዝሞቱ ክርስትያናት ድማ፡ ናይ ሓሶት ተስፋ ትንሳኤ ሒዞም ጸኒቶም ምተረፉ ነይሮም።
ጳውሎስ ኣብ መደምደመታ፡ “ኣብዛ ህይወት እዚኣ ጥራይ ብክርስቶስ ተስፋ እንተ ገበርና፡ ካብ ኵሉ ሰብ እነደንግጽ ምዀንና ኔርና” በለ። (1 ቈረንቶስ 15:19) ንሱን ካልኦት ክርስትያናትን፡ ብትንሳኤን በቲ ብትንሳኤ ዚርከብ በረኸትን ስለ ዝኣመኑ፡ ስኢኖም፡ ተሰጒጎም፡ ተጸጊሞም፡ ከምኡውን ምስ ሞት ተጓኒፎም እዮም። ትንሳኤ እንተ ዘይህሉ ነይሩ፡ እዚ ዅሉ ኸንቱ ምዀነ።
ክትኣምን ዘሎካ ስለምንታይ ኢኻ፧
ጳውሎስ፡ የሱስ ካብ ምዉታት ከም ዝተንስአ ይፈልጥ ስለ ዝነበረ፡ ንዅሉ እዚ ኣሉታዊ ሳዕቤናት ከም ሓቂ ገይሩ ኣይኣምነሉን እዩ ነይሩ። ንሰብ ቈረንቶስ ከኣ፡ “ከምቲ ቕዱሳት ጽሑፋት ዚብሎ፡ ክርስቶስ ምእንቲ ሓጢኣትና ሞተ፣ ተቐብረ ኸኣ፣ ከምቲ ቕዱሳት ጽሑፋት ዚብሎ ድማ፡ ብሳልሰይቲ መዓልቲ ተንስአ፣ ንኬፋ፡ ደሓር እውን ነቶም ዓሰርተው ክልተ ተራእዮም” * ብምባል ነቲ የሱስ ከም ዝተንስአ ዚሕብር መርትዖታት ጸሚቑ ኣቕረበሎም። ኣስዒቡ እውን፡ “ድሕሪኡ፡ ካብ 500 ንዚበዝሑ ኣሕዋት ብሓንሳእ ተራእዮም፣ መብዛሕትኦም ክሳዕ ሎሚ ኣለዉ፡ ገሊኣቶም ግና ዓሪፎም ኣለዉ። ድሕሪኡ፡ ንያእቆብ፡ ድሕሪኡ ኸኣ ንዅሎም ሃዋርያት ተራእዮም፣ ድሕሪ ዅላቶም ድማ ንዓይ፡ ከም ንቝላዕ ተራእየኒ” በሎም።—1 ቈረንቶስ 15:3-8።
ጳውሎስ ኣብ መእተዊኡ፡ ክርስቶስ ምእንቲ ሓጢኣትና ኸም ዝሞተ፡ ከም እተቐብረ፡ ከምኡውን ከም ዝተንስአ ኣፉ መሊኡ እዩ ተዛሪቡ። ክሳዕ ክንድቲ ርግጸኛ ኸም ዚኸውን ዝገበሮ እንታይ እዩ፧ ሓደ ኻብቲ ምኽንያት፡ ሓያሎ ናይ ዓይኒ መሰኻኽር ምንባሮም እዩ። እቲ ዝተንሰአ የሱስ ንውልቀ ሰባት (እንተላይ ንጳውሎስ)፡ ንሒደት ጕጅለ፡ ከምኡውን ን500 ሰባት (መብዛሕትኦም ብዛዕባ ትንሳኤ የሱስ ምስ ስምዑ ተጠራጢሮም ነይሮም ኪዀኑ ዚኽእሉ) ተራእይዎም እዩ። (ሉቃስ 24:1-11) መብዛሕትኦም እቶም ናይ ዓይኒ መሰኻኽር ብግዜ ጳውሎስ ብህይወት ስለ ዝነበሩ፡ ማንም ሰብ ሓቲቱ ኼረጋግጽ ይኽእል ነይሩ እዩ። (1 ቈረንቶስ 15:6) ንሓደ ወይ ክልተ ናይ ዓይኒ መሰኻኽር ብቐሊሉ ዕሽሽ ክትብሎም ዚከኣል እኳ እንተ ዀነ፡ ን500 ወይ ዝያዳ ናይ ዓይኒ መሰኻኽር ዕሽሽ ክትብሎም ግና ዘይከውን እዩ።
ጳውሎስ፡ ብዛዕባ ሞት፡ ቀብሪ፡ ከምኡውን ትንሳኤ የሱስ ኣብ ዝሃቦ ሓሳባት፡ ክልተ ግዜ “ከምቲ ቕዱሳት ጽሑፋት ዚብሎ” ኸም ዝበለ እውን ኣስተብህል። እዚ ፍጻመታት እዚ፡ እቲ ኣብ ቅዱሳት ጽሑፋት እብራይስጢ ዚርከብ ብዛዕባ እቲ መሲሕ ዚገልጽ ትንቢታት ከም እተፈጸመን የሱስ እቲ መብጽዓ እተገብረሉ መሲሕ ከም ዝዀነን ዜረጋግጽ እዩ ነይሩ።
የሱስ ከም ዝተንስአ ዜረጋግጽ ቅዱሳት ጽሑፋትን መርትዖ ዝዀኑ ናይ ዓይኒ መሰኻኽርን እኳ እንተ ነበሩ፡ ብትንሳኤ የሱስ ዚጠራጠሩ ሰባት ነይሮም እዮም፣ ሎሚ እውን ኣለዉ። ገሊኦም ሰባት፡ ደቀ መዛሙርቲ የሱስ፡ ንሬሳኡ ሰሪቖም፡ ብዛዕባ ትንሳኤኡ ኸም ዝመስከሩ ይገልጹ። ኰይኑ ግና፡ እቶም ደቀ መዛሙርቲ ነቶም ኣብ ኣፍ ደገ እቲ መቓብር ኰይኖም ዚሕልዉ ዝነበሩ ሮማውያን ብሓይሊ ኼሰንፍዎም ወይ ከኣ ጽልዋ ኺገብሩሎም ዓቕሚ ኣይነበሮምን። ገሊኦም ከኣ የሱስ ከም ዝተንስአ ዚሕብር ኣጋጣሚታት፡ ሰባት ኣብ ሓሳቦም ዝሰኣልዎ ነገር ከም ዝዀነ ዚገልጹ እኳ እንተ ዀኑ፡ የሱስ ምስ ተንስአ እተራእዮም ንሓያሎ ሰባት እሞ ኸኣ ኣብ እተፈላለየ እዋናት ምዃኑ ግና፡ ነቲ ኽልሰ ሓሳብ የፍርሶ እዩ።
ገሊኣቶም ከኣ፡ ትንሳኤ የሱስ፡ ደቀ መዛሙርቱ ኣልዕል ኣቢሎም ዝመሃዝዎ ምህዞ ኸም ዝዀነ ይገልጹ። ግናኸ፡ ከምኡ ምግባሮም እንታይ እዩ ኺጠቕሞም፧ ደቀ መዛሙርቲ ብዛዕባ ትንሳኤ የሱስ ብምምስካሮም፡ ኣደዳ ላግጽን ስቓይን ሞትን ኰይኖም እዮም። ንሓደ ሓሶት ንኺድግፉ ኢሎም፡ ንምንታይ ንህይወቶም ኣብ ሓደጋ የውድቑ፧ ብዘይካዚ፡ መጀመርታ ምስክርነቶም ዝሃቡ ኣብ የሩሳሌም፡ ኣብ ቅድሚ እቶም ዝዀነ ይኹን ምኽንያት ረኺቦም ኪፈርድዎም ድሉዋት ዝነበሩ ተጻረርቶም እዮም።
ትንሳኤ የሱስ ነቶም ደቀ መዛሙርቲ ኣዝዩ ኸቢድ ምጽራር እናጋጠሞም ክነሱ፡ ብዛዕባ ጐይታኦም ምስክርነት ንኺህቡ ኣትቢዕዎም እዩ። እዚ ትንሳኤ እዚ ብሓቂ ስለ እተፈጸመ ድማ ቀንዲ ኽፍሊ ክርስትያናዊ እምነት ኪኸውን ክኢሉ እዩ። እቶም ቀዳሞት ክርስትያናት ብዛዕባ ሓደ እተቐትለ ኣስተውዓሊ መምህር ምስክርነት ንኺህቡ ኢሎም ጥራይ ንህይወቶም ኣብ ሓደጋ ኣየውደቑን። ኣብ ክንዳኡስ፡ ብዛዕባ ትንሳኤ የሱስ ንኺእውጁ ኢሎም እዮም ከምኡ ገይሮም። ከመይሲ፡ ትንሳኤ የሱስ፡ ንሱ ክርስቶስን ወዲ ኣምላኽን ምዃኑ፡ ከምኡውን ዚሕግዞምን ዚመርሖምን ዝነበረ ሓያልን ህያውን ሰብ ምዃኑ ዘረጋግጽ እዩ ነይሩ። ብዘይካዚ፡ ንሳቶም እውን ምስ ሞቱ ኸም ዚትንስኡ ዜረጋግጽ እዩ ነይሩ። ብሓቂ እምበኣር፡ የሱስ ዘይተንስአ እንተ ነይሩ፡ ክርስትና ኣይምሃለወን። ንሕና እውን ብዛዕባኡ ፈጺምና ኣይምሰማዕናን።
ይኹን እምበር፡ ትንሳኤ ክርስቶስ ሎሚ ንዓና እንታይ ትርጕም ኣለዎ፧
^ စာပိုဒ်၊ 5 ኣብ መጽሓፍ ቅዱስ፡ እታ “ትንሳኤ” እትብል ናይ ግሪኽኛ ቓል፡ ሓደ ሰብ፡ ነቲ ፍሉይ መንነቱን ባህርያቱን ተዘክሮታቱን ሒዙ፡ ናብ ህይወት ከም ዚምለስ ትሕብር።
^ စာပိုဒ်၊ 13 ሃዋርያት፡ ድሕሪ ሞት ይሁዳ ኣስቆሮታዊ፡ 11 ጥራይ እኳ እንተ ነበሩ፡ ኣብዚ ጳውሎስ፡ “ነቶም ዓሰርተው ክልተ” ኺብል ከሎ፡ “ነቶም ሃዋርያት” ማለቱ እዩ። የሱስ ንሃዋርያት ስጋ ለቢሱ ኺረኣዮም ከሎ፡ ቶማስ ስለ ዘይነበረ፡ ነቶም 12 ዚውክሉ፡ ካብ 10 ኣይበልጹን እዮም ነይሮም ዚዀኑ።—ዮሃንስ 20:24።


text:
1ብድኅርዙይ እቶም ኣርባዕተ መላእኽቲ ኣብ ኣርባዕተ መኣዘን ምድሪ ደዉ ኢሎም ረአኹ። ንሳቶም ኣብ ምድሪ ወይ ኣብ ባሕሪ ወይ ኣብ ዘኾነ ኣእዋም ንፋስ ምእንቲ ኸይነፍስ ነቶም ኣርባዕተ ንፋሳት ምድሪ ኂዞምዎም ነበሩ። 2ንዘለዓለም ሕያዉ ናይ ዘኾነ ማኅተም ዘሓዘ ኻልእ መልኣኽ ካብ ምብራቕ ክወጽእ እንተሎ ረአኹ። ንሱ ኸዓ ነቶም ንምድርን ንባሕርን ክጐድኡ ሥልጣን ዘተዉሃቦም ኣርባዕተ መላእኽቲ ብብርቱዕ ድምፂ ጸዉዖም እሞ 3ነቶም ኣገልገልቲ ኣምላኽና ኣብ ገግምባሮም ማኅተም ክሳዕ እንገብረሎም ንምድሪ ወይ ንባሕሪ ወይ ነእዋም ኣይትጕድእዎም በሎም። 4ቊጽሪ ናይቶም ማኅተም ዘተገብረሎም ክንደይ ከም ዘኾነ ድማ ሰማዕኹ። ካብ ኲሉ ነገድ እስራኤል ማኅተም ዘተገብረሎም ሚእትን ኣርብዓን ኣርባዕተን ሽሕ ነበሩ። 5እቶም ማኅተም ዘተገብረሎም ካብ ነገድ ይሁዳ - ዓሠርተ ኽልተ ሽሕ ካብ ነገድ ሮቤል - ዓሠርተ ኽልተ ሽሕ ካብ ነገድ ጋድ - ዓሠርተ ኽልተ ሽሕ 6ካብ ነገድ ኣሴር - ዓሠርተ ኽልተ ሽሕ ካብ ነገድ ንፍታሌም - ዓሠርተ ኽልተ ሽሕ ካብ ነገድ ምናሴ - ዓሠርተ ኽልተ ሽሕ 7ካብ ነገድ ስምዖን - ዓሠርተ ኽልተ ሽሕ ካብ ነገድ ሌዊ - ዓሠርተ ኽልተ ሽሕ ካብ ነገድ ይሳኮር - ዓሠርተ ኽልተ ሽሕ 8ካብ ነገድ ዛብሎን - ዓሠርተ ኽልተ ሽሕ ካብ ነገድ ዮሴፍ - ዓሠርተ ኽልተ ሽሕ ካብ ነገድ ብንያም - ዓሠርተ ኽልተ ሽሕ ነበሩ። 9ድኅርዙይ ድማ እንሆ ካብ ኲሎም ኣሕዛብን ዓሌታትን ሕዘብታትን ካብ ኲሉ ቛንቋታትን ዘተኣከቡ ሓደኳ ኽቖጽሮም ዘይኽእል ብዙኃት ሰባት ፃዕዳ ኽዳዉንቲ ተኸዲኖም ጨናፍር ስየ ኣብ ኣእዳዎም ኂዞም ኣብ ቅድሚ እቲ ዙፋንን ኣብ ቅድሚ እቲ በጊዕን ደዉ ኢሎም እንተለዉ ረአኹ። 10ብዓብዪ ድምፂ ኸዓ ምድኃን ናይቲ ኣብ ዙፋን ተቐሚጡ ዘሎ ኣምላኽናን ናይቲ በጊዕን እዩ! እናበሉ ጸርሑ። 11እቶም መላእኽቲ ዂላቶም ኣብ ዙርያ እቲ ዙፋንን እቶም ኣሕሉቕን እቶም ኣርባዕተ እንስሳን ቆሙ። ኣብ ቅድሚ እቲ ዙፋን ብግምባሮም ተደፊኦም ከዓ ንእግዚኣብሔር ሰገዱሉ። 12ከምዙይ ከዓ ይብሉ ነበሩ፦ ኣሜን! ዉዳሴን ግርማን ጥበብን ምስጋናን ክብርን ሥልጣንን ኃይልን ንዘለዓለመ ዓለም ንኣምላኽና ይኹን! ኣሜን። 13ሓደ ኻብቶም ኣሕሉቕ ድማ እዞም ፃዕዳ ኽዳዉንቲ ዘተኸድኑስ እንታዎት እዮም? ካበይከ እዮም መጺኦም? ኢሉ ጠየቐኒ። 14ኣነ ድማ ጐይታይ ንስኻ ትፈልጥ በልክዎ። ንሱ ኸዓ እዚኣቶም ካብቲ ብርቱዕ መከራ ዘወፁ ኽዳዉንቶምዉን ብደም እቲ በጊዕ ሓጺቦም ዘፃዕደዉ እዮም። 15ስለዙይ ኣብ ቅድሚ እቲ ዙፋን እግዚኣብሔር እኔዉ፤ ኣብታ መቕደሱዉን ለይትን መዓልትን የገልግልዎ ኣለዉ። እቲ ኣብቲ ዙፋን ተቐሚጡ ዘሎ ኸዓ ድንኳኑ ተኺሉ ኸጽልለሎም እዩ። 16ድኅሪ ሕዚ ኣይጠምዩን፤ ኣይጸምኡን፤ ፀሓይ ኮነ ሃሩር ድማ ኸቶ ኣይረኽቦምን እዩ። 17እቲ ኣብ ማእኸል ዙፋን ዘሎ በጊዕ ኽጓስዮም ናብ ዒላታት ማይ ሕይወትዉን ክመርሖም እዩ፤ እግዚኣብሔርዉን ካብ ኣዕይንቶም ኲሉ ንብዓት ኽሕብሰሎም እዩሞ በለኒ።
Copyright
Learn More


text:
ግምቢ ዘብዐኛ (ሕታም መጽናዕቲ) መስከረም 2014
እዛ ሕታም እዚኣ፡ ካብ 27 ጥቅምቲ ኽሳዕ 30 ሕዳር 2014 ዚጽናዕ ዓንቀጻት መጽናዕቲ ዝሓዘት እያ።
‘ትመጣጠርዶ’ ኣሎኻ፧
ነዚ ብቕኑዕ መገዲ ኽትገብሮ እትኽእል ብኸመይ ኢኻ፧
ንሓቂ ኸም ዝረኸብካያ ኣሚንካ ዲኻ፧ ስለምንታይ፧
እዛ ዓንቀጽ እዚኣ፡ ናይ የሆዋ መሰኻኽር ንሓቂ ኸም ዝረኸብዋ ንሓያሎ ሰባት ዘእመኖም እንታይ ምዃኑ ትገልጽ። ብዘይካዚ፡ ናይ የሆዋ መሰኻኽር ንርእሶም እውን ንሓቂ ኸም ዝረኸብዋ ዘእመኖም እንታይ ምዃኑ ኽንምርምር ኢና።
“ብዙሕ ጸበባ” እናሃለወ፡ ንኣምላኽ ብተኣማንነት ኣገልግሎ
ኵሉ ሰብ ኣብዛ ናይ ሰይጣን ዓለም ስለ ዚነብር፡ ጸበባ የሕልፍ እዩ። ገለ ኻብቲ ሰይጣን ዚጥቀመሉ ሜላታት እንታይ እዩ፧ ብኸመይከ ኽንዳለወሉ ንኽእል፧
ኣቱም ወለዲ፡ ንደቅኹም ጓስይዎም
ወለዲ ንደቆም “ብተግሳጽን ብምዕዶን የሆዋ” ናይ ምዕባይ ሓላፍነት ኣለዎም። (ኤፌሶን 6:4) እዛ ዓንቀጽ እዚኣ፡ ወለዲ ንደቆም ኪጓስይዎምን ፍቕሪ የሆዋ ኼስርጹሎምን ብዛዕባ ዚኽእሉሉ ሰለስተ መገዲ ትገልጽ።
ሕቶታት ካብ ኣንበብቲ
እቲ መጽሓፍ ቅዱስ ኣብ መዝሙር 37:25 ኰነ ኣብ ማቴዎስ 6:33 ዚገልጾ ሓሳባት፡ የሆዋ፡ ሓደ ክርስትያን ንኺጠሚ ፈጺሙ ኣይፈቅድን እዩ ማለት ድዩ፧
እቲ ዚሰዓር ናይ መወዳእታ ጸላኢ፡ ሞት እዩ
ሞትን ጠንቂ ሞትን ኣዝዩ ኸቢድ ስቓይ እዩ ዜስዕብ። ሰባት ዚሞቱ ስለምንታይ እዮም፧ እቲ ‘ናይ መወዳእታ ጸላኢ ዝዀነ ሞት ዚስዓር’ ብኸመይ እዩ፧ (1 ቈረንቶስ 15:26) መልሲ እዚ ሕቶታት እዚ፡ ንፍትሕን ንጥበብን፡ ብፍላይ ከኣ ንፍቕሪ የሆዋ ብኸመይ ከም ዜጕልሖ ርአ።
ነቶም ኣብ ናይ ምሉእ ግዜ ኣገልግሎት ዘለዉ ዘክሮም
ብዙሓት ኣምለኽቲ የሆዋ፡ ኣብ ናይ ምሉእ ግዜ ኣገልግሎት ብምእታው ኣበርቲዖም ይዓዩ እዮም። እሞኸ ‘ነቲ ብእምነት ዚገብርዎ ግብርን’ ‘ነቲ ብፍቕሪ ዚጽዕርዎ ጻዕርን’ ንምዝካር እንታይ ክንገብር ንኽእል፧—1 ተሰሎንቄ 1:3።


text:
ምዕራፍ 138
ክርስቶስ ኣብ የማን ኣምላኽ
የሱስ ኣብ የማን ኣምላኽ
ሳውል ወደ መዝሙር ኰነ
እንሕጐሰሉ ምኽንያት
ካብቲ የሱስ ናብ ሰማይ ዝዓረገሉ ዓሰርተ መዓልቲ ጸኒሑ መንፈስ ቅዱስ ምፍሳሱ፡ የሱስ ኣብ ሰማይ ምዃኑ መርትዖ ዀነ። ነዚ ዜረጋግጽ ካልእ መርትዖ እውን ተዋሂቡ እዩ። እስጢፋኖስ እቲ ወደ መዝሙር ስለቲ ብተኣማንነት ዝሃቦ ምስክርነት ብዳርባ እምኒ ቕድሚ ሙማቱ፡ “እንሆ፡ ሰማያት ተኸፊቱ፡ ወዲ ሰብ ድማ ኣብ የማን ኣምላኽ ደው ኢሉ እርኢ ኣለኹ” በለ።—ግብሪ ሃዋርያት 7:56።
የሱስ ምስ ኣቦኡ ኣብ ሰማይ ምስ ኰነ፡ ኣብ ቃል ኣምላኽ ብትንቢት ኣቐዲሙ እተገልጸ እተወሰነ ትእዛዝ ኪጽበ ነበሮ። ዳዊት ብድራኸ መንፈስ ቅዱስ፡ “የሆዋ ንጐይታይ [የሱስ]፡ ‘ንጸላእትኻ ድኳ እግርኻ ኽሳዕ ዝገብሮም፡ ኣብ የማነይ ተቐመጥ’ በሎ” ኢሉ ጽሒፉ ነይሩ እዩ። እቲ ዚጽበየሉ እዋን ምስ ኣብቅዐ ድማ፡ ‘ኣብ ማእከል ጸላእቱ ኺገዝእ’ ነይርዎ እዩ። (መዝሙር 110:1, 2) የሱስ ክሳዕ እቲ ኣንጻር ጸላእቱ ስጕምቲ ዚወስደሉ ግዜ ግና እንታይ እዩ ዚገብር፧
ብጰንጠቈስጠ 33 ድ.ክ. ክርስትያናዊት ጉባኤ ቘመት። የሱስ ድማ ካብ ሰማይ ኰይኑ ኣብ ልዕሊ እቶም ብመንፈስ እተቐብኡ ደቀ መዛሙርቱ ኪገዝእ ወይ ኪነግስ ጀመረ። (ቈሎሴ 1:13) ኣብ ስብከቶም ድማ መርሖም፡ ኣብ መጻኢ ንዚህልዎም ግደ እውን ኣዳለዎም። ንምንታይ ግደ እዩ ዘዳለዎም፧ እቶም ክሳዕ ሞት እሙናት ዚዀኑ ኣብ መወዳእታኡ ኻብ ምዉታት ተንሲኦም ምስ የሱስ ኣብ መንግስቱ ነገስታት ይዀኑ እዮም።
ካብቶም ነገስታት ኪዀኑ ዚዳለዉ፡ ሓደ ብሉጽ ኣብነት እቲ ሳውል ዚብሃል፡ ብሮማዊ ስሙ ድማ ጳውሎስ ተባሂሉ ዚፍለጥ ኪጥቀስ ይከኣል። ንሕጊ ኣምላኽ ቅንኣት ዝነበሮ እዩ ነይሩ፣ እንተዀነ ግና፡ ብመራሕቲ ሃይማኖት ኣይሁድ ተታሊሉ ብምንባሩ፡ ንቕትለት እስጢፋኖስ እኳ ሰሚርዎ ነይሩ እዩ። “ንደቀ መዛሙርቲ ጐይታ እናጠለቐሎምን ከም ዚቐትሎም እናፈከረን” ድማ ናብ ደማስቆ ነቐለ። ንደቀ መዛሙርቲ የሱስ ኣሲሩ ናብ የሩሳሌም ኬምጽእ ከኣ ካብ ቀያፋ እቲ ሊቀ ኻህናት ስልጣን ተዋህቦ። (ግብሪ ሃዋርያት 7:58፣ 9:1) ኰይኑ ግና፡ ኣብ መገዲ ኸሎ፡ ብርቱዕ ብርሃን ኣብ ዙርያኡ በርሀ፣ ንሱ ድማ ናብ ምድሪ ወደቐ።
ካብ ሓደ ዘይርአ ምንጪ ኸኣ፡ “ሳውል፡ ሳውል፡ ስለምንታይ ትሰጕጐኒ ኣለኻ፧” ዚብሎ ድምጺ ሰምዐ። ሳውል ድማ፡ “ጐይታይ፡ መን ኢኻ፧” ኢሉ ሓተተ። “እቲ ንስኻ እትሰጕጎ ዘለኻ የሱስ እየ” ዚብል መልሲ ኸኣ መጾ።—ግብሪ ሃዋርያት 9:4, 5።
የሱስ ድማ ንሳውል ናብ ደማስቆ ኺኣቱ እሞ ኣብኡ ዚውሃቦ መምርሒ ኺጽበ ነገሮ። ሳውል በቲ ተኣምራዊ ብርሃን ስለ ዝዓወረ ግና፡ ብኢዱ መሪሖም ናብታ ኸተማ ኣእተውዎ። ኣብ ካልእ ራእይ ድማ፡ የሱስ ንሓደ ሃናንያ ዚብሃል ኣብ ደማስቆ ዚነብር ወደ መዝሙር ተራእዮ። የሱስ ከኣ ንሃናንያ፡ ንሳውል ንምርካብ ናብ ሓደ ኣድራሻ ኪኸይድ ነገሮ። ከምኡ ምግባር ንሃናንያ ኣፍሪህዎ እኳ እንተ ነበረ፡ የሱስ ግና፡ “እዚ ሰብኣይ እዚ ኣብ ቅድሚ ኣህዛብን ነገስታትን ደቂ እስራኤልን ስመይ ኪጸውር፡ ንዓይ ሕሩይ ኣቕሓ ስለ ዝዀነ፡ ኪድ ደኣ” ኢሉ ኣረጋገጸሉ። ድሕርዚ፡ ሳውል ካብ ዑረቱ ሓወየ፡ ኣብ ደማስቆ ድማ፡ “ብዛዕባ የሱስ፡ ንሱ ወዲ ኣምላኽ ምዃኑ ሰበኸ።”—ግብሪ ሃዋርያት 9:15, 20።
ብሓገዝ የሱስ፡ ጳውሎስን ካልኦት ወንጌላውያንን ነቲ የሱስ ዝጀመሮ ዕዮ ስብከት ቀጸልዎ። ኣምላኽ ከኣ ዜደንቕ ኣሳልጦ ኸም ዚረኽቡ ብምግባር ባረኾም። ጳውሎስ ካብቲ የሱስ ኣብ መገዲ ደማስቆ እተራእየሉ ኣስታት 25 ዓመት ጸኒሑ፡ እቲ ብስራት “ኣብ ትሕቲ ሰማይ ንዘሎ ዅሉ ፍጥረት [ከም] እተሰብከ” ጸሓፈ።—ቈሎሴ 1:23።
ብዙሕ ዓመታት ምስ ሓለፈ፡ የሱስ ነቲ ዜፍቅሮ ሃዋርያ ዮሃንስ ተኸታታሊ ራእያት ኣርኣዮ፣ እዚ ድማ ኣብታ ኣብ መጽሓፍ ቅዱስ እትርከብ መጽሓፍ ራእይ ተመዝጊቡ ኣሎ። ዮሃንስ በቲ ራእያት እቲ ኣቢሉ የሱስ ብሓይሊ መንግስቱ ኺምለስ ከሎ ርእይዎ ኺብሃል ይከኣል እዩ። (ዮሃንስ 21:22) ዮሃንስ ‘ብመንፈስ ተመሲጡ፡ ኣብ መዓልቲ ጐይታ ዀነ።’ (ራእይ 1:10) እቲ ግዜ እቲ መዓስ እዩ ነይሩ፧
ትንቢታት መጽሓፍ ቅዱስ ተጠንቂቕና ምስ እነጽንዕ፡ “መዓልቲ ጐይታ” ኣብዚ ግዜና ኸም ዝጀመረት ይሕብርና እዩ። ብ1914 እቲ ደሓር ቀዳማይ ውግእ ዓለም ተባሂሉ እተጸውዐ ተባርዐ። ኣብቲ ድሕሪኡ ዝነበረ ዓመታት ድማ፡ እቲ የሱስ ብዛዕባ እቲ ‘ኣብዚ ዚህልወሉ እዋንን’ ‘መወዳእታን’ ንሃዋርያቱ ዝነገሮም “ምልክት” ብዓብይኡ ይፍጸም ምህላዉ ዜርኢ ብዙሕ ውግእን ለበዳን ጥሜትን ምንቅጥቃጥ ምድርን ካልእ ፍጻመታትን ኰይኑ እዩ። (ማቴዎስ 24:3, 7, 8, 14) ሕጂ ብስራት መንግስቲ ኣምላኽ ኣብ ሃጸያዊ ግዝኣት ሮሜ ጥራይ ዘይኰነስ፡ ኣብ ብዘላ ዓለም ይስበኽ ኣሎ።
እዚ ሒዝዎ ዘሎ ትርጉም ድማ፡ ዮሃንስ ብመንፈስ ተደሪኹ፡ “ሕጂ ድሕነትን ሓይልን መንግስትን ናይ ኣምላኽና፡ ስልጣን ከኣ ናይ ክርስቶሱ ዀይኑ እዩ” ኢሉ ገሊጽዎ ኣሎ። (ራእይ 12:10) እወ፡ እታ የሱስ ብሰፊሑ ዚሰብካ ዝነበረ ኣብ ሰማይ ዘላ መንግስቲ ኣምላኽ ሕጂ ቘይማ ኣላ!
እዚ ንዅሎም እሙናት ደቀ መዛሙርቲ የሱስ ዜደንቕ ወረ እዩ። ነቲ፡ “ስለዚ፡ ኣቱም ሰማያትን ኣባታቶም እትነብሩን፡ ተሓጐሱ! ኣቱም ምድርን ባሕርን ግና፡ ድያብሎስ ሓጺር እዋን ከም ዘለዎ ፈሊጡ፡ ብብርቱዕ ቍጥዓ ወሪዱኩም ኣሎ እሞ፡ ወይለኹም” ዚብል ቃላት ዮሃንስ ኣብ ልቦም ኬሕድርዎ ይግባእ።—ራእይ 12:12።
እምበኣር፡ የሱስ ኣብ የማን ኣቦኡ ተቐሚጡ ይጽበ ኣይኰነን ዘሎ። የግዳስ፡ ንጉስ ኰይኑ ይገዝእ እዩ ዘሎ፣ ኣብ ቀረባ ግዜ ድማ ንዅሎም ጸላእቱ ኼጥፍኦም እዩ። (እብራውያን 10:12, 13) ሽዑኸ እንታይ ዜሐጕስ ምዕባለታት እዩ ኺህሉ፧
ብዝያዳ ፍለጥ
መንግስቲ ኣምላኽ መዓስ እያ ኽትገዝእ ጀሚራ፧ (1ይ ክፋል)
መልሱ ትፈልጦ እንተ ዄንካ፡ ንኻልእ ሰብ ካብ መጽሓፍ ቅዱስ ክትገልጸሉ ትኽእልዶ፧


text:
ኣብ ጐሓፍ እተረኽበ ጥንታዊ ዕንቊ
ብዛዕባ እተዀመረ ጐሓፍ ክትሓስብ ከለኻ፡ ኣብ ኣእምሮኻ እንታይ እዩ ዚመጸካ፧ ዘይጠቅም ነገራትን ሕማቕ ጨናን ከም ዚመጸካ ፍሉጥ እዩ። ስለዚ እምበኣር፡ ኣብ ጐሓፍ፡ ይትረፍዶ ኽቡር ዕንቊስ፡ ዝዀነ ይኹን ዚጠቅም ነገር ክትረክብ ኣይትጽበን ኢኻ።
ይኹን እምበር፡ ሚእቲ ዓመት ይገብር፡ ኣብ ጐሓፍ ክቡር ነገር ተረኺቡ እዩ። እቲ ነገር እቲ፡ ቃል ብቓሉ ዕንቊ እኳ እንተ ዘይኰነ፡ ዓብዪ ዋጋ ዘለዎ ነገር እዩ። ንሱ እንታይ እዩ፧ ሎሚ ንዓና ዜገድሰናኸ ስለምንታይ እዩ፧
ዘይተሓስበ ርኽበት
ኣብ መጀመርታ መበል 20 ዘመን፡ ኣብ ዩኒቨርስቲ ኦክስፎርድ ዚሰርሑ፡ በርናርድ ፒ. ግሬንፈልን ኣርቱር ኤስ. ሃንትን ዚብሃሉ ምሁራት፡ ናብ ግብጺ ኸዱ። ኣብኡ ኸኣ ኣብ ጥቓ ፈለግ ኒል ኣብ ዘሎ እተዀመረ ጐሓፍ፡ ብርክት ዝበለ ቝርጽራጽ ጳጲሮስ ረኸቡ። ብ1920 ከኣ፡ እቶም ክልተ መሳርሕቲ ነቲ ዝረኸብዎ ነገራት ብዝርዝር ኪምዝግብዎ ኸለዉ፡ ግሬንፈል ኣብ ግብጺ ተዃዒቱ ዝወጸ ተወሳኺ ቝርጽራጽ ዓደገ። ንግሬንፈል ዝወከሎ፡ እቲ ኣብ ማንቸስተር፡ ዓዲ እንግሊዝ፡ ዚርከብ ቤተ መጻሕፍቲ ዘ ጆን ራይላንድስ እዩ። ይኹን እምበር፡ እቲ ዝርዝር ቅድሚ ምውዳኡ፡ ክልቲኦም ምሁራት ሞቱ።
ኣብ ዩኒቨርስቲ ኦክስፎርድ ዝሰርሕ ኮሊን ኤች ሮበርትስ ዝስሙ ኻልእ ምሁር ነቲ ዕዮ ዛዘሞ። ነቲ ቝርጽራጽ በብደረጃኡ ኺፈላልዮ ኸሎ፡ 9 ብ6 ሰ.ሜ. ዝስፍሓቱ ጳጲሮስ ረኸበ። ኣብቲ ብግሪኽኛ እተጻሕፈ ኢደ ጽሑፍ፡ ንሱ ዝፈልጦ ቓላት ምስ ረኣየ ኣዝዩ ደንጸዎ። ኣብ ሓደ ሸነኽ እቲ ጳጲሮስ፡ ካብ ዮሃንስ 18:31-33 እተወስደ ቓላት፡ ኣብቲ ኻልኣይ ሸነኽ ከኣ፡ ካብ ፍቕዲ 37 ክሳዕ 38 ዘሎ ቓላት ተጻሒፍዎ ነበረ። ሮበርትስ ከይሓሰቦ ሓደ ኽቡር ዕንቊ ኸም ዝረኸበ ተገንዘበ።
ዝጸንሓሉ ዓመታት ብኸመይ ከም እተፈልጠ
ሮበርትስ፡ እዚ ተጓሒፉ ዝነበረ ጳጲሮስ ኣዝዩ ጥንታዊ ኸም ዝነበረ ተገንዘበ። ግናኸ ኽንደይ ዓመት እዩ ገይሩ፧ ነዚ ንኺፈልጥ፡ ፐይሎግራፊ ዚብሃል ዓይነት መጽናዕቲ ተጠቒሙ፡ ነቲ ኣብኡ ዘሎ ኢደ ጽሑፋት ምስ ካልእ ዕለቱ እተፈልጠ ጥንታዊ ኢደ ጽሑፋት ኣረኣኣዮ። * በዚ ሜላ እዚ ገይሩ ኸኣ፡ ግምታዊ ዕለት ኪህቦ ኽኢሉ እዩ። ግናኸ፡ ርግጸኛ ኪኸውን ደለየ። ስለዚ፡ ነቲ ቝራጽ ፎቶግራፍ ኣልዓሎ፡ ፎቶ ኮፒ ገይሩ ድማ መጽናዕቲ ጳጲሮስ ናብ ዘካይዱ ሰለስተ ምሁራት ለኣኾ፣ ክንደይ ዓመት ከም ዝገበረ ኺነግርዎ ኸኣ ሓተቶም። እዞም ምሁራት እዚኦም፡ ኣብ ምንታይ መደምደምታ እዮም በጺሖም፧
እቶም ሰለስተ ምሁራት ንኣገባብ ኣጸሓሕፋን ኣወዳድቓ እቲ ፊደላትን ብምጽናዕ፡ እቲ ቝራጽ ኣብ መፋርቕ ካልኣይ ዘመን ድ.ክ.፡ ማለት ድሕሪ ሞት ሃዋርያ ዮሃንስ ገለ ዓመታት ጸኒሑ እተጻሕፈ ኸም ዝዀነ ተሰማሚዖም እዮም። ይኹን እምበር፡ እዚ ኢደ ጽሑፋት መዓስ ከም እተጻሕፈ ንምውሳን ዚሕግዝ ሜላ ፐይሎግራፊ፡ ጕድለት ዘይብሉ ስለ ዘይኰነ፡ ካልእ ምሁር እቲ ጽሑፍ ኣብ ካልኣይ ዘመን ኣብ ዘይተፈልጠ ዓመት ተጻሒፉ ኪኸውን ከም ዚኽእል እዩ ዚኣምን። ግናኸ፡ እዚ ኻብ ጐሓፍ እተረኽበ ንእሽቶ ጳጲሮስ፡ ክሳዕ ሕጂ ኻብ እተረኸበ ቝርጽራጽ ናይ ክርስትያን ቅዱሳት ጽሑፋት ግሪኽኛ ብጥንታውነቱ ቐዳማይ ደረጃ ዝሓዘ እዩ።
ቍራጽ ራይላንድስ እንታይ ከም ዝገለጸ
እዚ ቝራጽ ወንጌል ዮሃንስ እዚ፡ ነዞም ሎሚ ዘለዉ ኣፍቀርቲ መጽሓፍ ቅዱስ ኣዝዩ ኣገዳሲ ዝዀነ ስለምንታይ እዩ፧ እንተ ወሓደ ብኽልተ ምኽንያት እዩ። ቅድም ቀዳድም፡ ቅርጺ እቲ ቝራጽ፡ ቀዳሞት ክርስትያናት ንቕዱሳት ጽሑፋት ክሳዕ ክንደይ ኣኽቢሮም ይርእይዎ ኸም ዝነበሩ ንኽንፈልጥ መንቋሕቋሕታ ይህበና እዩ።
እዚ ቝራጽ ወንጌል ዮሃንስ እዚ፡ ነዞም ሎሚ ዘለዉ ኣፍቀርቲ መጽሓፍ ቅዱስ ኣዝዩ ኣገዳሲ ዝዀነ ስለምንታይ እዩ፧
ኣብ ካልኣይ ዘመን ድ.ክ.፡ ጽሑፍ ብኽልተ መገዲ፡ ማለት ብጥቕላልን ብኮዴክስን ይዳሎ ነበረ። እቲ ጥቕላል፡ ክፋል ጳጲሮሳት ወይ ብራናታት ንሓድሕዱ ኣጣቢቕካ ወይ ሰፊኻ ዚዳሎ ነዊሕን ጸፊሕን ነገር እዩ። እቲ ነገር እቲ ኼድሊ ኸሎ ይጥቕለልን ይዝርጋሕን ነበረ። መብዛሕትኡ ግዜ፡ ሓደ ጥቕላል ብሓደ ሸነኹ ጥራይ ይጸሓፈሉ ነበረ።
እቲ ሮበርትስ ዝረኸቦ ቝራጽ ግና ብኽልቲኡ ሸነኽ ኢደ ጽሑፍ ነበሮ። በዚ መሰረት እዚ፡ እቲ ቝራጽ ካብ ጥቕላል ዘይኰነስ፡ ካብ ኮዴክስ እተቘርጸ ኪኸውን ኣለዎ። ኮዴክስ፡ ብራናታት ወይ ጳጲሮሳት ተሰፍዩ ብመልክዕ መጽሓፍ እተዳለወ ንዋት እዩ።
ኮዴክስ ካብ ጥቕላል እንታይ ሓለፋ ኣለዎ፧ ቀዳሞት ክርስትያናት ወንጌላውያን እዮም ነይሮም። (ማቴዎስ 24:14፣ 28:19, 20) ኣብ ኣባይትን ኣብ ዕዳጋታትን ኣብ ጐደናታትን፡ ኰታስ ሰባት ኣብ ዚርከቡሉ ዘበለ ቦታታት እናኸዱ፡ ንመልእኽቲ መጽሓፍ ቅዱስ ይዝርግሕዎ ነይሮም እዮም። (ግብሪ ሃዋርያት 5:42፣ 17:17፣ 20:20) ስለዚ፡ ብመልክዕ መጽሓፍ እተዳለወ ቕዱሳት ጽሑፋት ንኽትሕዞ ዝያዳ ግብራዊ ነይሩ ኪኸውን ኣለዎ።
ብዘይካዚ፡ ኮዴክስ ንጉባኤታትን ንውልቀ ሰባትን ብቐሊሉ ናይ ገዛእ ርእሶም ቅዳሓት ኬዳልዉ የኽእሎም ነይሩ እዩ። በዚ ኸምዚ፡ ወንጌላት ብተደጋጋሚ ይቕዳሕ ነበረ። እዚ ኸኣ ክርስትና ቐልጢፉ ንኼስፋሕፍ ኣበርክቶ ገይሩ ኪኸውን ኣለዎ።
ቍራጽ ራይላንድስ ሎሚ ንዓና ኣገዳሲ ዝዀነሉ ኻልኣይ ምኽንያት ከኣ፡ እቲ ናይ መጀመርታ መጽሓፍ ቅዱስ ብዜተኣማምን መገዲ ኸም እተመሓላለፈልና ዚገልጽ ምዃኑ እዩ። እቲ ቝራጽ ካብ ወንጌል ዮሃንስ ሒደት ፍቕድታት ጥራይ እኳ ዝሓዘ እንተ ዀነ፡ ትሕዝቶኡ ግና ምስቲ ሎሚ ኣብ ኢድና ዘሎ መጽሓፍ ቅዱስ ዳርጋ ሕደ እዩ። ስለዚ፡ ቍራጽ ራይላንድስ፡ መጽሓፍ ቅዱስ ኣብ ዝሓለፈ ዓመታት ብተደጋጋሚ ኪቕዳሕ እኳ እንተ ጸንሐ፡ ትሕዝቶኡ ኸም ዘይተቐየረ ይሕብረና እዩ።
እቲ ናይ መጀመርታ መጽሓፍ ቅዱስ ከይተቐየረ ኸም እተመሓላለፈ ዜረጋግጽ ብኣሽሓት ዚቝጸር ቍርጽራጻትን ኢደ ጽሑፋትን ስለ ዘሎ፡ እዚ ኽፋል ወንጌል ዮሃንስ ዝሓዘ ቝራጽ ራይላንድስ ነዚ ዜራጕድ ጥራይ እዩ። ወርነር ከለር፡ ኣብታ ዘ ባይብል ኣዝ ሂስትሪ ዘርእስታ መጽሓፉ፡ “እዚ ጥንታዊ [ኢደ ጽሑፋት] እዚ፡ እቲ ሎሚ ኣብ ኢድና ዘሎ መጽሓፍ ቅዱስ ናይ ሓቅን ዜተኣማምንን ጽሑፍ ምዃኑ ንዚልዓል ዝዀነ ይኹን ምጥርጣራት፡ ካብ ኵሉ ንላዕሊ ዜእምን መልሲ ዚህብ እዩ” በለ።
ሓቂ እዩ፡ እምነት ክርስትያናት፡ ብስነ ጥንታዊ መጽናዕቲ ኣብ እተረኽበ ነገራት እተመስረተት ኣይኰነትን። ክርስትያናት፡ “ኵሉ ቕዱስ ጽሑፍ ብመሪሕነት መንፈስ ኣምላኽ እተጻሕፈ” ምዃኑ ይኣምኑ እዮም። (2 ጢሞቴዎስ 3:16) ይኹን ደኣ እምበር፡ ጥንታዊ ዝዀነ ብዋጋ ዘይግመት ክቡር ኣዕናቍ ንሓቅነት እቲ መጽሓፍ ቅዱስ ባዕሉ ነዊሕ ዓመታት ይገብር፡ “ቃል የሆዋ ግና ንዘለኣለም ይነብር” ዝበሎ ሓሳብ ዜረጋግጸልና ብምዃኑ፡ ንእምነትና ኣዝዩ እዩ ዜደልድላ።—1 ጴጥሮስ 1:25።
^ ሕ.ጽ. 8 ብመሰረት እቲ፡ ማኑስክሪፕትስ ኦቭ ዘ ግሪክ ባይብል ዘርእስቱ መጽሓፍ፡ ፐይሎግራፊ፡ “ብዛዕባ ጥንታዊ ጽሑፋት ዜጽንዕ ስነ ፍልጠት እዩ።” ዓመታት እናሓለፈ ምስ ከደ፡ ኣገባብ ኣጸሓሕፋ እውን ይቕየር እዩ። ብመሰረት እዚ ለውጥታት እዚ ድማ፡ ሓደ ጽሑፍ ምስ ካልእ ዕለቱ እተፈልጠ ዜተኣማምን ጽሑፍ ብምንጽጻር፡ ሓደ ኢደ ጽሑፍ ክንደይ ዓመት ከም ዝገበረ ኺፍለጥ ይከኣል እዩ።


text:
ጽማቝ ሓሳባት መጽሓፍ ቅዱስ እንታይ ይምህረና፧
መልሲ ኣገዳሲ ሕቶታት ዝሓዘ ዝርዝር ጥቕስታት መጽሓፍ ቅዱስ።
1. ኣምላኽ መን እዩ፧
መጽሓፍ ቅዱስ ብዛዕባ መንነት ኣምላኽን ንዓና ብዛዕባ ዘለዎ ስምዒትን ይገልጽ እዩ።
2. መጽሓፍ ቅዱስ—ኣምላኽ ዝሃበና መጽሓፍ
እዚ ጥንታዊ መጽሓፍ እዚ ፍሉይ ዝዀነ ስለምንታይ እዩ፧
3. ኣምላኽ ንደቂ ሰብ ዘለዎ ዕላማ እንታይ እዩ፧
መጽሓፍ ቅዱስ፡ ህይወት ብሽግር እተመልአት ስለምንታይ ምዃኑን ኣምላኽ ነቲ ጸገም ብኸመይ ከም ዚፈትሖን ይነግረና።
4. የሱስ ክርስቶስ መን እዩ፧
የሱስ ኣብ ታሪኽ ጕልሕ ቦታ ዘለዎ ሰብ ጥራይ ኣይኰነን።
5. እቲ ብሉጽ ውህበት ኣምላኽ ዝዀነ በጃ
እቲ ዝለዓለ መግለጺ ፍቕሪ ኣምላኽ ዝዀነ በጃ ናይ ዘለኣለም ህይወት ክንረክብ እንኽእለሉ ኣጋጣሚ ኸፊቱልና እዩ።
6. ምስ ሞትና ናበይ ኢና እንኸይድ፧
ብዛዕባ ሞት ዚገልጽ ትምህርትታት መጽሓፍ ቅዱስ ካብቲ ንኣምላኽ ዜዋርድ ናይ ሓሶት ትምህርትታት ሓራ ይገብረና።
7. ትንሳኤ ኪኸውን እዩ!
ሞት መወዳእታ ዅሉ ድዩ፧
8. መንግስቲ ኣምላኽ እንታይ እያ፧
ሚልዮናት ሰባት መንግስቲ ኣምላኽ ክትመጽእ ይጽልዩ እዮም። መንግስቲ ኣምላኽ ግና እንታይ እያ፧
9. መወዳእታ ዓለም ቀሪቡ ድዩ፧
ሎሚ ትንቢታት መጽሓፍ ቅዱስ ይፍጸም ኣሎ!
10. መላእኽቲ እንታዎት እዮም፧
ገሊኦም መላእኽቲ ኺሕግዙና ይደልዩ እዮም፣ ገሊኣቶም ግና ኪጐድኡና እዮም ዚደልዩ።
11. መከራ ኣመና ዝበዝሐ ስለምንታይ እዩ፧
እቲ ዅሉ ዚኽእል ኣምላኽ መከራ ኪቕጽል ዘፍቀደ ስለምንታይ እዩ፧
12. ፈታው ኣምላኽ ክትከውን እትኽእል ብኸመይ ኢኻ፧
ኣምላኽ ብኽብሪ ይዕድመካ ኣሎ።
13. ንህይወት ኣኽብሮት ኣርኢ
ብዛዕባ ህይወትን ደምን ዘሎና ኣረኣእያ ንኣምላኽ የገድሶ እዩ።
14. ስድራ ቤትካ ሕጕስቲ ኽትከውን ትኽእል እያ
ነፍሲ ወከፍ ኣባል ስድራ ቤት ኣገዳሲ ግደ ኣለዎ።
15. ንኣምላኽ እተምልኸሉ ቕኑዕ መገዲ
ኵለን ሃይማኖታት ናብቲ ናይ ሓቂ ኣምላኽ ይመርሓ ድየን፧
16. ንኣምላኽ ከተምልኾ ወስን
ኣብ ህይወትና እንገብሮ ምርጫ ምስ ኣምላኽ ንዘሎና ርክብ ይጸልዎ እዩ።
17. ፍሉይ መሰል ጸሎት
መጽሓፍ ቅዱስ ብዛዕባ ኣገዳስነት ጸሎትን ናብ ኣምላኽ ብኸመይ ክንጽሊ ኸም እንኽእልን ይምህር እዩ።
18. ህይወተይ ንኣምላኽ ወፍየ ኽጥመቕዶ፧
ቅድሚ ምጥማቕካ ኽትወስዶ ዘሎካ ስጕምትታት እንታይ እዩ፧
19. ናብ የሆዋ ልገብ
ኣምላኽ ንዕኡ እሙናት ክንከውን ይሕግዘና እዩ።


text:
Tigrai Online, October 29, 2013
ዝከበርኩም መንበብቲ፣ ደንበኛታት፣ ቤተሰብን ተገደስትን መፂሄት ዉራይና፡
መፂሄትኩም ካብቲ ልሙድ መሐተሚ መዓልታ ቅሩብ ድንጉይ ኢላ ግን ድማ ብፅቡቃት ትሕዝቶታት መፂኣ ኣላ። ቀንዲ ትሕዝቶታት እዛ ናይ ሎሚ ዉራይና፦ 1. ብዛዕባ ኣብ ህወሓት ውሽጢ ዘጋጠሙ ሕሽንፍሽፍሻት ኣፈታተሐኦምን ውፂኢቶምን፡ ካበ ድሕረ ባይታ በቢመድረኩ ዘጋጠሙ ክሳብ እቲ ሐዚ ዝኒሀ ኩነታት ብዝድህስስ መልክዑ ተኸሺኑ ቀሪቡ ኣሎ። 2. ምስ ደራሲን ነባር መሪሕነት ህወሓትን ኣቶ ኣታክልቲ ሓጎስ ኣብ ዙርያ ህልው ኩነታት ህወሓትን ሓፈሻዊ መንነት ህዝቢ ትግራይን ሰፊሕ ወግዒ ገይርና ኣለና። ኣታክልቲ ...ይብል" ተጋሩ ንኢትዮዽያ መስዋእቲ ዝኾኑንን ዘድሓንዋን እየ ገይረ ዝወስዳ። "...."ሃፀይ ቴድሮስ 100% ትግራዋይ እዩ። ግን ኣብ ቋራ እዩ ተወሊዱ ንሱ እዩ እቲ ሓቂ። ……"......ሽዑ እቲ ኣተኣላልያ እውን ብኣቃልቦ ወይ ድማ ብዘይምሕሳብ ምክንያት ዘይደሞክራስያዊ ነይሩ ትብሎ ኣተኣላልያ እዩ። "......"፤እታ ፀገም ነናብ ፃሕልና ምስ ኣተና እቲ ቓልሲ ናብ ጎኒ እናገደፍካ ናብ ክብርኻ ጥራሕ እትሪአሉ ኣተሓሳስባ ተፈጢሩ እየ ዝብል። ሽዑ ዝመፀ ንምንታይ ተተንከፍና እዩ።" ዝብሉን ካልኦትን የዉግዕ። 3. ኣብ ነባራት ተጋደልቲ ምስ ጡረታን ካልኦት ጉዳያትን ተተሓሒዙ ዘለዉ መረረታት ዝድህስስ ፅሑፍ፤ ከምቲ ሉሙድ እቶም ፍሉጣት ዓምደኛታትና ፡ እኒ መም/ር ሙሉወርቅ ኪዳነማርያም፣ ዶ/ር ክንፈ ኣብረሃ፣ መሓሪ የውሃንሰ ፣ ሃይላይ ሓድጉ ፣ መንግስቱ ገብረመድህን፣ መምህር ተክለ ሓጎስ፣ ኣቤል ጉዕሽ፣ ክብሮም ኣብርሃ(ሳብያን)፣ የማነ ሰገድ ፣ ጎይተኦም ገብሩ ...ወዘተ ዝበሉ ፀሓፍቲ ኣብ ዝተፈላለየ ርእስታት ዘዳለውዎም ፅሑፋት ኣለው። ብዝኮነ መፂሄት ዉራይና ነሃትኩም ሓገዝ ከም ዘድልያ ፍሉጥ እዩ። ስለ እዚ ሰብ ክረክባን ከንብባን ካብ ምግባር ክሳብ ሪኢቶ ምሃብን ፅሑፍ ምድላውን ዝበሉ ካባኹም ንፅበ። ክቡራትን ክቡራንን እዚኣ ናብ ኩሉ መሓዛኩም/ዓርክኩም ኣባፅሕዋ ወይ share ግበርዋ። ዉራይና ክገዝእ ዝደሊ ኣብ ኣዲሰ ኣበባ ይኩን ኣብ ትግራይ ብ0911057747 እንተደዊልኩም ናብ ዘለኩሞ ነምፅእ ወይ ንሕብረልኩም ኢና። ወይ ድማ gechuwurayna@gmail.com or gechdwet@yahoo.com ፀሓፉልና። ንትሕብብርኩም የመና ነመስግን!! ካብ ምስንዳእ መፂሄት ዉራይና።
Advertisements


text:
ግምቢ ዘብዐኛ (ሕታም መጽናዕቲ) መስከረም 2015
እዛ ሕታም እዚኣ፡ ካብ 26 ጥቅምቲ ኽሳዕ 29 ሕዳር 2015 ዚጽናዕ ዓንቀጻት መጽናዕቲ ዝሓዘት እያ።
ናብ ብጽሕና ክርስቶስ ትበጽሕዶ ኣለኻ፧
ንየሆዋ ዘገልገልናሉ ንውሓት ግዜ ብዘየገድስ፡ ብመንፈሳዊ ቐጻሊ ዕቤት ክንገብር ንኽእል ኢና።
ሕልናኻ ዜተኣማምን መምርሒ ዚህብ ድዩ፧
ብዛዕባ ክንክን ጥዕናናን መዘናግዕን ዕዮ ስብከትን ጥበባዊ ውሳነታት ክትገብር ከመይ ገይሩ ኸም ዚሕግዘካ ርአ።
“ኣብ እምነት ጽንዑ”
ካብቲ ጴጥሮስ ብማየ ማይ ኪኸይድ ዝፈተነሉ ኣጋጣሚ፡ ብዛዕባ እምነት እንታይ ንማሃር፧
የሆዋ ብኸመይ እዩ ዜፍቅረና፧
የሆዋ ኸም ዜፍቅረካ ምርዳእ ወይ ምቕባል ይኸብደካ ድዩ፧
ንየሆዋ ኸም እነፍቅሮ ብኸመይ ከነርኢ ንኽእል፧
ብልብና ዚስምዓና ነገር ጥራይ ኣይኰነን።
በረኸት የሆዋ ንህይወተይ ኣበልጺግዋ
ታሪኽ ህይወት እታ ምስቲ ኣባል ኣመሓዳሪ ኣካል ዝነበረ ብዓል ቤታ ቴድ ጃራዝ ኰይና ንልዕሊ 50 ዓመት ናይ ምሉእ ግዜ ኣገልጋሊት ኰይና ዘሕለፈት መሊታ ጃራዝ ኣንብብ።


text:
መመላእታ ጽሑፍ
ብዛዕባ ኣቦን ወድን መንፈስ ቅዱስን ኣብ መጽሓፍ ቅዱስ ዚርከብ ሓቂ
እቶም ኣብ ትምህርቲ ስላሴ ዚኣምኑ ሰባት ኣምላኽ ሰለስተ ኣካላት ከም ዘለዎ፡ እዚኣቶም ከኣ ኣቦ፡ ወዲ፡ መንፈስ ቅዱስ ከም ዚብሃሉ ይዛረቡ። እዞም ሰለስተ ኣካላት እዚኦም ብዅሉ ነገሮም ማዕረ፡ ኵሉ ዚኽእሉ፡ ከምኡ እውን መጀመርታ ዘይብሎም ምዃኖም እዩ ዚእመን። እምበኣር፡ ብመሰረት ሰረተ እምነት ስላሴ፡ ኣቦ ኣምላኽ እዩ፡ ወዲ ኣምላኽ እዩ፡ መንፈስ ቅዱስ እውን ኣምላኽ እዩ፡ እንተዀነ ግና ሓደ ኣምላኽ ጥራይ እዩ ዘሎ።
ብዙሓት ኣብ ስላሴ ዚኣምኑ ነዚ ትምህርቲ እዚ ኺገልጽዎ ኸም ዘይክእሉ ይእመኑ እኳ እንተ ዀኑ፡ ኣብ መጽሓፍ ቅዱስ ዘሎ ዀይኑ ግና ይስምዖም። እታ “ስላሴ” እትብል ቃል ኣብ መጽሓፍ ቅዱስ ከቶ ኣይትርከብን እያ። ንምዃኑ ብዛዕባ ስላሴ ዚሕብር ሓሳባት ኣብ መጽሓፍ ቅዱስ ይርከብ ድዩ፧ ነዛ ሕቶ እዚኣ ንምምላስ፡ ደገፍቲ ስላሴ መርትዖ ይኸውን እዩ ኢሎም መብዛሕትኡ ግዜ ዚጠቕስዋ ጥቕሲ እስከ ንርአ።
“እቲ ቓልውን ኣምላኽ ነበረ”
ዮሃንስ 1:1፡ “ቃል ብመጀመርታ ነበረ፡ እቲ ቓል ድማ ኣብ [“ምስ፡” ኪንግ ጀምስ ቨርሽን] ኣምላኽ ነበረ፡ እቲ ቓልውን ኣምላኽ ነበረ” ትብል። (ትርጉም 1956) ጸኒሑ ኣብታ ምዕራፍ እቲኣ ሃዋርያ ዮሃንስ “እቲ ቓል” የሱስ ምዃኑ ብንጹር ሓቢሩ እዩ። (ዮሃንስ 1:14) እቲ ቓል፡ ኣምላኽ ተባሂሉ ስለ እተጸውዐ ግና፡ ገሊኦም እቲ ወድን እቲ ኣቦን ክፍሊ ሓደ ኣምላኽ ኪዀኑ ኸም ዘለዎም ደምዲሞም እዮም።
እዛ ጥቕሲ እዚኣ ፈለማ ብግሪኽኛ ኸም እተጻሕፈት ኣይትረስዕ። ጸኒሖም ተርጐምቲ ነቲ ናይ ግሪኽኛ ጽሑፍ ናብ ካልእ ቋንቋታት ተርጐምዎ። ሓያሎ ተርጐምቲ ግና “እቲ ቓል ኣምላኽ (ነቲ ዅሉ ዚኽእል ኣምላኽ እተመልክት ብእንግሊዝኛ “God”) ነበረ” ዚብል ሓረግ ኣይተጠቕሙን። ስለምንታይ፧ ብዛዕባ እቲ መጽሓፍ ቅዱስ ዚጥቀመሉ ግሪኽኛ ኻብ ዘለዎም ፍልጠት ተበጊሶም፡ እታ “እቲ ቓል ኣምላኽ (God) ነበረ” እትብል ሓረግ ብኻልእ መገዲ ኽትትርጐም ከም ዘለዋ እዮም ደምዲሞም። ብኸመይ፧ ገለ ኻብቲ ኣብነታት እስከ ንርአ፦ “እቲ ሎጎስ [ቃል] መለኮታዊ ባህርይ ዘለዎ ነበረ።” (ዘ ኒው ትራንስሌሽን ኦቭ ዘ ባይብል) “እቲ ቓል ኣምላኽ (ንዚምለኽ ዘበለ እተመልክት “a god”) ነበረ።” (ዘ ኒው ተስታመንት ኢን ኣን ኢምፕሩቭድ ቨርሽን) “እቲ ቓል ምስ ኣምላኽ ነበረ፣ ከም ናቱ ዓይነት ባህርይ ድማ ነበሮ።” (ዘ ትራንስሌተርስ ኒው ተስታመንት) ብመሰረት እዚ ትርጉማት እዚ እቲ ቓል ባዕሉ ዅሉ ዚኽእል ኣምላኽ ኣይነበረን። * ኣብ ክንዳኡስ፡ ኣብ መንጎ እቶም ፍጡራት የሆዋ ዝለዓለ ቦታ ስለ ዘለዎ፡ ኣምላኽ (ብእንግሊዝኛ ብንእሽቶ ፊደል “a god”) ተባሂሉ ተጸዊዑ ኣሎ። እታ ኣብዚ ዘላ ኣምላኽ እትብል ቃል ድማ፡ እቲ “ቓል” ኵሉ ዚኽእል ኣምላኽ ከም ዝዀነ ዘይኰነስ፡ ምልኪ ወይ ሓይሊ ኸም ዘለዎ እያ እተመልክት።
ተወሳኺ መርትዖታት ርአ
መብዛሕትኦም ሰባት ነቲ መጽሓፍ ቅዱስ እተጻሕፈሉ ግሪኽኛ ኣይፈልጥዎን እዮም። እሞ ደኣ ሃዋርያ ዮሃንስ እንታይ ማለቱ ምንባሩ ብኸመይ ክትፈልጥ ትኽእል፧ ነዚ ዚስዕብ ኣብነት እሞ ሕሰበሉ፦ ሓደ መምህር ንተምሃሮኡ ብዛዕባ ሓደ ጕዳይ ይገልጸሎም። ደሓር ግና እቶም ተምሃሮ ብዛዕባ እቲ ጕዳይ ዘለዎም ምርዳእ እተፈላለየ ይኸውን። እሞ ደኣ ብኸመይ እዮም ነቲ ሽግር ዚፈትሕዎ፧ ነቲ መምህሮም ተወሳኺ ሓበሬታ ኺህቦም ኪሓትዎ ይኽእሉ እዮም። እቲ ዚረኽብዎ ተወሳኺ መርትዖታት ነቲ ጕዳይ ብዝያዳ ኺርድእዎ ኸም ዚሕግዞም ኣየጠራጥርን እዩ። ብተመሳሳሊ፡ ዮሃንስ 1:1 እንታይ ከም እትብል ንምርዳእ፡ ኣብ ወንጌል ዮሃንስ ብዛዕባ የሱስ እንታይ ተወሳኺ ሓበሬታ ኸም ዚህብ ክትርኢ ትኽእል ኢኻ። ብዛዕባ እዚ ጕዳይ እዚ ተወሳኺ መርትዖታት ምርካብካ ናብ ቅኑዕ መደምደምታ ኽትበጽሕ የኽእለካ እዩ።
ንኣብነት፡ ዮሃንስ ቀጺሉ ኣብ ምዕራፍ 1 ፍቕዲ 18፡ “ንኣምላኽ [ነቲ ዅሉ ዚኽእል ኣምላኽ] ዝረኣዮ ሓደ እኳ የልቦን” በለ። ይኹን እምበር፡ ከምቲ ዮሃንስ “እቲ ቓል ስጋ ዀነ፡ . . . ኣባና ሐደረ። ክብረቱ ድማ . . . ርኤና” ብምባል ዝገለጾ፡ ሰባት ንየሱስ ወይ ነቲ ወዲ ርእዮምዎ እዮም። (ዮሃንስ 1:14፡ ትርጉም 1956) እሞ ደኣ ኸመይ ኢሉ እዩ እቲ ወዲ ኽፍሊ እቲ ዅሉ ዚኽእል ኣምላኽ ኪኸውን ዚኽእል፧ ዮሃንስ እቲ ቓል “ምስ ኣምላኽ” ምንባሩ እውን ገሊጹ እዩ። ሓደ ኣካል ምስ ካልእ ኣካል ኰይኑ ኼብቅዕ ከመይ ኢሉ ባዕሉ እቲ ኻልእ ኣካል እቲ ኪኸውን ይኽእል፧ ብዘይካዚ፡ ኣብ ዮሃንስ 17:3 ተመዝጊቡ ኸም ዘሎ፡ የሱስ ኣብ መንጎኡን ኣብ መንጎ ሰማያዊ ኣቦኡን ንጹር ፍልልይ ከም ዘሎ ገሊጹ እዩ። ንኣቦኡ፡ ‘በይንኻ ናይ ሓቂ ኣምላኽ ዝዀንካ’ ኢሉ ጸዊዕዎ ኣሎ። ዮሃንስ እውን ኣብ መወዳእታ ወንጌሉ ንዅሉ ሓሳባቱ ጽሙቝ ኣቢሉ፡ “የሱስ ብሓቂ ክርስቶስ ወዲ ኣምላኽ ምዃኑ ምእንቲ ኽትኣምኑ . . . እዩ እዚ እተጻሕፈ” በለ። (ዮሃንስ 20:31) የሱስ ወዲ ኣምላኽ ደኣ እምበር ኣምላኽ ተባሂሉ ኸም ዘይተጸውዐ ኣስተብህል። እዚ ኣብ ወንጌል ዮሃንስ ዚርከብ ተወሳኺ ሓበሬታታት፡ ንዮሃንስ 1:1 ብኸመይ ክንርድኣ ኸም ዘሎና እዩ ዚሕብረና። የሱስ ወይ እቲ ቓል “ኣምላኽ” (“a god”) ኪብሃል ከሎ፡ ልዑል ደረጃ ኸም ዘለዎ ደኣ እዩ ዚገልጽ እምበር፡ ኵሉ ዚኽእል ኣምላኽ ምዃኑ ኣይገልጽን እዩ።
ነዚ ሓቂ እዚ ዚኸውን መረጋገጺ
ብዛዕባ እቲ መምህርን ተምሃሮኡን እሞ እንደገና ሕሰብ። ገሊኦም ተምሃሮ ኻብቲ መምህር ተወሳኺ መግለጺ ምስ ረኸቡ እውን እንተ ዀነ እተወሰነ ምጥርጣር ኣለዎም ንበል። እንታይ ኪገብሩ ይኽእሉ፧ ብዛዕባ እቲ ጕዳይ እቲ ተወሳኺ ሓበሬታ ንምርካብ ናብ ካልእ መምህር ኪኸዱ ይኽእሉ እዮም። እቲ ኻልኣይ መምህር ነቲ እቲ ቐዳማይ ዝበሎም እንተ ኣረጋጊጹሎም፡ መብዛሕትኦም ተምሃሮ ዝነበሮም ምጥርጣራት ይጠፍእ። ብተመሳሳሊ፡ እቲ ሓደ ኻብ ጸሓፍቲ መጽሓፍ ቅዱስ ዝዀነ ዮሃንስ ብዛዕባ ኣብ መንጎ የሱስን ኣብ መንጎ እቲ ዅሉ ዚኽእል ኣምላኽን ዘሎ ርክብ ዝበሎ ነገር ብንጹር እንተ ዘይተረዲኡካ፡ ካብ ካልኦት ጸሓፍቲ መጽሓፍ ቅዱስ ተወሳኺ ሓበሬታ ኽትረክብ ትኽእል ኢኻ። ንኣብነት፡ ማቴዎስ እንታይ ከም ዝበለ እስከ ንርአ። ብዛዕባ መወዳእታ እዚ ስርዓት እዚ፡ የሱስ፡ “ብዛዕባ እታ መዓልቲ እቲኣን እታ ሰዓት እቲኣን፡ ኣቦ ጥራይ እምበር፡ መላእኽቲ ሰማያት ኰኑ ወይስ ወዲ ዀነ፡ ሓደ እኳ ዚፈልጥ የልቦን” ኢሉ ኸም እተዛረበ ገሊጹ ኣሎ። (ማቴዎስ 24:36) እዘን ቃላት እዚአን የሱስ እቲ ዅሉ ዚኽእል ኣምላኽ ዘይምዃኑ ብኸመይ የረጋግጻልና፧
ኣብዚ የሱስ፡ እቲ ኣቦ ኻብቲ ወዲ ንላዕሊ ኸም ዚፈልጥ እዩ ዚሕብር ዘሎ። የሱስ ክፍሊ እቲ ዅሉ ዚኽእል ኣምላኽ እንተ ዚኸውን ነይሩ ግና፡ ማዕረ ኣቦኡ ምፈለጠ ነይሩ። ስለዚ እምበኣር፡ እቲ ወድን እቲ ኣቦን ማዕረ ኣይኰኑን። ይኹን እምበር፡ ገሊኦም፡ ‘የሱስ ክልተ ባህርይ እዩ ዘለዎ። ኣብዚ ኸም ሰብ እዩ ዚዛረብ ዘሎ’ ይብሉ ይዀኑ። እዚ ሓቂ እንተ ዚኸውን ነይሩ እውን፡ ብዛዕባ መንፈስ ቅዱስከ እንታይ እዩ ዚብሃሎ፧ ማዕረ ኣቦ ብምዃን ክፍሊ ኣምላኽ እንተ ዚኸውን ነይሩ፡ ንምንታይ እዩ የሱስ እቲ ኣቦ ዚፈልጦ ዘበለ መንፈስ ቅዱስ ከም ዚፈልጥ ዘይገለጸ፧
መጽናዕቲ መጽሓፍ ቅዱስ ብዝቐጸልካ መጠን፡ ነዚ ጕዳይ እዚ ዚምልከት ሓያሎ ኣብ መጽሓፍ ቅዱስ ዚርከብ ጥቕስታት ክትረክብ ኢኻ። እዚ ኸኣ ብዛዕባ ኣቦን ወድን መንፈስ ቅዱስን እቲ ሓቂ እዩ ዜረጋግጸልካ።—መዝሙር 90:2፣ ግብሪ ሃዋርያት 7:55፣ ቈሎሴ 1:15።


text:
ገዚፍ ኣዒንቲ—ደቂቕ ሰብነት
ገሊኦም ሰባት ከም ጽብቕቲ ፍጥረት፡ ገሊኦም ከኣ ከም ፍልይቲ ዓይነት ፍጥረት ገይሮም ይርእይዋ ይዀኑ። ኣእጋራ ቐጢን፡ ጸጕራ ልስሉስ፡ ኣዒንታ ድማ ገዚፍን ዜንጸባርቕን እዩ። ቍመታ 12.5 ሰንቲ ሜተር እዩ፣ ክብደታ ኸኣ ዳርጋ 114 ግራም እዩ። እንታይ ዓይነት እንስሳ እያ፧ ታርሲየር ትብሃል።
ብዛዕባ እዛ እንስሳ እዚኣ፡ ብፍላይ ከኣ ብዛዕባ እታ ኣብ ፊሊፒንስ እትርከብ ታርሲየር እስከ ብዝያዳ ንመርምር። ኣዒንታን ኣእዛናን ኣእዳዋን ኣእጋራን ጭራኣን፡ ምስቲ ደቂቕ ሰብነታ ዚመጣጠን ኣይኰነን። ፍልይቲ ዓይነት እንስሳ እኳ እንተ ኰነት፡ ኣዝዩ ዜደንቕ ንድፊ ዘለዎ ሰብነት እዩ ዘለዋ።
ኣእዛን፦ እቲ ልክዕ ከም ወረቐት ኣዝዩ ረቂቕ ዝዀነ ኣእዛን ታርሲየር፡ ኪጥቕለልን ኪዝርጋሕን ኣዝዩ ድኹም ድምጺ ኺሰምዕን ይኽእል እዩ። ታርሲየር ዘለዋ ናይ ምስማዕ ክእለት፡ ካብቶም ከም ምጹ ዝኣመሰሉ ዚሃድኑዋ እንስሳታት ንምህዳም ጥራይ ዘይኰነስ፡ ንሳ ኽትሃድን ከላ እውን ይጠቕማ እዩ። ምስ ጸልመተ፡ ኣእዛና ንድምጺ ዕንጭራርን ፍልሖን ሕንዚዝን ኣዕዋፍን እንቍርዖብን ንምስማዕ ኵር እየን ዚብላ። ድሕሪኡ፡ ርእሳ ጠውያ፡ በቲ ገዚፍ ኣዒንታ ነቲ እትበልዖ እንስሳ እናደለየት ትኸይድ።
ኣእዳው፦ ኣእዳው ታርሲየር፡ ንቐጠንቲ ጨናፍር ክትጭብጥ ብዜኽእላ መገዲ እዩ ተነዲፉ። ኣብ ጫፍ ኣጻብዕታ፡ ልክዕ ከምቲ ኣብ ጐማ ዚርከብ ዓይነት ጥርዚ ዘለዎ ዀይኑ፡ ፍሉይ ዓይነት ጕዝጓዝ ኣለዎ። ኣብ እዋን ድቃስ እውን እንተ ዀነ፡ ታርሲየር ኣጥቢቓ ኽትጭብጥ ኣለዋ። ኣብቲ ትሕቲ እቲ ነዊሕ ጭራኣ እውን፡ ነቲ ኣብ ጫፍ ኣጻብዕታ ዚርከብ ጕዝጓዝ ዚመስል ጥርዚ ስለ ዘሎ፡ ክሳዕ እትበራበር ካብ ቦታኣ ንኸይትንቀሳቐስ ይሕግዛ እዩ።
ኣዒንቲ፦ ግዝፊ ዓይኑ ምስ ግዝፊ ሰብነቱ ኺወዳደር ከሎ ኣዝዩ ዓብዪ ዝዀነ መጥበዊ እንስሳ፡ ብጀካ ታርሲየር ካልእ የልቦን። አረ ነፍሲ ወከፍ ዓይኒ ታርሲየር ካብ ሓንጎላ ይገዝፍ እዩ። ኣዒንቲ ታርሲየር ኪጠዋወ ስለ ዘይክእል፡ ወትሩ ንቕድሚት ጥራይ እዩ ዚርኢ። እሞኸ ኸምኡ ምዃኑ ጐዲኡዋዶ፧ ኣይፋልን። ናብ ክልቲኡ ሸነኽ 180 ዲግሪ ኺጥወ ዚኽእል ክሳድ ስለ ዘለዋ፡ በዚ ተኻሒሳ እያ።
ኣእጋር፦ እቲ ነዋሕቲ ኣእጋር ታርሲየር፡ ክሳብ 6 ሜተር ንኽትነጥር ዜኽእላ ብርታዐ ይህባ እዩ፣ እዚ ኸኣ ካብ ቍመታ ልዕሊ 40 ዕጽፊ ማለት እዩ። እዛ ደቃቕ እንስሳ እዚኣ ኽትሃድን ከላ፡ ኣብ ጸልማት ኣጻብዓ ዘርጊሓ ብምንጣር፡ ኣብ ልዕሊ እቲ እትሃድኖ እንስሳ ብልክዕ ዓሊባ ትሕዞ።
ታርሲየር ብሰባት እንተ ተታሒዛ፡ ብህይወት ብዙሕ ኣይትጸንሕን እያ፣ ከመይሲ፡ ኣዝዩ ብዙሕ መጠን ዘለዎም ሓሸራታት እያ እትበልዕ፣ ብሰባት ኪትተሓዝ ድማ ኣይትፈቱን እያ። ይኹን እምበር፡ እዛ ፍልይቲ ፍጥረት እዚኣ፡ ንተቐማጦ ፊሊፒንስ ኣዝያ እያ እተደንቖም። እዛ ባህ እተብል ብዓልቲ ገዚፍ ኣዒንቲ ዝዀነት እንስሳ ዘገዳም፡ ዳርጋ ዅልንትናኣ ኣዝዩ ዜገርም እዩ።


text:
1ታ ዒሾንሦ! ታ ሚሾንሦ! ዬይ ባካ ማዓንዳ ዎዶና ሌዖና ዛሎ ዒንሢም ታ ፃኣፓኒ ኮዑዋሴ። 2ዓይጎሮ ጌዔቴ ጎዳ ሙካንዳ ኬላ ዉሲ ዹሚና ሙካሢጉዲ ማዓንዳሢ ዒንሢ ዒንሢ ቶኦኪና ኮሺ ዔራኔ። 3ዓሳ፦ “ዔኤቢ ባኣሴ፥ ኮሺኬ” ጌይ ማላንቴ ባይሲንታ ዔርቲባኣንቴ ጎጲንዶ ሾይቺ ዓርቃሢጉዲ ዔያቶይዳ ሙካንዳኔ፤ ዎይቴቴያ ዔያታ ቶላዓኬ። 4ዒንሢ ጋዓንቴ ታ ዒሾንሦ! ታ ሚሾንሦ! ዹሚዳቱዋኣሢሮ ዬና ኬሌላ ዉሲጉዲ ዔርቱዋንቴ ዒንሢ ኮይላ ሙካዓኬ። 5ዎይቲ ጌዔቴ ዒንሢ ቢያሢ ፖዒም ማዔ ዓሲ፤ ሓሣ ሮኦሪም ማዔ ዓሲኬ። ኑኡኒ ዋንቶ ሃሣ ዹሞሮ ማዔ ዓሲቱዋሴ። 6ዬያሮ ኑኡኒ ጴጪ፥ ኑና ኑ ዔሪ ዎይሣ ዓሲ ማዓንዳኣፓዓቴም ሓንጎዋቶጉዲ ኑ ጊንዒባኣቴ ቃራኬ። 7ጊንዓ ዓሳ ዹሚና ጊንዓኔ፤ ማሢንታ ዓሳኣ ዹሚና ማሢንታኔ፤ 8ኑኡኒ ጋዓንቴ ፖዒም ማዔ ዓሲታሢሮ ኑና ኑ ዔሪ ዎይሢ፥ ኮይሳ ናንጊ ኑ ናንጎም፤ ፆሲ ጉሙርቂሢና ናሹሞና ዖልዚሮ ዳዳ ማኣዖ ዓንጎ ጉዲ ኑ ማይንቲ፥ ዻቂንቶኮ ሃጊ ማዓንዳ ዎዞዋ ቶኦካ ዓጎ ዖሎ ቆኦቦጉዲ ኑ ዓጎም፤ 9ፆሲ ኑና ማሊ ዔኤሌሢ ሜቶ ኑም ዒንጋኒቱዋንቴ ኑ ጎዳሢ ዬሱስ ኪሪስቶሴ ዛሎና ዻቂንታ ኑ ዴንቃንዳጉዲኬ። 10ኪሪስቶሴ ኑ ጋይቴ ሓይቄሢ ሼምፔና ኑ ዓኣቴያ ሓይቄቴያ ዒዛና ዎላ ኑ ናንጋንዳጉዲኬ። 11ዬያሮ ሃሢ ዒንሢ ማዻ ጎይፆ ፔቴይ ባጋሢ ዶዲሺ ዔቂሲሢና ዎሊ ማኣዱዋቴ። 12ታ ዒሾንሦ! ታ ሚሾንሦ! ዒንሢ ባኣኮይዳ ማዾና ላቢንታዞንሢ፥ ጎዳ ዬሱሴ ዛሎና ዒንሢኮ ሱኡጎ ማዔዞንሢና ዞራ ዓሶ ዒንሢ ቦንቻንዳጉዲ ኑ ዒንሢ ሺኢቃኔ፤ 13ዔያታ ማዻ ማዾሮ ቦንቺ ሃሣ ዔያቶ ናሽካያ ማዑዋቴ፤ ዒንሢያ ዎላ ኮሺ ናንጉዋቴ። 14ታ ዒሾንሦ! ታ ሚሾንሦ! ማዾ ማዹዋ፥ ቤልፃዻ ዓሶ ጎሩዋቴ፤ ዒጊጫ ዓሶ ዶዲሹዋቴ፤ ላቢንታ ዓሶዋ ማኣዱዋቴ፤ ዓሲ ቢያና ጊቢ ዳንዳዒ ናንጉዋቴ። 15ዒንሢ ባኣካፓ ዖኦኒያ ባጋሢም ፑርታ ማዼ ዛላ ፑርታ ማሁዋጉዲ ዒንሢና ዔሩዋቴ፤ ዬያይዳፓ ፔቴሢ ባጋሢም ኮሺ ማዻኒ ማሎንጎ፤ ዬያጉዲ ሜሌ ዓሲማኣ ቢያ ኮሺ ማዻኒ ዶዶንጎ። 16ቢያ ዎዴ ዎዛዹዋቴ፤ 17ሓሹዋዖ ቢያ ዎዴ ፆሲ ሺኢቁዋቴ፤ 18ቢያ ባኣዚና ፆሲ ጋላቱዋቴ፤ ዓይጎሮ ጌዔቴ ዒንሢ ዬሱስ ኪሪስቶሴና ዓኣ ናንጎና ፆዛሢ ዒንሢዳፓ ኮዓሢ ዬያታሢሮኬ። 19ዓያና ጌኤሺኮ ማዾ ዱኡኪ ባይዚፖቴ፤ 20ፆሲ ማሊሢ ኬኤዚንታ ዎዶና ቦሂፖቴ፤ 21ቢያ ባኮ ዛጊ ዔሩዋቴ፥ ኮሺ ማዔ ባኮ ዔኩዋቴ፤ 22ዓይጎዋ ፑርታ ባኣዚፓ ቢያ ሃኩዋቴ። 23ኮዦ ፆዛሢ፡ ዒ ፔኤሮ ዒንሢ ፔም ዱማሶንጎ፤ ዒንሢኮ ዓያኖ፥ ዒንሢኮ ሼምፓሢ፥ ዒንሢኮ ዑፆ ቢያ ኑ ጎዳሢ ዬሱስ ኪሪስቶሴ ሙካ ኬሎም ቦሂሳ ባኣዚ ባኣያ ማሂ ዒዚ ካፖንጎ። 24ዒንሢ ዔኤሌሢ ጉሙርቂንታያ ማዔሢሮ ዬያ ቢያ ባኮ ዒ ማዻንዳኔ። 25ታ ዒሾንሦ! ታ ሚሾንሦ! ኑማኣ ሺኢቁዋቴ። 26ዎሊኮ ጌርሲንሢጉዲ ሄርቂ ሄርቂ ኪሪስቶሴ ጉሙርቃ ዓሶም “ኮሺዳ?” ጌዔኔ፥ ጎዑዋቴ። 27ሃይ ኪኢታ ኪሪስቶሴ ጉሙርቃ ዓሶም ቢያ ናባቢንታንዳጉዲ ጎዳ ሱንፆና ታ ዒንሢ ሺኢቃኔ። 28ጎዳ ዬሱስ ኪሪስቶሴኮ ኮሹሞ ዒንጊፃ ዒንሢና ማዖንጎ።
Copyright
Learn More


text:
Erena on Facebook
Welcome to Radio Erena!
መንገዲ ኣየር ግብጺ፣ ናይ ኤርትራ በረራታቱ ብ50 ሚእታዊት የዛይድ
Radio Erena: 06 January 2016
መንገዲ ኣየር ቀጠር ናብ ኤርትራ ዘካይዶ ዝነበረ ናይ መጓዓዝያ በረራታት ጠቕሊሉ ደው ድሕሪ ምባሉ፣ መንገዲ ኣየር ግብጺ ናይ ኤርትራ በረራታቱ ናብ ሽዱሽተ ግዜ ኣብ ሰሙን ክብ ከምዘበሎ ምንጭታት ሬድዮ ኤረና ሓቢሮም።
ብመሰረት እዚ ኣብ መንጎ መንግስቲ ኤርትራን መንገዲ ኣየር ግብጺን ተበጺሑ ዘሎ ሓድሽ ስምምዕ፣ መንገዲ ኣየር ግብጺ፣ ብዘይካ ዓርቢ፣ ኣብ ሰሙን ሽዱሽተ ግዜ ካብ ኣስመራ ናብ ካይሮ በረራታት ከካይድ'ዩ።
ዜጋታት ኤርትራን ሱዳንን ዝርከብዎም ስደተኛታት ክሕግዝ ዝጸንሐ ፈረንሳዊ ገባር-ሰናይ፣ ብዘይሕጋዊ ምስግጋር ደቂሰብ ተኸሲሱ
Radio Erena: 06 January 2016
ኤርትራውያን ዝርከብዎም ስደተኛታት ካብ ኢጣልያ ናብ ፈረንሳ ኣብ ምስግጋር ክተሓባበር ዝጸንሐ ፈረንሳዊ፣ ብገበን ዘይሕጋዊ ምስግጋር ደቂሰባት ተኸሲሱ ኣብ ቤት ፍርዲ ከምዝቐረበ ማዕከናት ዜና ፈረንሳ ሓቢረን።
እቲ ሰድሪክ ሄሩ ዝተብሃለ፣ ብሕርሻ ዝናበር ፈረንሳዊ፣ ካብ ኢጣልያ ናብ ፈረንሳ ብባቡርን ካልእ ህዝባዊ መጓዓዝያታትን ምስጋር ንዘይክኣሉ፣ ስደተኛታት ብመንገዲ'ታ ንሱ ዝነብረላ ቁሸት፣ ጎቦታት እናቖራረጸ'ዩ ናብ ፈረንሳ ከስግሮም ጸኒሑ።
ኣብ ወደብ ጅቡቲ፣ 5 ኩንታል ሓሺሽ ተታሒዙ
Radio Erena: 06 January 2016
ምስ ፊኖ ተሓዊሱ፣ ዝተጻዕነ 5 ኩንታል ሓሺሽ ኣብ ወደብ ጅቡቲ ከምዝተታሕዘ ሮይተርስ ሓቢሩ።
እቲ ምስ ክሻታት ፊኖ ተመሳሲሉ ካብ ብራዚል ዝተጻዕነ 'ኮኬይን' ዝዓይነቱ ሓሺሽ፣ ኣብ ወደብ ጅቡቲ እናተራገፈ እንከሎ'ዩ ብፖሊስ ተታሒዙ።
ዋጋ'ቲ 500 ኪሎ ወይ ከኣ 5 ኩንታል ዝምዘን ኮኬይን 5.62 ሚልዮን ዶላር ተገሚቱ።
ኣብ ሪያድ ዝርከብ ኤምባሲ ሱዳን፣ ናብ ሱዳን ንዝገሹ ኤርትራውያን ካብ ኤምባሲ ኤርትራ ፍሉይ ወረቐት ከምጽኡ የገድድ
Radio Erena: 05 Januray 2016
ኣብ ስዑዲ ዓረብ ዝርከብ ኤምባሲ ሱዳን፣ ካብ ስዑዲ ናብ ሱዳን ንዝገሹ ኤርትራውያን ካብ ኤምባሲ ኤርትራ ፍሉይ ወረቐት ከምጽኡ ከምዝሕተቱ ምንጭታት ሬድዮ ኤረና ሓቢሮም።
እቲ ኤምባሲ፣ እዚ ንኤርትራውያን ጥራይ ዘተግብሮ ዘሎ፣ ካብ ኤምባሲኦም ናይ ድጋፍ ወረቐት ከምጽኡ ዝጠልብ መስርሕ፣ ኤርትራውያን ንኤምባሲ ኤርትራ ክልተ ካብ ሚእቲ ንክኸፍሉ ይተሓባበር ምህላዉ እቶም ምንጭታት ይጠቕሱ።
ካብዚ ብዝበኣሰ ድማ፣ ኤምባሲ ኤርትራ ናብ ሱዳን ንዝገሹ ኤርትራውያን ኣቐዲሙ ክፈልጥን ንጭውያን ካልእ ግዳያት ስለያዊ ንጥፈታት ከቃልዑን ይገብር ከምዘሎ'ውን እቶም ምንጭታት ኣመልኪቶም።
ላዕለዋይ ልኡኽ ዮርዳኖስ ኣብ ጅቡቲ ዑደት ኣካይዱ
Radio Erena: 05 Januray 2016
ብምክልት ቀዳማይ ሚኒስተርን ሚኒስተር ቁጠባን ወፍርን ጃዋድ ዓናኒ ዝምራሕ ላዕለዋይ ልኡኽ ዮርዳኖስ ኣብ ጅቡቲ ናይ ስራሕ ምብጻሕ ከምዝፈጸመ ኣገልግሎት ዜና ዮርዳኖስ፣ ፔትራ፣ ሓቢሩ።
እቲ ልኡኽ፣ ብ2 ጥሪ ጅቡቲ ድሕሪ ምእታዉ፣ ምስ ፕረዚደንት እታ ሃገር እስማዒል ዑመር ጉለ ተራኺቡ፣ ካብ ንጉስ ዓብደላ ናይ ዮርዳኖስ ዝተላእከ ደብዳቤ'ውን ኣብጺሑ።
ዕላማ እቲ ዑደት፣ ጅቡቲ ኣብ ዮርዳኖስ ከተማ ዖማን ዝካየድ ኣኼባ መራሕቲ ሃገራት ዓረብ ንኽትሳተፍ ዕድመ ንምቕራብ ኮይኑ፣ ንእግረ መንገዱ'ውን ኣብ መንጎ ጅቡትን ዮርዳኖስን ሓድሽ መድረኽ ዝምድና ንምኽፋት ዝዓለመ'ዩ።


text:
1ዚሮ ጉቴሎ ጉቴ ዓማ፥ ቄኤሶኮ ሱኡጎና ዴሮኮ ጪማ ቢያ ዬሱሴ ዎዾንዶ ጎይጾ ዞርቴኔ፤ 2ዬካፓ ዬሱሴ ዔያታ ቱኪ ዔኪ ሮሜ ዓጮ ዎይሣ ጲላፆሴም ዓኣሢ ዒንጌኔ። 3ዬሱሴ ዓኣሢ ዒንጌ ዪሁዳ፥ ዬሱሴ ሃይቃንዳጉዲ ጌይንቲ ዎጊንቴሢ ዛጌ ዎዶና ዻቢንቲ ማዔሢ ዔሪ ሃይሢታሞ ሹጮ ቢሮ ቄኤሶኮ ሱኡጎና ጪሞናም ዔኪ ሙኪ ማሂ ዒንጊ፦ 4“ታኣኒ ጌኤሺ ዓሲ፥ ሃይቢም ዓኣሢ ዒንጊሢና ዻቤኔ” ጋዓዛ፥ ዔያታ፦ “ኑና ዓይጌ ሜቴይ? ኔ ዔራ ባኣዚ ዎኦቴ!” ጌዔኔ። 5ዬያሮ ዪሁዳ ቢሮንሢ ጌኤዦ ማኣራ ላኣሊ ኬስኪ፥ ዴንዲ ሱፂንቲ ሃይቄኔ። 6ቄኤሶኮ ሱኡጋ ዬንሢ ቢሮንሢ ዔካዖ፦ “ሃይ ሚኢሻ ሱጉሢ ሻንቾናያ ማዔሢሮ፥ ጌኤዦ ማኣሮም ዒንጎ ሚኢሾና ዎላ ሲኢራኒ ኑም ኮይሱዋሴ” ጋዓዖ፥ 7ዔያታ ዎላ ዞርቲ፥ ሾኦቺም ዱኡፒ ቤሲ ማዓንዳጉዲ ፔቴ ማኒስኬያኮ ጎሺ ሻንቄኔ። 8ዬያሮ ዬና ቤዛ ሃኖ ሄላንዳኣና “ሱጉሢ ሳዓ” ጌይንታኔ። 9ዬያይዲጾና ፆሲ ማሊጾ ኬኤዛ ዔርሚያሴ ዛሎና፦ “ዒስራዔሌ ናኣታ ‘ዒዚ ሻንቺንታንዳማኬ’ ጌዒ፥ ዓርቄ ሃይሢታሞ ሹጮ ቢሮ ዔያታ ዔኬኔ፤ 10ፆዛሢ ታና ዓይሤ ጎይጾ ማናሢ ጎዦ ዛሎ ዔያታ ጪጌኔ” ጌይንቲ ኬኤዚንቴሢ ኩሜኔ። 11ዒማና ዬሱሴ ሮሜ ዓጮ ዎይሣ ጲላፆሴ ቤርቶ ሺኢካዛ፥ ጲላፆሴ፦ “ኔኤኒ ዓይሁዴ ካኣቲዳ?” ጌይ ዖኦጬኔ። ዬሱሴ ማሃዖ፦ “ኔ ታና ጌዔሢ ጉዴያኬ” ጌዔኔ። 12ጋዓንቴ፥ ቄኤሶኮ ሱኡጎና ጪሞና ‘ዻቢንቲ ዓኣኔ’ ጌዒ ዱማ ዱማ ባኣዚ ኬኤዛኣና ዬሱሴ ዓይጎዋ ጌዒ ባኣሴ። 13ዬማና ጲላፆሴ፦ “ኔና ዔያታ ዎጎና ዓይሢሳኒ፥ ዓኣፒኒ ባኣዚ ፓይዳቴያ ኔ ዋይዙዋዓዳ?” ጌዔኔ። 14ዬሱሴ ጋዓንቴ ዬይ፥ ዎይሣሢ ዲቃቲ ሄርሻንዳያ ሄላንዳኣና ፔቴ ባኣዚታዖ ማሂ ኬኤዚባኣሴ። 15ሮሜ ዓጮ ዎይሣሢ ሌዓ ሌዓ ዓይሁዶኮ ዑሣ ዓኣዺፆ ቦንቾ ኬሎና ዴራ ዔያቶም ቡሊንታንዳጉዲ ኮዓ፥ ቱቴ ዓሲ ቡላሢ ዔርቴያኬ። 16ዬኖና ፑርቱሞና ዔርቴ፥ ባርባኔ ጌይንታ ዓሲ ቱቲ ዓኣኔ። 17ዴራ ቡኪንታዛ ጲላፆሴ፦ “ባርባኔና ሜሲሔ ጌይንታ ዬሱሴናይዳፓ ዖና ታ ዒንሢም ቡላንዳጉዲ ዒንሢ ኮዓይ?” ጌዔኔ። 18ጲላፆሴ ዬያ ጌዔሢ ዔያታ ዒዛ ቂኢሩሞና ዓኣሢ ዒንጌሢ ዔራያታዖኬ። 19ጲላፆሴ ዎጎ ቤዞይዳ ዴዒ ዎጋንቴ፥ ዒዛኮ ማቻ፦ “ዬያ ዓሢ ዛሎ ዋንቴ ታ ዓውቲና ሚርጌ ሜታዼኔ፤ ዬያ ጌኤዦ ዓሢ ዑጻ ዓይጎ ባኣዚያ ኔ ማዹዋጉዲ” ጋዓ ኪኢታ ዒዛም ዳኬኔ። 20ጋዓንቴ፥ ቄኤሶኮ ሱኡጎና ጪሞና ባርባኔ ዔያቶም ቡሊንቴም ዬሱሴ ሃይቃንዳጉዲ ዓሳ ዖኦጮም ዴሮ ዴሚና ጌሻኔ። 21ዓጮ ዎይሣሢያ፦ “ላምዖንሢዳፓ ዖኦኒ ዒንሢም ቡሊንታንዳጉዲ ዒንሢ ኮዓይ?” ጋዓዛ፥ ዔያታ “ባርባኔ ቡሊንቶንጎ!” ጌዒ ማሄኔ። 22ጲላፆሴያ፦ “ሂዳዖ ኪሪስቶሴ ጌይንታ ዬሱሴ ታ ዎዶንዶይ?” ጋዓዛ፥ ቢያሢ “ሱፂንቶንጎ!” ጌዔኔ። 23ጲላፆሴያ፦ “ዓይጎሮ? ዓይጎ ዒ ፑርታ ባኣዚ ማዼይ?” ጌዒ ዖኦጫዛ፥ ዔያታ ጋዓንቴ “ሱፂንቶንጎ!” ጌዒ ሃቺም ዒላቴኔ። 24ጲላፆሴ ዒዚ ማዻ ባካ ዣሎ ዔቂሲሢ ማዓንዳኣፓዓቴም ማኣዳንዳ ባኣዚ ባኣሢ ዔራዖ፦ “ታኣኒ ሃያ ዓሢ ሱጉጻፓ ጌኤሺኬ፤ ሃይፓ ሴካ ማዾንዶ ባኮ ዒንሢ ዔራኔ” ጌዒ፥ ዋኣሢ ዓይሢ ዴሮ ቢያ ቤርታ ኩጮ ፔኤኮ ማስቴኔ። 25ዴራ ቢያ ዬማና፦ “ዒዛኮ ሱጉጻ ኑኡና ኑ ናኣቶና ዑጻ ማዖንጎ!” ጌዔኔ። 26ዬማና ጲላፆሴ ባርባኔ ዔያቶም ቡሊ፥ ዬሱሴ ጋዓንቴ ዢራፓና ጳርቂሴሢኮ ጊንጻ ሱጻንዳጉዲ ዓኣሢ ዔያቶም ዒንጌኔ። 27ዬካፓ ዓጮ ዎይሣ ጲላፆሴኮ ፖኦሊሳ ዒዛ ካኣታ ዴዓ ቤዞ ዔኪ ዓኣዻዖ፥ ፖኦሊሶ ቢያ ዒኢካ ቡኩሴኔ። 28ዒኢካ ዔያታ ማኣዓሢ ዒዛኮ ጉሲ፥ ዲንኪ ዞቄ ዓፒላ ዒዛ ማይሴኔ። 29ሃሣ ዓንጊሢ ማሪ ካኣቶ ቶኦካ ዓጎ ባኣዚ ማሊሲ ቶኦካ ዒዛኮ ዓጋዖ ዎኦሺጉዴ ሚሢ ኩጫ ዒዛኮ ዓይሢ፥ ቤርታ ዒዛኮ ጉምዓቲ ጉምዓቲ፦ “ዓይሁዴ ካኣቲዮ! ኮሺ ኔም ማዖንጎ!” ጌዒ ጌዒ ዒዛ ቦሄኔ፤ 30ጩቲያ ጩቴኔ፤ ሃሣ ዎኦዦ ጉዴ ኮኦሌሎዋ ዒዛ ኩጫፓ ዔኪ ዒዛኮ ቶኦካ ላሚ ላሚ ጳርቄኔ። 31ዬያይዲ ዔያታኣ ዒዛ ቦሄሢኮ ጊንጻ ዲንኮ ዞቄ ዓፒሎ ኬሲ ዒዛ ዓፒሎ ጊንሣ ማይሲ ሱጻኒ ዔኪ ዓኣዼኔ። 32ዔያታ ኬስኪ ዴንዲቤቃ ጎይፆይዳ ዓኣዖ ሲሞኔ ጌይንታ ቄሬና ዓጪ ዓሲ ዴንቂ ፑርቲሴ ዓሶ ሱፆ ሚፆ ዓሢ ዎልቄና ኬዲሴኔ። 33ዬካፓ ዔያታ፦ “ቶኦኪ ሜጌሢ” ጌይንታ ጎልጎታ ሄሌኔ። 34ዓንጎና ጳርቂ ኪፃሶና ቤዛ ሃርጋሢ ማኣዳንዳጉዲ ዎይኔይዳፓ ኮሾና፥ ጪሼና ዎላ ሲኢሪንቴ ዑሺ ዑሽካንዳጉዲ ዬሱሴም ዒንጋዛ፥ ዒ ጋዓንቴ ዑኡቂ ዛጋዖ ዑሽካኒ ኮዒባኣሴ። 35ዬሱሴ ዔያታ ሱጻዖ ዱማሲ ዔራኒ ዓጎ ባኣዚ ዓጊ ዓፒሎ ዒዛኮ ጊሽቲ ዔኬኔ። 36ዒኢካ ሃሣ ዴዒ ዒዛ ዔያታ ካፓኔ። 37ዻቢንቶ ዒዛኮ ዔርዛንዳጉዲ ጌዒ “ሃይ፥ ዓይሁዴ ካኣቲ፥ ዬሱሴኬ” ጋዓ ፃኣፖና ባኣዚ ዬሱሴ ሱፂንቴ ፑርቶ ዓሶ ሱፆ ሚፆ ዑጻ ጌሤኔ። 38ዒዛና ዎላ ላምዖ ሱላ ፔቴሢ ዬሱሴኮ ሚዛቆ ዛላ፥ ባጋሢ ሻውሎ ዛላ ማሂ ዔያታ ሱፄኔ። 39ዒኢና ጎይፆ ዓኣዻ ዓሳ ሚርጌና ጫሽኪ ጫሽኪ ሃሣ ቦሂሢና ቶኦኮ ፔኤኮ ዓጊሢ ዓጊሢ፦ 40“ጌኤዦ ማኣሮ ሻሂ፥ ሃይሦ ኬሊዳ ማዣሦ! ሂንዳ ኔና ዻቂሼ! ሂዮ ሂንዳ ፆሲ ናይ ኔ ማዔቶ ፑርቶ ዓሶ ሱፆ ሚፃፓ ኬዴ!” ጋዓኔ። 41ዬያጉዲ ቄኤሶኮ ሱኡጎንታ ሙሴ ዎጎ ዔርዛ ዓሶንታ ጪሞንታ ቢያ ቦሂ ቦሂ፦ 42“ሜሌ ዓሶ ዒ ዻቂሼኔ፤ ፔና ጋዓንቴ ዒ ዻቂሻኒ ዳንዳዑዋሴ፤ ሂንዳ ዒ ዒስራዔሌ ካኣቲ ማዔቶ ሃሢ ፑርቶ ዓሶ ሱጾ ሚፃፓ ኬዶንጎ፤ ኑኡኒ ዒዛ ጎኔኬ ጌዒ ጉሙርቃንዳኔ። 43ዒ ፆሲና ጉሙርቃኔ፤ ሃሣ ‘ፆሲ ናይኬ’ ፔና ዒ ጋዓኔ፤ ሂንዳ ፆሲ ዒዛ ናሽካቶ ዻቂሾንጎ!” ጌዔኔ። 44ዬያጉዲ ዒዛና ዎላ ሱፂንቴ ሱሎንሢያ ዒዛ ጫሽካኔ። 45ዓባ ሳዛ ማዓ ዎዳፓ ዴንዲ ማሢ ዶምቦልሳ ዎዴ ሄላንዳኣና ሳዓ ቢያ ዹሜኔ። 46ዬማፓ ማሢ ዶምቦልሳኣና ዬሱሴ፦ “ዔሎሄ! ዔሎሄ! ላማ ሳባቂታኒ” ጌዒ ዼጊዲ ዒላቴኔ። ዬኖኮ ቡሊጻ “ታ ፆዛሢዮ! ፆዛሢዮ! ዓይጎሮ ኔ ታና ሃሼይ?” ጌይሢኬ። 47ዒኢካ ዔቂ ዓኣ ፔቴ ፔቴ ዓሳ፦ “ሃይ ዒ ዔኤሊያሴ ዔኤላኔ!” ጌዔኔ። 48ዬማና ዔያቶይዳፓ ፔቴስኬይ ጳሽኪ ዴንዲ ዓፒላ ቱርጫጉዴ ባኣዚ ዎይኔይዳፓ ኮሾና ሶልኪ፥ ኮሽኩዋ ዑሺዳ ዓጊ ዎኦሺጉዴ ሚሢና ዬሱሴ ዑሽካንዳጉዲ ዔኪ ዒንጌኔ። 49ዓቴ ዓሳ ጋዓንቴ፦ “ሃሹዋቴ፤ ሂንዳ ዔኤሊያሴ ሙኪ ዒዛ ዻቂሻቴ ኑ ዛጎም!” ጌዔኔ። 50ዬሱሴ ላሚ ሃሣ ዼጊዲ ዒላቴስካፓ ሼምፓሢ ዒዛኮ ዱዼኔ። 51ዬኖና ጌኤዦ ማኣሮኮ ዱማሲፆሮ ጎኦቦና ዓፒላ ሎፓ ሉ ሄሊ ዳርዒ፥ ላምዖ ፓቂንቴኔ፤ ሓሣ ሳዓኣ ዓጊፄም ላላ ፃሄኔ፤ 52ዬማና ሚርጌ ዱኡፒ ቡሊንቴም ፆሲም ዱማዼያ ማዔ ሓይቄ ዓሲያ ሃይባፓ ዔቄኔ። 53ዬና ዓሳ ዱኡፓፓ ኬስኪ፥ ዬሱሴ ሃይባፓ ዔቄሢኮ ጊንጻ ፆሲም ዱማዼ ካታሞ ጌሊ ሚርጌ ዓሲም ጴዼኔ። 54ፄኤቶ ፖኦሊሶ ዓይሣሢና ዒዛና ዎላ ዬሱሴ ካፓዞንሢ ሳዖኮ ዓጊፂፆና ሜሌ ማዔ ባኮ ቢያ ዛጋዖ፥ ሚርጌና ዒጊጪ፦ “ጎኔና ሃይ ፆሲ ናይታዖኬ!” ጌዔኔ። 55ዒማና ጌሊላይዳፓ ሙኬዞንሢና ዬሱሴ ኮይሳ ባኣዚና ቢያ ማኣዲ ማዺ፥ ዒዛ ጊንጾ ሃንታ ሚርጌ ላኣሊ ዬያ ባኮ ሃኬ ዔቂ ዛጋኔ። 56ዔያቶ ባኣካ ሜግዴላ ዓጮ ማይራማ፥ ያይቆቤና ዮሴፔናኮ ዒንዳ፥ ማይራማ፤ ሃሣ ዜብዲዮሴ ናኣቶኮ ዒንዳኣ ዓኣኔ። 57ሳዓ ዓማዛ ዓርማቲያሴ ዓጪ ዓሲ ማዔ፥ ዮሴፔ ጌይንታ ፔቴ ዖርጎቺ ዓሲስኬያ ሙኬኔ፤ ዒዚያ ዬሱሴ ጉሙርቂ፥ ዒዛ ዓሲ ማዔያኬ፤ 58ዬይ ዓሢ ጲላፆሴ ኮይላ ዓኣዻዖ ዬሱሴኮ ሌዞ ሺኢቃዛ፥ ጲላፆሴያ ሌዛ ዒዛም ዒንጊንታንዳጉዲ ዓይሤኔ። 59ዬያሮ ዮሴፔ ሌዞ ኬይሲ ሱኡዲ፥ 60ፔኤም ጌዒ ዶዶ ሹጮ ጳሊ፥ ቦኦኪ ኮሾና ቆኦፖይዳ ዱኡካዖ ዼኤፒ ሹቺ ቡምባልሲ ዔቶ ካሮ ዎዺ ዴንዴኔ። 61ዬማና ሜግዴላ ዓጮ ማይራሞና ባጎ ማይራሞና ዱኡፖኮ ቤርቶ ዛላ ዴዒ ዓኣኔ። 62ዚሮ ጉቴሎ ዓይሁዶ ዓሶኮ ሃውሾ ኬሎና ቄኤሶኮ ሱኡጎና ፔርሴ ዓሶና ፔቱሞና ጲላፆሴ ኮራ ዓኣዺ፦ 63“ጎዳሢዮ! ዬይ ሉኡቃሢ ቤርታ ሳዛና ዓኣዖ ‘ሃይሦ ኬሊኮ ጊንፃፓ ሃይባፓ ታ ዔቃንዳኔ’ ጌዔሢ ኑም ጶቄኔ። 64ዬያሮ ዒዛኮ ጊንጾ ሃንታዞንሢ ዴንዲ ዉኡቂ፥ ዴሮም ሃሣ ‘ሃይሾ ዒ ሃይባፓ ዔቄኔ’ ዔያታ ጎዑዋጉዲ፥ ዱኡፓ ሃይሦ ኬሊ ሄላንዳኣና ካፒንቶም ዓይሤ፤ ያዺ ማዒባኣያታቴ ጋፒንፆይዳ ዓሶ ዻቢሺጻ ቤርታኣስካፓ ባሼ ማዓንዳኔ” ጌዔኔ። 65ጲላፆሴ፦ “ዒንሢኮ ፖኦሊሶ ዔኪ ዓኣዺ ካፒሱዋቴ” ጌዔኔ። 66ዬካፓ ዔያታ ዴንዲ ዱኡፖ ካሮ ሹጮይዳ ዖኑሞ ዔርዛ ማላቶ ጳርቂ፥ ፖኦሊሶና ካፒሲ ሃሼኔ።
Copyright
Learn More


text:
1ኢየሱስ መሢሕ ከም ዝኾነ ዝኣምን ኲሉ ካብ እግዚኣብሔር ዝተወልደ እዩ፤ እቲ ንወላዲ ዘፍቅር ኲሉ ኸዓ ነቲ ኻብኡ ዝተወልደውን የፍቅር እዩ። 2ንእግዚኣብሔር ብምፍቃርን ትእዛዛቱ ብምሕላውን ኢና ነቶም ደቂ እግዚኣብሔር ከም እነፍቅሮም እንፈልጥ። 3ንእግዚኣብሔር ምፍቃር ማለት ትእዛዛቱ ምሕላው ማለት እዩ፤ ትእዛዛቱውን ከበድቲ ኣይኮናን። 4ካብ እግዚኣብሔር ዝተወልደ ዂሉ ንዓለም ይሥዕራ። እታ ንዓለም እንሥዕረላ ኸዓ እምነትና እያ። 5ንዓለም ዝሥዕራኸ መን እዩ? እቲ ኢየሱስ ወዲ እግዚኣብሔር ከም ዝኾነ ዝኣምንዶ ኣይኮነን? 6እቲ ብማይን ብደምን ዝመጸ ኢየሱስ ክርስቶስ እዩ። ብማይን ብደምን እዩ እምበር ብማይ ጥራሕ ኣይመጸን። እቲ መንፈስ ከዓ ሓቂ ስለ ዝኾነ ንሱ እዩ ዝምስክር። 7እቶም ዝምስክሩ ሠለስተ እዮም። 8መንፈስ ማይ ደም ሠለስቲኦም ብምስክርነቶም ሓደ እዮም። 9ሰብ ዝህቦ ምስክር ንቕበል ኢና፤ እግዚኣብሔር ዝህቦ ምስክር ግና ኻብኡ የዓቢ እዩ፤ እቲ እግዚኣብሔር ዝህቦ ምስክርነት ከዓ ብዛዕባ ወዱ እዩ። 10ብወዲ እግዚኣብሔር ዝኣምን እቲ ምስክር ኣብ ልቡ ኣለዎ፤ እቲ ንእግዚኣብሔር ዘይኣምን ነቲ እግዚኣብሔር ብዛዕባ ወዱ ዝሃቦ ምስክርነት ስለ ዘይኣመነ ንእግዚኣብሔር ሓሳዊ ይገብሮ። 11ምስክርነቱ ኸዓ እዙይ እዩ፦ እግዚኣብሔር ናይ ዘለዓለም ሕይወት ሂቡና እዩ፤ እዛ ሕይወት እዚኣ ኸዓ ኣብ ወዱ ኣላ። 12ወዲ እግዚኣብሔር ዘለዎ ሰብ ሕይወት ኣላቶ፤ እቲ ወዲ እግዚኣብሔር ኣብኡ ዘይብሉ ግና ሕይወት የብሉን። 13ብስም ወዲ እግዚኣብሔር ንእትኣምኑ ንኣኻትኩም ናይ ዘለዓለም ሕይወት ከም ዘላትኩም ምእንቲ ኽትፈልጡ እዙይ ጽሒፈልኩም ኣለኹ። 14ከምቲ ፍቓዱ ጌርና ዝኾነ ነገር እንተ ለመንናዮ ከም ዝሰምዐና ስለ እንፈልጥ ኣብ ቅድሚ እግዚኣብሔር ትብዓት ኣለና። 15ዝለመንናዮ ዂሉ ኸም ዝሰምዐና ኻብ ፈለጥና ዝለመንናዮ ልመና ድሮ ኸም ዝረኸብናዮ ንፈልጥ ኢና። 16ሓደ ንኃዉ ናብ ሞት ዘየብጽሕ ኃጢኣት ክገብር እንተ ረኣዮ ይጸልየሉ፤ ናብ ሞት ዘየብጽሕ ኃጢኣት እንተኾይኑ እግዚኣብሔር ከዓ ሕይወት ክህቦ እዩ። ናብ ሞት ዘብጽሕ ኃጢኣት ኣሎ፤ ይጸልየሉ ዝብል ዘለኹ ብዛዕባ እዙይ ኣይኮነን። 17ክፉእ ሥራሕ ዂሉ ኃጢኣት እዩ። እንተኾነ ናብ ሞት ዘየብጽሕ ኃጢኣትውን ኣሎ። 18እቲ ኻብ እግዚኣብሔር ዝተወልደ ኃጢኣት ከም ዘይገብር ንፈልጥ ኢና። ወዲ እግዚኣብሔር ስለ ዝሕልዎ እቲ ሰይጣን ኣይነኽኦን። 19ንሕና ናይ እግዚኣብሔር ከም ዝኾንና ኲላ ዓለም ከዓ ኣብ ትሕቲ ግዝኣት እቲ ሰይጣን ከም ዘላ ንፈልጥ ኢና። 20ወዲ እግዚኣብሔር ከምዝመጸን ነቲ ብሓቂ ኣምላኽ ንዝኾነ ምእንቲ ኽንፈልጦ ኢሉ ምስትውዓል ከም ዝሃበና ንፈልጥ ኢና። ንሕና ብወዱ ኢየሱስ ክርስቶስ ኣብቲ ብሓቂ ኣምላኽ ዝኾነ ኢና ዘለና። ንሱ እቲ ብሓቂ ኣምላኽን ናይ ዘለዓለም ሕይወትን እዩ። 21ኣቱም ደቀይ! ርእስኹም ካብ ጣዖታት ሓልዉ።
Copyright
Learn More


text:
ግምቢ ዘብዐኛ (ሕታም መጽናዕቲ) ለካቲት 2014
እዛ ሕታም እዚኣ፡ ብዛዕባ እቲ ኣብ መዝሙር 45 ዚርከብ ባህ ዜብል ፍጻመታት ትገልጽ። ብዘይካዚ፡ ንየሆዋ ኣምላኽና ኸም ናይ ቀረባ ዓርክናን ከም ምንጪ ውህበትን ዕቝባን ጌርና ንኽንፈልጦ ትሕግዘና።
ነቲ ግርማዊ ንጉስ ዝዀነ ክርስቶስ ወድሶ!
እቲ ኣብ መዝሙር 45 ተገሊጹ ዘሎ ዜደንቕ ፍጻመታት ሎሚ ንዓና እንታይ ትርጕም እዩ ዘለዎ፧
ብመርዓ እቲ ገንሸል ተሓጐስ!
መርዓት መን እያ፧ ክርስቶስ ንመርዓ ዜዳልዋ ዘሎኸ ብኸመይ እዩ፧ ኣብ ሓጐስ እቲ መርዓ ዚካፈሉ መን እዮም፧
እታ ኣብ ሰራጵታ ዝነበረት መበለት፡ ሳላ እምነታ ተባሪኻ
እታ መበለት፡ ወዳ ኺትንስእ ከሎ ምርኣያ፡ ሓደ ኻብቲ ኣብ ህይወታ ዘጋጠማ ንእምነታ ብዝያዳ ዜደልድል ፍጻመታት እዩ ነይሩ። ካብኣ እንታይ ክንመሃር ንኽእል፧
የሆዋ—ምንጪ ውህበትን ዕቝባን
ብዛዕባ እቲ ሰማያዊ ኣቦና ዝዀነ የሆዋ ዘሎካ ግንዛበ ኣስፍሕ። ኣምላኽ ዓብዪ ምንጪ ውህበትን ዕቝባን ከም ምዃኑ መጠን፡ ምስኡ ዘሎካ ርክብ ብኸመይ ከተደልድል ከም እትኽእል ተምሃር።
የሆዋ—ናይ ቀረባ ዓርክና
ነቲ እቶም ናይ ቀረባ ኣዕሩኽ የሆዋ ኣምላኽ ዝነበሩ ኣብርሃምን ጊዴዎንን ዝሓደግዎ ኣብነት መርመር። ኣዕሩኽ የሆዋ ምእንቲ ኽንከውን፡ እንታይ ብቕዓታት ኢና ኸነማልእ ዘሎና፧
ሕቶታት ካብ ኣንበብቲ
ኣብ ቀዳማይ ዘመን ዝነበሩ ኣይሁድ፡ ንመሲሕ ‘ንኺጽበይዎ’ እንታይ መሰረት ነይርዎም፧
‘ጽባቐ የሆዋ ርአ’
እቲ ንጉስ ጥንታዊት እስራኤል ዝነበረ ዳዊት፡ ነቲ ኣምላኽ ንናይ ሓቂ ኣምልኾ ብዚምልከት ዝገበሮ ስርዓት የማስወሉ ነበረ። ንሕናኸ በቲ ሎሚ ዘሎ ናይ ሓቂ ኣምልኾ ኽንሕጐስ እንኽእል ብኸመይ ኢና፧
100 ዓመት ዝገበረ ቕያ እምነት
ኣብዛ ዓመት እዚኣ፡ እታ ኣብቲ ቓል ኣምላኽ ዝዀነ መጽሓፍ ቅዱስ እምነት ንኸነሕድር እትሕግዝ፡ “ፎቶ ድራማ ኦቭ ክሪኤሽን” ዘርእስታ ፊልም ካብ እትወጽእ 100 ዓመት ገይራ።


text:
ርእሰ-ዓንቀጽ ሰዲህኤ
እዚ ንርከበሉ ዘለና ዘመን መራኸቢ መንገድታት ኣብ ዝለዓለ ደረጃ ዕቤት ዝበጽሕሉ እዩ። ሰባት ብውልቆም ኮነ ብውዱብ ኣገባብ ብዛዕባ ሓደ ጉዳይ ቅኑዕ ኮይኑ ዝረኣዮም ሓሳብ ናይ ምዝርጋሕ ሰፊሕ ዕድልን ኣገባባትን ኣለዎም። ሰልፍታትን ውድባትን ቅኑዕ ኢሎም ዝኣምንሉን ንምትግባሩ ዝቃለስሉን ኣተሓሳስባ ናብ ዝምልከቶ ኣካል ንምብጻሕ ብዙሕ መማረጺ ዕድላት ኣለዎም። ኢመይል፡ መርበብ ሓበሬታ፡ ስካይፕ፡ ቫይበር፡ ዩቱብ፡ ትዊተር፡ ፌስቡክ፡ …. ውዘተ ካብቶም ዘመናውያን መዘርግሒ ሓበሬታ እዮም። እዚ ብኣካል ከይተራኸብካ’ውን ሓሳብ ንሓሳብ ናይ ምውህሃብን ምድምማጽን ዕድል ሰፊሑ ምህላዉ ዘመልክት እዩ። ድሕሪ’ዚ እቲ ዝያዳ ክንጭነቐሉ ዝግበኣና ናይ ኣዘረጋግሓ ኣገባብ ዘይኮነስ ናይቲ ዝዝርጋሕ ኣተሓሳስባ ትሕዝቶን ቁምነገርን እዩ። ናይቲ ዝዝርግሕን ናይቲ ነቲ ዝዝርጋሕ ዝቕበልን ኣካላት ግቡእ ምንባብን ምድምማጽን ከኣ ካልእ ኣገዳሲ እዩ። ምድምማጽ ክንብል እንከለና እቲ ሓደ ዝበሎ እቲ ተቐባሊ ግድን ክኣምነሉ ኣለዎ ማለትና ዘይኮነ፡ ናይ ግድን ክርደኦ ክኽእል ኣለዎ ማለትና እዩ።
ነዚ ዘመናዊ ናይ መራኸቢ ጸጋ ብምጥቃም፡ ዳርጋ መብዛሕትአን ተቓወምቲ ሰልፍታትን ውድባትን ኤርትራ ኣብ ጉባአታተን ዘጽደቐኦ ንናይ ኣተሓሳስባ እምነተን ዝውክል ፖለቲካዊ መደብ ዕዮ ኮነ ንኣተገባብረኡ ዘነጽር ፖሊሲታተን ይዝርገሓ እየን። ናይ’ዚ ኣገባብ ሓደ ጠቕሚ ባህሊ ንጹርነት ምስራጽ እዩ። ኣብ ሓያሎ ዛዕባታት ንጹርነት ዘየበለን ክንሰን “ተቓወምቲ ውድባት ኢና” ዝብላ ኣካላት ከም ዘለዋ’’ውን ክስገር ዘይግበኦ ሓቂ እዩ። እቲ ኣብዚ ክጥቀስ ዝግበኦ ቁምነገር እምበኣር፡ “ሰልፍታት ወይ ውድባት ኣብ ደንበ ተቓውሞ ኤርትራ ኣብ ነንሕድሕደን ይደማመጻዶ ኣለዋ? ዝብል ሕቶ እዩ። ሓንቲ ሰልፊ ወይ ውድብ ኣብ መትከላት ናይታ መወዳድርታ “ቅኑዕ ወይ ግጉይ” ክትብል ውሁብ እዩ። ንሳ ከምኡ ክትበሃል’ውን ከምኡ ውሁብ’ዩ። ካብዚ መደምደምታታት ኣብ ሓዲኡ ማለት ምድጋፍ ወይ ምቅዋም ክትረግጽ እንከላ ግና ጥንቃቐን ንጹርነትን ዝሓታ እዩ። ንሓደ ፖለቲካዊ ኣካል፡ ሰልፊ ይኹን ውድብ ወይ ማሕበር፡ ብፖለቲካዊ ዓይኒ “ከምዚ እዩ ኣደቡ” ኢልካ ክትድምድም ቀሊል ሓላፍነት ኣይኮነን። ምእንቲ እዚ መደምደምታኻ ብጭብጢ ዝተሰነየ ክኸውን ናይ ግድን እዩ። ምኽንያቱ መጻኢ ዝምድናኻ ኣብዚ ዝምስረት ስለ ዝኾነ። ከምዚ እንተዘይኮይኑ ግና ውጽኢቱ ተጋጊኻ ምግጋይ እዩ ዝኸውን።
ኣብዚ ዘለናዮ እዋን መብዛሕትአን ኤርትራውያን ናይ ተቓውሞ ሰልፍታት ኮና ውድባት፡ ኣብ ኣወጋግዳ እቲ ሕድሪ ህዝብና ጠሊሙ፡ ንናቱ ጉጅላዊ ዊንታ ዝነብር ዘሎ ህግደፍን፡ ድሕሪ ውድቀቱ ብዛዕባ ኣብ ኤርትራ ክትከል ዝግበኦ ስርዓተ-ምምሕዳርን ዘዝኣምናሉ ብደረጃ ፖለቲካዊ መደብ ዕዮን ፖሊሲን ይገልጻ እየን። ህዝቢ ኤርትራ ኣብዚ ግዜ’ዚ፡ ከምኡ ንምግባር ከምዘይጥዕሞ’ኳ ንኹላትና ብሩህ እንተኾነ፡ ንመጻኢ’ውን ኣብ ሰነዳተን ተመስሪቱ እዩ ዝድገፍ ክድግፍ ወይ ንዝቃወም ክቃወም። እተን ውድባት ድማ፡ ኣብ መትከላት መወዳድርተን ሰልፊ ድዩ ውድብ ናይ ምድጋፍ ይኹን ናይ ምቅዋም መርገጽ ንክወስዳ ነቲ ውድብ ኣብ ሰነዳቱ ኣትኪለን ብግቡእ ክፈልጠኦ ግድን እዩ። በዚ መስርሕ ከይሓለፍካ ንሓደ ፖለቲካዊ ትካል ምድጋፍን ምንጻግን፡ ስምዒታዊ ወይ ኣብቲ ሰልፍታት ወይ ውድባት ናይ ዘለዉ ሰባት ባህሪ ዘትከለ ክኸውን ስለ ዝኽእል ውጽኢቱ ሃናጺ ኣይኮነን።
እዛ ንነብረላ ዘላ ዓለም ከምቲ ኣቐዲሙ ዝተገልጸ፡ ናይ እንካን ሃባን ካብ እትኸውን ነዊሕ ግዜ ኮይኑ እዩ። እንተኾነ ብዙሓት ወገናት ጌና ክንድቲ ዝዛረብዎ ክሰምዑ ቅሩባት ዝኾኑ ኣይመስሉን። ኣብዚ መስርሕ “እቲ ሓቂ እቲ ኣነ ዝብሎ ጥራይ እዩ” ዝብል ስምዒት ጐዳኢ እዩ። ወለድና “ኣብ ክንዲ ንፉዕ ተዛራቢ ንፉዕ ሰማዒ ኩን” ዝብልዎ ምዕዶ ኣብ ከምዚ ኩነታት ኣገዳሲ እዩ። ገለ ወገናት ኣብ ጉዳይ ሃገር ይኹን ውልቂ ኣተሓሳስባኦም ክሰምዓሎም ይህንጠዩ። ናይ ካለኦት ሓሳብ ናይ ምስማዕን ካብኡ እቲ ቅኑዕ እትብሎ ወሲድካ ናትካ ናይ ምግባሩን ቅሩብነቶም ግና ከምቲ ዝድለ ኣይከውንን። ኣቲ ክሰምዖም ጥራይ ዝደልይዎ ወገን እውን ክስማዕ ከም ዝደሊ ከኣ ኣየስተብህሉን። ብዛዕባ ሓደ ጉዳይ ከየረጋገጽካ ዘይርጡብ ሓበሬታ ብምውሳድ ነቲ ዋንኡ ግጉይ መልክዕ ምሃቡ ቅቡል ኣይኮነን። እቲ ዝገደደ ከኣ ነቲ ዝተሰነደ ትሕዝቶኡ ባህ ስለ ዘይበለካ፡ ውናኡ ብኾፉ፡ ቀይናን ትርጉም ክትህብ ምፍታን እዩ። ናይ ከምዚ ኣሉታዊ ሳዕቤን ከኣ ቀንዲ ኣብቲ በሃሊኡ ዝዓርፍን ምትትእምማን ዘጥፍእን እዩ። ስለዚ ንሓደ ሰልፊ፡ ውድብ ወይ ማሕበር “ከምዚ እዩ ፖለቲካዊ ኣደቡ” ምባል ፍርዲ ምሃብ እዩ። እዚ ፍርዲ’ዚ ኣብ ጥጡሕ ባይታ ዘይተሰረተ እንተ ኮይኑ ከኣ ኣሉታዊ ግብረ-መልሱ ሕጂ’ውን እንተላይ ናብቲ በሃሊኡ እዩ።
ብጽሞና ከም እንከታተሎ፡ ተቓወምቲ ሰልፍታትን ውድባትን ኤርትራ፡ ክሳብ ሕጂ ከም ባህሊ ዝሰርሓሉ ዘለዋ፡ ኣብ ክንዲ ነቲ ንኡስ መሰማምዒ ኣተሓሳስባ ከም ዝዓቢ ምግባር፡ ነቲ ዝፈላሊ መሊስካ ኣብ ምግፋሑ ዘድሃበ ምዃኑ እዩ። ናይ’ዚ መንቀሊ ከኣ ንጉዳያት ከምቲ ዘለዉዎ ዘቕርብ ብጥርጠራን ስግኣትን ዘይተሻበበ፡ ርትዓውነትን ፍትሓውነትን ዘይምውናን እዩ። ካብዚ ዝንቡዕን ቃለ-ዓለማውን ኣተሓሳስባ ንምውጻእ እምበኣር፡ ዝኾነት ሰልፊ፡ ውድብን ማሕበርን፡ ብውልቂ’ውን እንተኾነ፡ ኣብ ልዕሊ ሓደ ናይ ተቓውሞ ሓይሊ “ከምዚ እዩ ትሕዝቶኡ” ኢሉ ክድምድም ብዛዕባ ናይቶም ዝነቕፎም ኮነ ዝንእዶም ውዳበታት ንጹር፡ ምኽንያታውን እዋናውን ግንዛበ ክህልዎ ናይ ግድን እዩ። ኣብዚ ኣዋንዚ ብዛዕባ ዝተፈላለዩ ጉዳያት፡ ኣብ ዝተፈላልዩ ናይ ውድባት መርበባትን ተመሳሰልቲ ኤለክትሮኒካዊ መድረኻትን ዝዝርግሑ ሓሳባት ኣለዉ። ነዚኣቶም ክሳብ ክንደይ ኢና ዳህሲስና ግቡእ ትሕዝቶታቶም ንርዳእ’ሞ ርትዓዊ ሚዛን እንህቦም ክንሓስበሉ ዝገባእ እዩ። ከነጥርዮ ዝግበኣና ምድምማጽ ከኣ ንሱ’ዩ። ምኽንያቱ ደጋፊ ይኹን ተቓዋሚ መርገጽና ካብዚ ክነቅል ስል ዝግበኦ።


text:
1ብዛዕባ እቲ ዝጸሓፍኩምለይ ነገር ድማ ሰብኣይ ናብ ሰበይቲ እንተ እንተይቀረበ ይሐይሽ። 2ግና ካብ ዝሙት ምእንቲ ኽርሕቕ ነፍስ ወከፍ ሰብኣይ ናይ ባዕሉ ሰበይቲ ተሃልዎ። ነፍስ ወከፍ ሰበይቲውን ናይ ባዕላ ሰብኣይ የሃልዋ። 3ሰብኣይ ንሰበይቱ ዝግብኣ ይግበረላ፤ ከምኡውን ሰበይቲ ንሰብኣያ ዝግብኦ ትግበረሉ። 4ሰበይቲ ኣብ ሰብነታ ሥልጣን የብላን፤ ሥልጣን ንሰብኣያ እዩ እምበር፤ ከምኡውን ሰብኣይ ኣብ ሰብነቱ ሥልጣን የብሉን፤ ሥልጣን ንሰበይቱ እዩ እምበር። 5ንጸሎት ክትተግሁ ብዝተሰማማዕኹምሉ ጊዜ ጥራሕ እንተዘይኮይኑ ኣይትፈላለዩ። ንሰብነትኩም ምቊጽጻር ብዘይምኽኣልኩም ሰይጣን ምእንቲ ኸይፍትነኩም ብሓደ ኹኑ። 6እዙይ ግና ከም ምኽሪ እምበር ከም ትእዛዝ ኣይኮንኩን ዝብል ዘለኹ። 7ዂሉ ሰብ ከምዝ ኸማይ ክኸውን ምፈተኹ ነይረ፤ ግና ነፍስ ወከፍ ካብ እግዚኣብሔር ዝተቐበሎ ናይ ጸጋ ውህብቶ ስለ ዘለዎ እቲ ሓደ ኸምዙይ እቲ ሓደውን ከምቱይ ውህብቶ ኣለዎ። 8ንዘይተመርዐዉን ንመበለታትን ግና ከምዝ ኸማይ ኮይኖም እንተ ነበሩ ይሐሾም እብል ኣለኹ። 9ንሰብነቶም ክቈጻጸሩ እንተዘይኽኢሎም ግና ይመርዓዉ፤ ብፍትወት ካብ ምቅፃል ምምርዓው ይሐይሽ እዩ እሞ። 10ነቶም ዝተመርዓዉ ድማ ብናይ ባዕለይ ዘይኮነስ ብናይ እግዚኣብሔር ትእዛዝ ሰበይቲ ኻብ ሰብኣያ ኣይትፈላለ። 11እንተ ተፈልየት ግና እንተየእተወት ትንበር፤ ወይ ምስ ሰብኣያ ትተዓረቕ። ሰብኣይውን ሰበይቱ ኣይፍታሕ። 12ነቶም ዝተረፉ ድማ ብጐይታ ዘይኮነስ ኣነ ባዕለይ ከምዙይ እብሎም ኣለኹ፦ ሓደ ኣማኒ ኣማኒት ዘይኮነት ሰበይቲ እንተሃሊያቶ ንሳ ድማ ምስኡ ኽትነብር እንተ ፈተወት ኣይፍትሓያ። 13ሰበይቲውን ኣማኒ ዘይኮነ ሰብኣይ እንተሃልይዋ ንሱ ከዓ ምስኣ ኽነብር እንተ ፈተወ ኣይትፍትሓዮ። 14እቲ ኣማኒ ዘይኮነ ሰብኣይ ብምኽንያት ሰበይቱ ተቐዲሱ እዩ፤ እታ ኣማኒት ዘይኮነት ሰበይቲውን ምእንቲ ኣማኒ ሰብኣያ ተቐዲሳ እያሞ፤ ከምኡ እንተ ዘይኸውን ደቆም ርኹሳት ምኾኑ ነይሮም፤ ሕዚ ግና ተቐዲሶም እዮም። 15እቲ ኣማኒ ዘይኮነ ክፍለ እንተ ደለየ ግና ይፈለ። ኣብ ከምዙይ ዝመሰለ እቲ ኃው ወይ እታ ሓፍቲ ኣይግደዱን። እግዚኣብሔር ብሰላም ክንነብር እዩ ዝጸውዐናሞ። 16ኣቲ ሰበይቲ ንሰብኣይኪ እንተድኃንክዮ እንታይ ትፈልጢ? ኣታ ሰብኣይውን ንሰበይትኻ እንተድኃንካያ እንታይ ትፈልጥ? 17ብዝተረፈ ነፍስ ወከፍ ከምቲ እግዚኣብሔር ዝዓደሎ ነፍስ ወከፍውን ከምቲ እግዚኣብሔር ዝጸውዖ ኾይኑ ይንበር። ንዂላተን ኣብያተ ክርስቲያን ከምኡ እየ ዝሠርዕ ዘለኹ። 18ሓደ ኣማኒ ኻባኻትኩም ግሩዝ እናሃለወ ዝተጸውዐ እንተሃልዩ ድማ ዘይምግራዝ ኣይመነ። ዘይግሩዝ እናሃለወ ዝተጸውዐ እንተሃልዩ ኽግረዝ ኣይድለ። 19ትእዛዛት እግዚኣብሔር ምሕላው እዩ ዝጠቅም እምበር ምግራዝ ኮነ ዘይምግራዝ ዝጠቕሞ የብሉን። 20ነፍስ ወከፍ ከምታ እግዚኣብሔር ክጽውዖ እንተሎ ዝነበራ ይንበር። 21ባርያ እንተለኻ ዲኻ ዝተጸዋዕኻ? በዙይ ኣይትሕሰብ፤ ሓራ ኽትወፅእ ትኽእል እንተ ዄንካ ግና ኸምኡ ግበር። 22እቲ ባርያ እንተሎ እግዚኣብሔር ዝጸውዖ ናይ ጐይታ ውፁእ ሓራ እዩ። ከምኡውን እቲ ሓራ እንተሎ ዝተጸውዐ ባርያ ክርስቶስ እዩ። 23ክርስቶስ ብዋጋ ዓዲጉኩም እዩሞ ባሮት ሰብ ኣይትኹኑ። 24ኣኅዋትና! ነፍስ ወከፍ በቲ ዝተጸውዖ ኣብ ቅድሚ እግዚኣብሔር ከምኡ ይንበር። 25ብዛዕባ ደናግል ግና እሙን ክኸውን ከም ሓደ ካብ ጐይታ ምሕረት ዝተቐበለ ሰብ ኮይነ ምኽረይ እነግረኩም ኣለኹ እምበር ካብ ጐይታ ዝተቐበልክዎ ትእዛዝ ኣይኮነን። 26እምበኣር ብምኽንያት እቲ ሎሚ ተረኺቡ ዘሎ ጭንቂ ሰብ ከምታ ዘለዋ ኾይኑ ኽነብር ጽቡቕ መሲሉ ይረአየኒ። 27ተመርዒኻ እንተ ዄንካ ኽትፋታሕ ኣይትድለ። ዘይተመርዖኻ እንተ ዄንካ ምምርዓው ኣይትድለ። 28ግና እንተ ተመርዖኻ ኃጢኣት ኣይገበርካን፤ ድንግልውን እንተ ተመርዐወት ኃጢኣት ኣይገበረትን። እዞም ከምዚኣቶም ዝበሉ ግና ብናብራ ጸገማት ይረኽቦም እዩ እሞ ካብዙይ ክድኅኑ ኢለ እየ። 29ኣኅዋተይ! እቲ ዝብለኩም ዘለኹ እዙይ እዩ፤ እቲ ዘመን ሓፂር እዩ እሞ ድኅሪ ደጊም እቶም ኣንስቲ ዘለዋኦም ከም ዘይብሎም ይንበሩ። 30እቶም ዝኃዝኑ ኸም ዘይኃዝኑ እቶም ዝሕጐሱ ኸም ዘይሕጐሱ እቶም ዝዕድጉ ኸም ዘየጥረዩ 31እቶም ብናብራ እዛ ዓለም እዚኣ ዝጥቀሙ ብእኡ ኸም ዘይጥቀሙ ኾይኖም ይንበሩ እዛ ዓለም እዚኣ ኃላፊት እያሞ። 32ኣነ ግና ብዘይ ሓሳብ ክትነብሩ ድልየተይ እዩ፤ እቲ ዘይተመርዐወ ከመይ ገይሩ ንእግዚኣብሔር ከም ዘሐጕሶ ብዛዕባ ጐይታ እዩ ዝሓስብ። 33እቲ ዝተመርዐወ ግና ንሰበይቱ ኸመይ ገይሩ ኸም ዘሐጕሳ ብናይ እዛ ዓለም እዚኣ እዩ ዝሓስብ፤ 34በዝ ዂነታት እዙይ ሓሳቡ ዝተኸፋፈለ ይኸውን። እታ መበለት ሰበይቲ ወይ ዘይተመርዐወት ድንግል ድማ ሥጋኣን መንፈሳን ምእንቲ ኽቕደስ ብዛዕባ እግዚኣብሔር እያ እትሓስብ። እታ ዝተመርዐወት ግና ከመይ ገይራ ንሰብኣያ ኸም እተሐጕሶ ናይ እዛ ዓለም እዚኣ እያ እትሓስብ። 35እዙይ ዝብለኩም ዘለኹ ልብኹም እንተይተኸፍለ ንእግዚኣብሔር ብግቡእ ክተገልግሉ ንረብኃኹም ኢለ እየ እምበር ከኽብደልኩም ኢለ ኣይኮንኩን። 36ግና ሓደ ሰብ ሕጽይቱ ብጽሕቲ እንተ ኾነት ንፍትወት ሥጋኡ ድማ ምግታእ ብምስኣኑ ኽምርዓዋ እንተ ሓሰበ ዝደለዮ ይግበር፤ ይመርዓዋ፤ ኃጢኣት የብሉን። 37ግና እቲ ዘገደዶ ዘይብሉ ንኸይምርዖ ዝቖረጸ ንድሌቱውን ክገትእ ዝኽእል ነቲ ኽገብሮ ዘለዎ ኸዓ ድሮ መዲብዎ እንተ ደኣ ኾይኑ ነታ ሕጽይቱ እንተ ዘይተመርዐዋ ጽቡቕ ይገብር። 38ስለዙይ እቲ ንሕጽይቱ ዝምርዐዋ ጽቡቕ ይገብር፤ እቲ ዘይምርዖ ከዓ ዝሐሸ ይገብር። 39ሰበይቲ ሰብኣያ ብሕይወቱ ኽሳዕ ዘሎ እስርቲ እያ። ሰብኣያ እንተ ሞይቱ ግና ዝደለየቶ ኽትምርዖ ሓራ እያ፤ ብእግዚኣብሔር ዝኣምን ጥራሕ ደኣ ይኹን እምበር። 40ከም ሓሳበይ ግና ከምቲ ዘላቶ ኾይና እንተ ትነብር ዝበለጸ ምተሓጐሰት፤ ኣነውን መንፈስ እግዚኣብሔር ከም ዘለኒ ይመስለኒ።
Copyright
Learn More